Våronn på Sandmoen

SANDMOEN: Elevene på Breide oppvekstsenter hadde sin årlige våronn på Sandmoen torsdag. I jorda kom både poteter og korn ved hjelp av flittige hender og hesten Stegg.

Våronna og høstonna på Sandmoen har foregått i skolens regi helt siden årtusenskiftet. Elevene på Breide har satt potet, sådd korn, plantet kål og har hatt mange forskjellige vekster i jorda på Sandmoen.

Første til fjerde klasse var ansvarlig for potetsetting. Det foregikk på gammel god måte. Jorda er gjødslet med hestemøkk og gjort klar for potetsetting. Dette er det Runar Wiggen og hesten Stegg som har tatt på seg jobben med. Begge disse to er viktige for å få potetene i jorda på Sandmoen. Jorda er alet opp med hest og redskap og Runar er en av de få som berhersker teknikken med å bruke hest i åkeren. Det er vel ikke så mange bønder på Snåsa som kan skryte av det lenger.

Korn for hand

Mellomtrinnet på Breide, femte til sjuende klasse hadde fått jobben med å så korn for hand. Jorda var på forhånd gjort laglig for såing av hest og mann og de unge såmenn av begge kjønn gjorde seg klar med hver sin soddbøtte med korn. På en lang rekke, som en manngard gikk de på tvers av åkeren og sådde for hand. Teknikken var ikke like god hos alle, men kornet kom i jorda. Jobben var unnagjort på noen få minutter. Etter at såinga var unnagjort var det Stegg og Runar som tok en lett harving for å blande jord og såfrø. Stegg var svært så ivrig og hadde bra driv når den sto for harva.

For skoleelevene på Breide er det no bare å vente på høsten. Kanskje det blir kjempeavling, hvem vet. Det er forholdsvis lett jord på Sandmoen og den tørker fort. Blir det tørrsommer, blir det lite potet og lite kornband.Får vi en våt sommer kan det bli mer enn nok potet å selge til høsten.

Billedtekster:

VÅRONN PÅ SANDMOEN:De yngste på Breide skole var torsdag i full gang med potetsetting.

KORN: 5. - 7. klasse gikk manngard når de skulle så korn.

HEST ER BEST: Det ble mange runder på tunet på Sandmoen for Runar Wiggen og Stegg. Lone var en av de ivrige rytterne.