Dijalogetjåanghkoe, jïjnje monologine!

Snåasen hotelle: Almetjh abpe fylhkeste lin tjåanghkanamme Snåasen hotellesne minngemes våhkoen akten govlesadtemetjåanghkose, reeremen, ovmessie åejvieladtji jïh gåatomereaktautniji gaskem. Daesnie ånnetji dijaloge jïh jïjnje monologe.

Thor Riseth

Tjåanghkoste mij akt orre bööti, men jeenjemes lij båeries saernieh, jïh dah ovmessie åejvieladtjh aktem ååredæjjam åadtjoejin, jïh åadtjoejin jïjtjemse åehpiedehtedh. Øivind Løken aaj åadtjoeji jïjtjemse åehpiedehtedh, guhte lea FKT-prosjekten åvtehke, mij lea akte råajvarimmie mij edtja heerredidh jïh ovvaantoeh uhtjiedidh. Norsk Sau og Geit, Bondelaget jïh Bonde og småbrukarlaget dam prosjektem juhtieh. Løken barkoesijjie lea Ås’sne, jïh dïhte vienhti gåatomekreekh eatnamisnie leah hijven dovne byjresen jïh beapmoedorjemassen gaavhtan. FAO’en mietie (EN’en åårganisasjovne laantebårran jïh beapmose), dle beapmoedorjemassse veartenisnie tjuara læssanidh 70 prosentine 2050 raajan. Såemies daestie maahta darjodh jis miehtjiesdajvem vielie nåhtede, daan biejjien dle beapmoe-ektievoeth miehtjiesdajvesne Nöörjesne tjöönghkesuvvieh, mej aarvoe lea akte millijarde kråvnah. Daate lea seamma goh medtie 2 millijovnh dekar sjïdtedehteme areale, jallh akte njealjehtse Nöörjen sjïdtedehteme arealeste. Jïh daam beapmoeveahkam miehtjiesdajvesne maahta guektiengïerth dan stoerre darjodh, Løken mielen mietie.

Dystre forventninger Mïrhke veanhtadimmieh

– Naaken gåatomeutniji veanhtadimmiej bïjre gihtji gåatomeboelhken åvtelen, jïh mubpie åvtehke Sirven jïh Gaajhtsen fylhkentjiertesne Olav Tilleren mielen mietie, dah lin mïrhke. Sisnjelds dajvine dle dah juvrh dah. mah leah dåeriesmoere. Ij gåaredh, jïh ij leah monnehke ajve ientjine gåatodh.

– Ibie sïjhth jååhkesjidh mijjen gåatomedajvh juvredajvide jorkesieh, Tiller vienhti. Dihte lij aaj gaajh laejtehks beetsuvekvotese gierhkievæjroen mænngan. Daesnie DN edtji dejtie gierhkide, mah idtjin vuatjasovvh lisensevæjrosne, jeatjahlaakan olkese vaeltedh. Ij leah dam dorjeme gænnah, Tiller tjïertesti. Dihte vienhti SNO jïh DN gaajhkh teknihkeles viehkievierhtieh utnieh, jïh maehtieh daejtie juvride vuetjedh bielelen dåeriesmoerh. Aajnehke væjroe mij lea hijven orrme lea råatevæjroe. Dïhte hijven orreme gellie jaepieh, jïh dam privaate vijrijh öörnedieh. Tjuara beetsuvekvotam juvrijste olkese vaeltedh tjaktjen, jïh gïjrelopmesne. Juvreliktese jeahta beetsuvekvota edtja olkese vaaltasovvedh.

– Mijjieh buerie væljoem veanhtadibie, Tiller jeehti joekedimmesne vuetjemeluhpiedimmijste, jïh mijjieh aktem eadtjohke SNO’ em sïjhtebe, mij lea ålkone bæjrohteminie. Aellieh vuertieh goske gåatomeutnijh bårredahkh gaevnieh. Jis aktem bååredahkem gaavneme dle jienebh aaj. Dellie tjuara dallah råajvarimmiejgujmie nïerhkedh.

Fylhkenålma

Lina Nøstvold lij dïhte mij lij Fylhkenålmaembeten luvhtie tjåanghkosne. Lina meehti soptsestidh dïhte jeanatjommese goh aarebi sjædta, Fylhkenålma sæjhta varke vuetjemeluhpiedimmieh vedtedh, goh dæjman. Dïhte aaj meehti saarnodh daate regijovnale reereme edtja nænnoesåbpoe sjïdtedh jïh minngeleskvota råatejoekedimmesne ij edtjh vielie årrodh. Jeatjah gaavhtan meehti saarnodh haarjanimmie væjroebïenjijste dorjesåvva mïerhkeldh biernine Sveerjesne. Daate akte öörnege mij lea hijven orreme, jïh nuhteligs dejtie mah edtjieh bïernem vuetjedh.

Lina meehti aaj soptsestidh Fylhkenålma edtja aktem jïh bielie millijovnem kråvnah dallahvierhtine læjkodh, dejtie vierhtide edtja nåhtadidh lissievaaksjoemasse jïh aareh tjööngkemasse.

Gosse lea maeksemen bïjre maaksojste, dle Fylhkenålma luhkievïjhtestoerretjuetie kråvnah fïerhten vuetjemevoejhkelæmman vadta, jïh jååhkesjamme vijrijh dennie tjïelten vuetjemetjïertesne stoerretjuetienjieljietjuetie kråvnah fïerhten biejjien maaksojne.

Gaertjiedimmieh tïjjesne

Ragnar Omli jeehti satne idtji jaehkieh Fylhkenålman vierhtieåtnoem seenhte luejhtemasse jïh aareh tjöönghkemasse. Daan jaepien jïjnjh båantah Snåasesne beetnegh åadtjoeh Fylhkenålmeste juktie seenhte luejhtedh. Daan jaepien dle gïjre dan seejnes guktie gaajhkesh tjuerieh seenhte luejhtedh. Juktie daate ij leah eensi jïh daerpies åtnoe beetnegijstie. Omli vienthi Fylhkenålma beetnegh nåhtede juktie ajve gåatomeboelhken voerkeslaakan åeniedidh.

Juvremoenehtse

Göökte orre lïhtsegh juvremoenehtsisnie, Bjørn Engen Namdalseideste jïh Siw Bleikvassli Namsoseste lin tjåanghkosne juktie govledh jïh lïeredh, guktie såtnoeh jeehtigan. Dah aktem hijven govlesadtemem faagetjïertigujmie jïh miehtjiesdajven utnijigujmie sijhtieh. Siw Bleikvassli heesti almetjidie mah leah eatnamisnie mïnneminie, rovdyrdata.no eadtjohkelaakan nåhtadidh, juktie gïejh jïh gaavnoeh daatabaasese bïejedh. Juvremoenehtse edtja joekedimmiem nænnoestidh gaskem jeatjah råateste. Daan jaepien Byjresedepartemente kvotam giehpiedi, juktie dej faamoe ij leah ovgaertjiedamme. Daate giehpiedimmie tjarke reaksjovnh sjugniedi.

Ij gåatomenyöjhkeme daan jaepien

Akte ij ammes kaarre Mollan’ste, Ivar S Hanem Beapmoevaaksjoemistie bööti. Dïhte dej stoerre teehpemi bïjre juvride soptesti, jïh tjïertesti stoerre teehpemh gellie jaepieh ij leah akte hijven kreekevelferde, saaht mij fåantode. Luhpehts kreekh jielije kreekigujmie biepmehtidh. Men ij leah daate ajve akte aamhtese båantide, Hanem vienhti. Gaajhkh aktöörh aktem dïedtem utnieh kreekide vaarjelidh, aaj juvrereereme. Dïhte jeehti Beapmoevaaksjome ij sïjhth gåatomenyöjhkeminie nïerhkedh daan jaepien, men lij gaajh laejhtehks dan stoerre gaskese lisensekvotaj jïh juvrevuetjemen gaskem. Daesnie naaken tjuara barkoem buerebelaakan darjodh. Juvreliktesen mietie dle juvreveahka edtja dan lihke veahkaulmiem årrodh goh gåarede. Ij leah naemhtie daan biejjien. Daam aaj Tore Solstad SNO’este vuesiehti.

Guvvieteekste:

Juvretjåanghkoe: Arne Aaknes, Jørn Ove Heggland, Ivar Løken jïh Ivar S Hanem lin naaken dejstie mah lin tjåanghkosne.