**Båadtsoeh kaarrigujmie gïehtjeli**

Ruevtieraajroedirektööre Elisabeth Engerem båadtsoeh Snåasenkaarrigujmie heevehtimmietåågesne gïehtjeli, mij Snåasen tjïrrh vööji duarstan minngemes våhkoen.

Thor Riseth

Tjïelten åejvie, tjïelten mubpie åejvie jïh kultuvren åvtehke tjïeltesne lin meatan heevehtimmievåågnesne Jørstad stasjovnen luvhtie Snåasen stasjovnen gåajkoe, juktie aktem guhkiedimmiem åadtjodh Tröönderbaaneste. Dej lin tjïjhtje minudth juktie direktöörem tsevtsedh.

Dejtie tjïjhtje minudtide hijvenlaakan nåhtadin. Edtja dam dïjrem guhkiedimmien bïjre Tröönderbaaneste göökth dygnesne, ikth vielie vuarjasjidh. Dam akte föörhkedihks ruevtieraajroedirektööre vienhti dan lustes hæhtadimmien mænngan tjïelten tjïrkijijstie. Tååge diekie bööti trompetefanfaarine jïh jïjnje föörhkedimmine. Vadtesem aaj meatan utnin. Snåasen tjïelten vadtese Ruevtieraajroevierhkese lij akte baaltelaajroe, Industrijedajven lïhke Snåasesne. Laajroe vaenie åtnasovveme, ånnetji suvveme, bielelen pense, men jeatjah gaavhtan gaajh hijven. Jeatjah gaavhtan dle aaj namhtah leahpah gaajhkesidie dan biejjien gosse Tröönderbaanen guhkiedimmie akte saetniesvoete, jïh voestes tååge vuaja.

Nansenen gïehtjelimmie

Jïh goh dan ellen bööremes dle tjïelten mubpie åejvie Ragnheid Ona-Hauffen dam bööretjommese gïehtjelimmiem meatan utni ruevtieraajroedirektöörese. Tsiengelen baernine, Einar Berg, goh gåtjkoehtasse, jïjnjh jeatjah tjaebpies vaarjohth snåasenkaarrigujmie ektine, dle gegkestin fokusem Snåasese åadtjodh, jïh ihke daerpies aktine guhkiedimmine Tröönderbaaneste Snåasen jïh Kråangken gåajkoe dallatjinie. Dle onterdibiie mejtie direktööre jïh fealadimmiedirektööre, guhte aaj biejjielåhkoem åadtjoeji, buektiehtieh fokusem steeredh ruevtieraajrose jïh eah ajve dejtie tjaebpies kaarride måjhtelh.

Dåastove

Gosse Snåasen stasjovnese bööti tjïjhtje varke minudti mænngan dle tjoerin ajve tåågeste njulhtjedh jïh dåastovem dåastodh mij stasjovnesne vöörti. Stasjovnegåetien uvte jïjnjh noere almetjh mah laavloejin jïh heevehtin, nov lij mahte goh suehpeden 17. biejjien daesnie. Njealjede klaasse Vinjesne lij laavlomem dorjeme jïh gaajhkesh Vinjeste lin daesnie jïh heevehtæjjam aktem åajvoeh dåastovem vedtin. Tjïelten åejvie Vigdis dejtie noere almetjidie Vinjeste garmerdi akten hijven barkoen åvteste. Dah viehkiehtin Snåasem doekedh gaajh tjaebpieslaakan daan biejjien. Tåågen våågnine dle gaajh jïjnjh guvvieabparaath mah bæjjese böötin, dovne politihkerh jïh noere laavlojh Snåasem tjïelkelaakan kaarhtese bïejin.

Guvvieteeksth:

Tjaebpies: Ruevtieraajroedirektööre Elisabeth Enger (åelkiesbielesne) nov gujht aktem tjaebpies Snåasenkaarrem lyjhkoe. Tjïelten mubpie åejvie Ragnheid Ona-Hauffen jïh tjïelten åejvie Vigdis Hjulstad Belbo aktem guhkiedimmiem Trøønderbaaneste buerkiestieh, Fylhkenpolitihkere Lars Myraune jïh kultuvren åvtehke Kristin Østgård heevehtin, direktöören Engeren gïetesne lea Snåasen tjïelten vadtese, akte tjabpies nåhtadamme baaltelaajroe.

Dåastove: Akte joekoen hijven dåastove Snåasen stasjovnesne, akte maanafoeve Vinjeste tåågem buerie båeteme vaajteli laavloeminie.