Presidente guessine

Gærhkoedeava: St. Olaf College’n preidente jïh altese gåmma, jïh aaj musihken tjåadtjoehtæjja Bob Johnsen soejkesjeminie kovre edtja Nöörjesne mïnnedidh mubpien giesien. Hïeljen åvtelen dah Snåasese guessine böötin.

St. Olaf College lea lïhke ektiedamme Snåasese jïh gærhkose jïh gærhkoegaertienasse. St. Olaf College’n tseegkije, pastovre Bernt Julius Muus reakasovvi hearragaertienisnie Snåasesne, jaepien 1832, jïh akte mojhtesegierkie dan bïjre tjåådtje lïhke hearragaertenen ålkolen. Dam tseegki luhkiegöökten jaepien gietjeste. Daam gierkiem hævvi David Anderson, altese gåmma Princilla Panton jïh musihken tjåadtjoetæjja college’isnie Bob Johnsen vaaksjoejin, gosse Snåasese guessine böötin hïeljen åvtelen. Tjuara badth buerkiestidh dej vaaksjome lij goh akte fraanske vaaksjome, amma dah ajve tjaangestin. Dah ruevtieraajrojne böötin gaskevåhkoen iehkeden jïh åarjese vihth 12.12 duarstan. Juktie akte gaskebiejjie sjïdti bööredamme guessiejgujmie dan iehkeden gosse böötin. Daesnie aarebi studenth college’isnie meatan jïh tjïrkijh St. Olaf college-siebreste. Dah guessieh Amerijhkeste ryöktesth Tråanteste jïh Nidarosdomen luvhtie böötin.

Joralfem råakin

Joralfen aaj akte lïhke ektiedimmie college’se Norhtfield’sne Minnesotesne. Dïhte åadtjoeji presidentem jïh musihkeålmam råakedh hotellesne duarstan aereden. Viehkine dovne dejstie göökte studentijste college’istie, mah annje guessine Snåasesne jïh doh mubpieh tjåanghkosne , dle toelhkestimmie hijvenlaakan juhti. Joralf jïh Signe lægan St. Olaf college’m vååksjeme jïh lægan åehpies desnie. Daelie orre presidente jïh ij lij dïhte Nöörjesne aarebi orreme. College lea lyjhkedihks nöörjen almetjidie, jïh fïerhten jaepien gellie nöörjen studenth St. Olaf’sne.

Göökte voelph

Jan Skavlan lij aaj bööresovveme gaavnesjæmman hotellesne. Dïhte jïh Bob Johnsen lægan buerie voelph orreme dehtie voestes aejkeste såemies lin daesnie St. Olaf’ste, aktene musihkales ieresne. Dan aejkien Jan lij åvtehkinie laavlome- jih musihkeraeresne voenesne, jïh dam kaarrem Amerijhkeste bööri sov gåatan jïh dah guaktah sïeterasse vöölkigan lopmeskovterinie gaskedaelvien. Mubpien aejkien Johnsen lij guessine Snåasesne dle Jan satnem dan derhviegåatan bööri maam Bengt Jåma jïh Jan utnigan dennie sijjesne «Einna». Daesnie ektesne murriedin jïh akte vietselesvoete sjugniesovvi. Daelie Jan aktem tjåadtjoen bööremem åtna St. Olaf College’se, jïh dam edtja varke nåhtadidh, Jan Skavlan dåajvohte. Minngemes aejkien Bob Johnsen lij Snåasesne lij jaepien 2005, dellie gosse St. Olaf Band jïh St. Olaf Orchestra konsertem utnin daesnie.

St Olaf Choir mubpien jaepien

Kovre St. Olaf’sne lyjhkedihks jïh ij leah akte saaht mij musihkales kovride. Dah leah 75 laavlojh jïh akte dejstie bööremes kovrijste abpe USA’sne. Dah edtjieh gaajh jïjnjem bïjre jarkan mïnnedidh mubpien giesien. Ruffien 14.b. biejjien dle konserte Snåasen gærhkosne. Mïnnedimmielæstosne Oslo, Larvik, Arendal, Kristiansand, Stavanger, Haugesund, Bergen, Voss, Molde jöh Tråante. Goh aarebi gosse St. Olaf lea mïnnedimmesne Nöörjesne, dle Snåase jïh doh stoerre staarh læstosne.

MOJHTESEGIERKIEN LïHKE: Prinscilla Paton jïh altese geelle, presidente St. Olaf College’sne, David Anderson lea Bernt Julius Muus’en mojhtesegierkien lïhke raerieålmine Truls Eggen jïh tjïelten åejvine Vigdis Hjulstad Belbo.

PRÏHTJEGE: Jan Skavlan, Bob Johnsen, Serina Robinson, Lindsay Lee, Truls Eggen, Prinscilla Paton, David Anderson, Joralf Gjerstad jïh Vigdis Hjulstad Belbo.