Tjaebpies rïhpestimmie laavadahken

BOSTADLIA: Laavadahken aeredsbiejjien dle gellie almetjh tjåanghkanin Gjerstadgåetien lïhke Bostadli’sne. Ovrehte stoerreluhkie almetjh böötin sïjhtin meatan årrodh rïhpestimmesne Joralfen maanabaeliegåeteste mij daelie goh akte museume sjædta jïh akte mojhtesemïerhke dan earoen gaavhtan.

Thor Riseth

Dïhte voestes maam vuajna gosse Gjerstadgåetien gåajkoe båata lea dam veele dåvvomem, dannasinie tjaebpies dovne gåetien sisnie jïh ålkoelisnie. Gåetie gaervies sjïdti akten jaepien mænngan goh soejkesjamme, men nov lea gujht dïhte hijven. Buerebe vuertedh goske gaajhke gaervies. Naemhtie guktie gåetie daelie vååjnoe dle akte tjaebpies mojhtesemïerhke Joralfen barkojne. Ålkoelisnie aaj Joralfeskåajjetje, maam Joralfen vaajtelen mietie sertiesti Bostadli’se Lysthusbierjeste. Gåetien bïjre akte tjaebpies haakene jih dïhte aktem iemie raastem vadta dan måbpab. Gaajhkesh mah daejnie barkeme aktem hijven barkoem dorjeme maam maehtieh garmerdidh.

Håalemh jïh musihke

Gjerstadgåetien stiftelsen åvtehke, Rolf Grankvist voestegh håaloeji jïh soptsesti guktie daejnie gåetine barkeme. Aktede sïejhme gåeteste dle daelie nasjovnale institusjovnine sjïdteme, Grankvist vienhti. Dïhte aaj soptsesti guktie beetnehdåarjoem åådtjeme gaajhkese. Grankvisten mænngan dle akte vielie persovneles ållermaehtme bööti Arne Sandnes’ste. Dan maanabaelien jïh noerebaelien dle geajnoe Sandnesen gåajkoe lij Gjerstadgåetien luvhtie jïh Sandnesmarka’n tjïrrh. Sutnjien lij tjoevkesem vuejnedh gosse «Ålmainnvein» gåajkoe bööti. Arne aaj muhti gosse dah kluhterh Sandnes’sne edtjin Sandnes-sïeteren gåajkoe giesege. Dellie lij baarnetji barkoe geehtedh olles dah plåamsteridie byöpmedh haakeninie mej baaktoe vöölkin. Ij lij dan vaarege Gjerstadgåetien lïhke, vïerrebe lij Viosesne.

Arne Arnem beerki

Akte jeatjah histovrije mij lij luste tsiehkien bïjre dej gaskemsh mah Sandnesesne årroejin jïh dah mah gaejvesne Bostadli’sne årroejin, lij dellie goh Arne Sandnes edtji lïeredh voejedh Teinvoldhyllesne Grana-jeanosne. Juktie maam akt viehkine utnedh dle båeries åabpemebeelth nåhtadin vïnhtseste Bonden. Men dah lin ånnetji fer stoerre Arnese, juktie dah Arnen juelkiej våålese njalhkedin. Dan åvteste dïhte jårrehti guktie åejjie tjaatsan bööti, jïh idtji satne buektehth maam darjodh. Dellie Arne Gjerstad viehkine bööti jïh baerniem bæjjese vihth buektiehti.

Gellielaaketje programme

Arnen håalomen mænngan dle akte jeatjah båeries tjïelten åejvie bööti, Fridtjof Jørstad. Dïhte aktem Earoehtimmiemaarsjem dorjeme Signe gon Joralfese. Akte voenges bossemedåehkie trommajgujmie dam spealadi, jïh Fridtjof spealadæjjide jïjtje stuvri. Tjaebpies musihke, jïh ij sån guhte maehtieh vueptiestidh komponiste lea uktsieluhkiejaepiej gaskoeh. Joekoen hijven.

Jïjtjehke rïhpestimmien mænngan lij öörnedimmie siebriedahkegåetesne, aaj daelie Grankvistine, Ingar S Kolloen aaj desnie mij gærjam Joralfen bïjre tjeel,i jïh jïjnjh jeatjebh. Minngemosth akte ‘veldedighets’konserte gusnie lij nuepie beetnegh dåarjodh Gjerstadgåetien gïehteldæmman. Daesnie aaj Harald Bjarkøy meatan.

Guvvieteeksth:

Rïhpestimmie: Arne Sandnes mojhteli jïh lustes vaajesh soptsesti dan tjåenghkies histovrijen bïjre Sandnes’ste jïh Bostadli’ste. Joralfe lij aaj tjïelten mubpie åejvie akten boelhken gosse Arne lij tjïelten åejvie.

Earoehtimmiemaarsje: Fridtjof Jørstad lij aktem earoehtimmiemaarsjem dorjeme Signe goh Joralfese. Harald Larssen, Henry Østgård, Ingeborg Berg, Eivin Brøndbo, Jo Mona, Lars Vegar Bakken jïh Jo Ståle Hjelde dam spealadin.