**Göölijen rijhkesne**

*«Nov lea vielie goh ajve gööledh*

*Raeffie sealosne jïh lïegkedimmie»*

**Mïnnedh gööledh Snåasenjaevresne** lea iktegisth akte iemie bielie jieliedistie orreme göölijasse Holemisnie Snåasesne. *«Nov lea gujht dannasinie manne årroem gusnie årroem, eevre jaevrien lïhke. Dïhte daerpiesvoete duvvegasse båetedh, amma stuerebe jïh stuerebe sjædta jaepiej doekoe. Daate amma lïegkedimmie jïh aaj nuepiem vadta åejjiem döömedh.»*  
Dïhte baahke vaajmojne jïh eadtjohkelaakan sov stoerre iedtjen bïjre soptseste, Esten Holem Tømmerås. Gidtjh Snåasesnjaevresne gööledh. Nov lij badth dïhte buektiehtamme göölememïnnemh doekedh aktene gåaroes tjonnesne bijjene vaeresne. Dïhte gidtjh ojhte doekije. Ij leah feagan naan jeatjebh mah maehtieh **Holem Fisketurer** buerebelaakan doekedh goh dïhte. Vallah kanne dan jeenjesh gænnah mah jaevriem buerebelaakan demtieh goh dïhte. Men dah åestijh eah båetieh dan gaajh vijries maarkededoekemen gaavhtan.  
Ij leah Esten raaktan dan geerjene byjrehtimmesne meatan årrodh, jïh vaallah lyjhkh naaken guvviem satneste vaalta gænnah, men guarka maahta maereles årrodh dïjrem geerjehtidh dan gualijes Snåasenjaevrien bïjre. Uvtemes dle jungeltelegrafe dïhte mij almetjidie, dåehkide jïh sïeltide Holemen gåajkoe foeresje. Sov jïjtse gaertieninie jïh Snåasenjaevrine dle dïhte veeljeme ajve vååregelaakan aelkedh. Åssjaldahke lea aktem gierkiem dan måbpan bïejedh, aktine eatnemesijjine aelkedh jïh dellie vuejnedh guktie sjædta…. Giesieaski dle jïjnjh årromebïjlh jïh «låavthgåetieårrojh» mah Holemen gåajkoe båetieh. Muvhth sijhtieh vïnhtsem leejjedh jïh jïjtje jaevresne bearkanidh, mearan mubpieh sijhtieh mïnnedh gööledh Snåasenjaevresne aktine åehpies almetjinie. Esten maahta ovmessie paahkh faalehtidh. Gööleme jïh gaedtiebealesne mïnnedh aktene såålesne. Dellie bissemepaannem ohtsede jïh guessieh åadtjoeh sov jïjtsh guelieh bissedh mejtie åådtjeme. Jallh Esten maahta dam darjodh. Jïh Esten, dïhte amma væjkele jurjiehtæjja. Dam manne maahtam vihtiestidh, mænngan goh aktem 3-beapmoej gaskebiejjiem åadtjoejim Holem Fisketurer’en luvnie dæjmetje giesien. Mmmmmm!

**Harøya** lea laavenjostoeguejmie jaevrien noerhtebielesne. Maahta sån heannadidh skïhpere vïnhtsesne Lilja sov guessieh meatan vaalta Harøyan gåajkoe, guktie dah aktem jeatjah dååjresem åadtjoeh. Dïhte ij dan jïjnjem sijjien bijre soptsesth åvtelen sïelkedassen gåajkoe båetieh. Jeenjemasth dle Harøya sagki buerebe goh almetjh veanhtadieh. Dellie hearskoes gueliejoptsem åadtjoeh, jïh guelie Snåasenjaevreste båata jïh gïhpe govseste mij lea såålesne. Jïh jis sïjhth, dle maahtah gåassoehtæjjaj jïjtsedorjeme voelegem jovkedh, jïjtse pub’ste. Nov lea våajnoes jïh gåvloes Tømmerås lea geerjene satne hijven kraannah åtna mejgujmie maahta dååjresi bïjre laavenjostedh Snåasenjaevresne. Jïh snjaltjen minngiegietjesne dle ussjede goh aarebi, meatan årrodh dennie fïerhten jaepien beapmoefestivaalesne Harøyesne. Dellie gåassohteminie beapmoeh dehtie gïetskemes dajveste mejtie gellielaakan jurjiehtamme, jïh gelliesåarhts voelegesåarhtigujmie fïerhten beapmose. Jurjiehtæjja aktede restauranteste Tråantesne båata, jïh lea dan gaajh eadtjohke dan voenges beapmoen bïjre, dej ovmessie voengesåarhtigujmie ektine såålesne. Esten lea ojhte maam akt destie lïereme, jïh nov maahta venhtadidh beapmoekultuvre jaevrien noerhtebielesne maahta evtiesovvedh jaepiej åvtese….

**Snåasenjaevrien Göölemefestivaale** lea giesien stoerre heannadimmie. Jïh festivaale ojhte nuepieh åtna, dam gujht Esten veanhta. Fïerhten jaepien göölemefestivaalesne dle almetjh båetieh jïh Holem baasine nåhtadieh. *«Munnjien dle dïhte sosijale heannadimmie göölemefestivaalen bïjre vihkielommes, Esten soptseste. «Gööledh maahta iktegisth darjodh, jïh ij leah dan vihkeles åasam åadtjodh gaahtjemisnie. Jis dle im dam stöoöremes gueliem åadtjoeh»,* mojjehte.

Almetjh bååstede båetieh jaepiej jaepiej*, dovne Snåasenjaevrien Göölemefestivaalese jïh Holemen gåajkoe. «Daate vuesehte mijjieh aktene aarvosne tjahkasjibie.- ij ajve mijjieh mah eadtjohkelaakan daejnie gïehteleminie, men dah sïejhme snåaseshkh». Rovnege jeatjebh eah leah jaevrien aarvoem vueptiestamme, jïh vinhtsh eah leah våajnoes aktene tjaebpies giesieiehkiedisnie goh daate», Esten ussjedihks jeahta.* Jaa, nov amma naemhtie, jaevrie dan låedtjie, almetjahtes jïh bielelen raepkiem. Jïh guelie nåakelaakan dijpie aaj. Dan nåake guktie Liljan barkijh mahte earoem dessieh. Hævvi lij vaajteles orreme aktine guvvine stoerregueleste plaeresne. Gosse dam jeahteme, dle Esten annje vuertieminie dam gaajh stoerre gueliem åadtjodh. Altese rekorde lea 4.2 kg. *«Akte dejstie fåantojste mannasinie daejnie gïehtelem lea dannasinie dan murreds gosse daajram daesnie guelie mah medtie 12-15 kg viehkesjieh. Ibie dejtie åadtjoeh. Ij leah seekere dan lustes orreme jis stoerregueliem åådtjeme, Esten jeahta.* Men vissjeles tjahkesjeminie, gellie tæjmoeh, vuertieminie. *«Nov lea aavren bïjre daate. Såemies lottosne vitnie aktine spïeleleahpine. Akte baarnetje mij spaenjesne håagkhstaavrine tjåådtje maahta dam stööremes gueliem åadtjodh».*

**Seejnes gïjre jïh vuelege temperatuvre** lea mannasinie dah guelieh dan nåakelaakan dijpieh. Göölemeboelhke seejnebe sjædta gosse dan tjåetskies goh daan jaepien, Esten veanhta. Sïejhmemes dle snjaltjen aalkolisnie gosse bööremes göölemetïjje Snåasenjaevresne. Daelie gegkesteminie baahke båata jïh dygnetjovrege edtja raaktan Göölemefestivaalese bejhkedh. Dellie dååpmehke maahta beapmoem gaavnedh tjaetsieskieresne, jïh jis datne aavrehke dle dïhte dov håagkem gaavna.

**Datne raeffiem sealosne åadtjoeh Snåasenjaevesne.** Raeffie kråahpen sisnie dabrene jïh dorje guktie datne tsåahkam åajeldh jïh mejtie aaj ånnetji nahkesth. Jïh Esten Holem Tømmeråsen mïelen mietie , dle dïhte raeffie jïh lïegkedimmie maam åadtjoeh gosse tæjmoej tæjmoej vissjeleslaakan vuertieminie, seamma vihkeles goh dïhte væjroe stoerre-dååpmehken mietie.