**I fiskerens rike**

*«Det er mer enn bare fiske*

*Det er sjelefred og rekreasjon»*

**Fisketurer på Snåsavatnet** har alltid vært en naturlig del av livet til fiskeren på Holem i Snåsa. *«Det handler sikkert om at jeg bor der jeg bor med nærhet til vatnet. Behovet for å komme seg utpå, blir imidlertid større og større med årene. Det er rekreasjon og det gir mulighet til å tømme hodet.»*

Han snakker varmt og entusiastisk om sin store lidenskap, Esten Holem Tømmerås. Nemlig fiske på Snåsavatnet. Sannsynligvis hadde han evnet å selge fisketurer i et fisketomt fjelltjern. Av yrke er han nemlig selger. Det er neppe noen andre som kan markedsføre og selge **Holem Fisketurer** bedre enn han. Det er kanskje ikke så mange som kjenner farvannet bedre enn han heller. Men kundene kommer ikke på grunn av utstrakt markedsføring. Esten er egentlig ikke så glad i å stille opp for intervju og fotografering, men han skjønner at det kan være hensiktsmessig for å spre budskapet om Snåsavatnets fortreffelighet som fiskevatn. Det er imidlertid først og fremst jungeltelegrafen som fører privatpersoner, grupper og bedrifter til Holem. Med utgangspunkt i egen gård og Snåsavatnet har han valgt å begynne i det små. Tanken er å bygge stein for stein, begynne med en naturcamp for så å se det an… I løpet av sommermånedene er det mange bobiler og «teltere» som svinger nedom Holem. Noen vil leie en båt og greie seg selv på vatnet, mens andre ønsker guidede fisketurer på Snåsavatnet. Esten kan tilby pakkeløsninger. Fisking og strandhogg på ei øy. Da trekker han fram stekepanna og gjestene får steke sin egen fiskefangst. Eller at verten gjør det for dem. Og han er god til å lage mat den godeste Esten. Det kan undertegnede skrive under på, etter å ha blitt servert 3-retters middag hos Holem Fisketurer i fjor sommer. Mmmmm!

**Harøya** er samarbeidspartner på nordsida av vatnet. Det kan godt hende at skipperen på Lilja tar med sine gjester til Harøya for en annerledes opplevelse. Han forteller ikke så mye om stedet før de legger til kai. Harøya overstiger som regel de besøkendes forventninger. Der serveres deilig fiskesuppe basert på ørret fra Snåsavatnet og fløte fra kua på øya. Og om du vil, kan du drikke av vertskapets egenproduserte øl, fra egen pub. Det merkes at Tømmerås er glad for godt naboskap og samarbeid om opplevelser i tilknytning til Snåsavatnet. Og i slutten av juli tenker han i år som før, å delta på den årlige matfestivalen på Harøya. Da serveres kortreist mat tilberedt på mange vis, og med ulike øltyper til hver rett. Kokken kommer fra en gourmetrestaurant i Trondheim og har et glødende engasjement for lokal mat i kombinasjon med ølsortene på øya. Esten har plukket opp og lært en del av han, og du skal ikke se bort fra at matkulturen på nordsida av vatnet kan utvikles i årene som kommer…

**Snåsavatnet Fiskefestival er sommerens høydepunkt.** Og at festivalenhar et potensiale, har Esten stor tro på. Hvert år under fiskefestivalen strømmer folk til og bruker Holem som base. *«For meg er den sosiale settingen rundt fiskefestivalen det viktigste,* forteller Esten. *«Fiske kan jeg gjøre ellers, og det er ikke så viktig å oppnå premiering i konkurransen. Med mindre jeg får den største fisken da», smiler han.*

**Folk kommer tilbake år etter år,** både til Snåsavatnet Fiskefestival og til Holem. «*Det viser at vi sitter på en verdi,- ikke bare vi som driver aktivt med dette, men snåsningene generelt». Det er rart at ikke flere har oppdaget vatnets verdi og at det ikke er båter å se en fin sommerkveld som denne»*, sier Esten ettertenksomt. Ja det skal være visst, vatnet er stille, uten folk og uten en krusning. Det er dårlig med bættet også. Så dårlig at det kan gå på æra laus for mannskapet på Lilja. Det hadde selvfølgelig vært ønskelig med bilde av storfisk i avisa. Når det er sagt, så venter Esten fortsatt på å håve i land den rettelige stor-fisken. Rekorden hans er på 4,2 kg.  *«En av grunnene til at jeg holder på med dette, er nok spenningen med at jeg vet at det går fisk på 12-15 kilo her. Dem får vi ikke. Det er ikke sikkert det hadde vært samme stasen hvis målet om storfisken ble nådd»,* sier Esten. Men tålmodig er han når han sitter i timevis og venter. *«Det handler mye om flaks. Noen vinner i lotto med en enkel kupong. En guttunge som står på et svaberg med stanga si, kan få den største fisken».*

**Sen vår og lav temperatur i vannet** er årsaken til dårlig bætt. Fiskesesongen blir senere når det er såpass kaldt som i år ifølge Esten. Vanligvis skal begynnelsen av juli være beste tida for fiske på Snåsavatnet. Håpet nå er at varmen skal komme og at døgnflua skal klekke akkurat til Fiskefestivalen. Da blir det mat å finne i vannskorpa for ørreten, og er du heldig, biter den på kroken din.

**Du får sinnsro på Snåsavatnet.** Roa setter seg i kroppen og gjør at du glemmer klokka og kanskje dupper av. Og ifølge Esten Holem Tømmerås, så er den roa og rekreasjonen som du oppnår under timer med tålmodig venting, like viktig som jakten på stor-ørreten.