Fuehpie orre haallesne

Daelie rïjremehaalle Nagelhusesne akte rïektese jïh åtnose vaalteme.

Evteben våhkoen orre rïjremekuvsjh eelkin aktene haallesne gusnie buaradahke abpe jaepien.

Thor Riseth

thor@snasningen.no

– Daelie goh saedtiegaedtesne rïjredh, Ellen Hansen föörhkede mij lea joekoen madtjeles dejnie orre gåetine. Daate haalle lea ojhte værsjosne orreme. Dovne Berit jïh Dagmar jïh akte gåalmede værtoe leah guessine orreme, men haalle dïhte gujht tjåådtje. Dannasinie ibie orre værtojste billh, haallen aajhtere Ellen jeahta.

Gåetien mietie guhkiem haeliedamme, maam Nagelhusesne tseegkeme. Dïhte stoerre jïh syjrijes, jïh seamma temperatuvre gåetien sisnie goh ålkone, men gejhkie jïh tjaebpies. Daate akte stoerre sïlle åvtese jïh akte sagki buerebe gåetie goh aarebi. Seamma tïjjen dle aaj akte stoerre bueriedimmie gosse jearsoesvoetem måjhtele. Daesnie ij hierkie maehtieh olkese hajkedh aktine bååhperes almetjinie rudtjesne, mij aadtjen aalkeme rïjredh, ij hierkie haalleste båetieh. Vaallah baahke lea dåeriesmoere gænnah, Ellen akten sov learoehkijstie jeahta. Gosse dijjieh ånnetji rïjreme dle bijvele dijjese sjædta, dellie ij leah dïhte naan dåeriesmoere gænnah.

Sæjhta kuvsjh hööltedh

Rïjremekuvsjh leah jiene-jienebe lyjhkedihks. Jeenjemes nyjsenh kuvsjine, men muvhte kaarre aaj diekie båata edtja rïjredh, Ellen soptseste. Rïjreme lea hijven jis baektjiedimmieh åtna. Datne gaajhkh kråahpen åedtjieh nåhtedh gosse rïjrh. Sagke jienebe goh vienhth gosse ajve vuartesjh. Kråahpe aaj gellie kalorijh nåhtede, ovrehte seamma jïjnjh goh gosse datne fysiske barkojne gïehtelh. Ellen tjöönghkie dejtie mah sijhtieh rïjredh dåehkine, medtie govhte almetjigujmie mah ånnetji haarjanimmiem utnieh aarebistie. Jis eah leah aarebi rïjreme dle ajve njieljie almetjh dåehkesne.

Hierkie lea dïhte stoerre njiejtide akten vihties aalteren. Dellie hierkie gaajhke, men dah jeanatjommesh orrijieh gosse dan aalterasse båetieh gosse sijhtieh jïjtjemse feegredh, Ellen soptseste. Ij leah dïhte dan hijven, juktie dellie dah joe jïjnjem lïereme. Men såemies dejstie mah lin eadtjohke gosse lin noere leah bååstede båateme, Ellen soptseste, jïh dïhte luste, tuhtjie.

Tæjmoeh oktegimse

Jis onterdh mejtie rïjreme lea mij akt dutnjien, dle maahtah tæjmoeh oktegimse åadtjodh, Ellen jeahta. Datne jienebem jïh verkebe lïerh mejtie tæjmoeh vaaltah, jïh varke maahtah gaavnehtidh mejtie daate lea mij akt dutnjien jallh ij. Jïjnjh mïelh rïjremen bïjre gååvnesieh, jïh aelhkemes jïjtje pryövedh, dellie varke damth mejtie daate dutnjien sjeahta. Jis edtja rijremekuvsjesne aelkedh dle ih man jïjnjem daarpesjh. Ellen gaajhkh dah dalhketjh utnieh mah leah jearsoesvoeten gaavhtan, datne maahtah ajve båetedh.

Dejtie mah jïjtse hierkiem utnieh aaj maehtieh haallem aktem biejjiem nåhtadidh. Juktie hierkiem haallese foeresjidh dle maahtah hierkieheengerem Ellenistie löönedh.

Eadtjohke tsuvvemesiebrie

Ellen aaj sæjhta tsuvvemesiebrie edtja eadtjohke sjïdtedh. Daesnie dah noerh maehtieh pryövedh kusk’ine årrodh, jïh dellie kanne jienebh kaarrh aaj sijhtieh hierkiejgujmie gïehtelidh. Såemies pensjovnisth aaj voenesne gååvnesieh mah jïjnjem maehtieh jïh maehtieh bïhkedidh. Tjuara aaj ponnirïjremem maanide neebnedh, mij leah ikth asken.

Guvvieteeksth:

Rïjremehaalle gaervies: Joekoen hijven rïjremehaallesne årrodh, daesnie Linn Beate Nordhøy, Siv Kjenstad, Johanne Fossland jïh Mona Johannesen mah rïjreminie. Ellen Hansen lea bïhkedæjja.

Saadelem beaja. Rïjremen åvtelen tjuara saadelem hearkan bïejedh. Johanne Fossland jovvehtahkem sveedtelde jïh maahta varki rïjremehaallese vihth.