Full fart i nyhallen

Nagelhus: Nå er ridehallen på Nagelhus et faktum og den er i full bruk.

I uka som gikk var det oppstart med nye ridekurs i en hall hvor det er sikret godvær året rundt.

Thor Riseth

thor@snasningen.no

– Nå er det som å ri på badestranda, flirer Ellen Hansen som er kjempefornøyd med nyanskaffelsen.

Denne hallen har fått prøvd seg. Både Berit og Dagmar samt en tredje storm har herjet, men hallen har tålt støyten utmerket. Derfor er vi ikke så redd for nye stormer heller, mener halleier Ellen.

Det er et etterlengtet bygg som har reist seg på Nagelhus. Det er stort og luftig, det holder samme temperatur som ute, men det er tørt og fint. Det er et stort framskritt og en standardheving uten like. Samtidig er det også en stor oppgradering rent sikkerhetsmessig. Her kan ikke en hest løpe ut med en forskrekket nybegynner på ryggen, den kommer seg ikke ut av hallen. Varmen er heller ikke noe problem, sier Ellen til en av sine elever. Når dere har ridd ei stund er dere gode og varme, ingen problem i det hele tatt.

Satser på kursing

Ridekurs er mer og mer populært. Flest damer er på kurs, men det finnes et og annet mannfolket også som er innom og rir, forteller Ellen. Ridning er bra for forskjellige plager. Du bruker det som finnes av muskler i kroppen på en ridetur. Mye mer enn du skulle tro når du bare ser på. Kroppen bruker også mye kalorier, omtrent like mye som når du jobber fysisk. Ellen samler de som vil ri i grupper på opp til seks. Det er om de har litt rutine fra før. Er de uerfarne er gruppene begrenset til fire.

Hest er det store for jenter i en viss alder. Da er hest alt, men det gir seg for de fleste når de begynner å bli i den alderen ar de skal pynte seg, forteller Ellen. Det er synd for da har de allerede lært en god del. Men en del av dem som var ivrige som unge er tilbake forteller Ellen og det synes hun er moro.

Privattimer

Om du lurer på om ridning er noe for deg, så kan du få privattimer også, sier Ellen. Du lærer mye mer på kortere tid om du tar timer og du kan fort finne ut om dette er noe for deg eller ikke. Det er mange forestillinger om det å ri, det enkleste er å prøve selv, da kjenner man fort om dette er tingen.

For å begynne på ridekurs trenger man fint lite utstyr. Ellen har alt av sikkerhetsutstyr som trengs, det er bare å møte opp.

For de med egen hest er det også tilbud om en dag som de kan bruke hallen. For å bringe hesten til hallen låner Ellen ut hestehenger.

Travlaget aktiviseres

Ellen ønsker også å aktivisere travlaget. Her kan unge få prøve seg som kusk og det kan være en måte å få med mer hannkjønn i hestesporten. Her er det også en del pensjonister rundt på bygda som kan mye og kan instruere. Ponniridning for barn en gang i måneden må også nevnes.

Billedtekster:

Ridehallen ferdig: Kjempefine forhold i ridehallen, her er det Linn Beate Nordhøy, Siv Kjenstad, Johanne Fossland og Mona Johannesen som rir. Ellen Hansen er instruktør.

Saler opp: Før ridning må hesten sales opp. Johanne Fossland strammer opp bukgjorten og er klar for ny runde i ridehallen.