Nöörjen dovrehkommes duvrie?

BREIDE: Snjaltjen 9.b. akte biejjie sjædta maam sïrvenaajhterh jïh båatsoeburrieh Snåasesne sijhtieh mujhtedh. Daate lij dïhte biejjie gosse stoerrebuvvije, jïjtjehke Raubergbïerne båvvalgi. Daate duvrie lea sïrvigujmie jïh bovtsigujmie rajjadamme ovrehte göökteluhkie jaepieh.

Thor Riseth

thor@snasningen.no

Mah leah naan aejkien akte væjroetjïerte raaktan lij byöreme aktem konjahkem åadtjodh, dle gujht snjaltjen 9.biejjien daan jaepien. Daan jïjjen dle jïjtjehke Raubergbïernem vuetjin Roktdaelesne. Dah sådterem veeltin gosse lij dåalvoeminie aktem stoerre sïrvedåehkiem. Dah vijrijh lij vijremisnie jïh åadtjoejin bealloeh govledh mah lin plåaveminie gaskejïjjen, jïh dellie guarkajin daelie ojhte hillem utnin. Ivar Aasve Valøyeste lea meatan dennie tjïelten væjroetjïertesne Snåasesne, jïh dïhte stujmiem govli jïh hajki dan lïhkemes deavan nille. Desnie bïernem vuajnaji mij lij sïrvide dåalvoeminie boelten våålese, jïh bïernen vööste göökte boenegh lööjhti, åvtelen dïhte mearhkan sisnie gaarvani. Aasve soptsesti satne deejri satne dievviedi. Dïhte govli guktie lovre dievviedi jïh bïerne sov vööste meeresti mænngan. Akten ånnetji gieltegs goeredimmien mænngan såemies stoerreluhkie meeterh, dle dïhte desnie gællasji, eevre jaames.

Raubergbïerne mïerhkelgovvi dotkemen sjïekenisnie jaepien 1994, dan aejkien lij unnemes göökten jaepien båeries. Dïhte sov jieledetïjjen gellie stoerreluhkie sïrvh jïh bovtsh gadtelamme, jïh eelleme dïhte annje lij mïerhkeldh dle syökin daam bïernem vuetjedh, dan åvteste dïhte dan gellie sïrvh jïh bovtsh vaalteme. Per Morten Grande dam nænnoste, guhte lij vijremoenehtsen åvtehke dan aejkien.

– Idtjim åadtjoeh bïernem vuetjedh dan aejkien, ihke dïhte fer stoerre aarvoem utni goh mïerhkeldh duvrie, Grande soptseste.

Man jïjnje siebriedahke lea tjoereme maeksedh skaaraj jïh barkoetæjmoej åvteste daan duvrien gaavhtan, dle ij sån naaken daejrieh, men ij leah naan juerie daate badth gellie millijovnh. Duvrie 253 kilo vïekesji gosse vuatjasovvi.

Guvvieteeksth:

Geerjene duvrievijrijh: Daan biejjien vijrijh lin Næjla Holm-Bull, Ingbjørn Ånonli, væjroen åvtehke Kjell Bergli, Martin Aasum, Anderes Jørstad, Ivar Aasve, Kåre Wikkelsmo jïh Geir Ove Kjensteberg.

Vuetjije: Ivar Aasve Raubergbïernen sovnebaernine sjïdti.

Mööleme: Juvregovlehtæjja Terje Gifstad åvtefuahtan gamtoem möölie dan stoerre bïernese.