**Størker tjeahpoebaalhkam åadtjoeji**

Dennie fïerhten jaepien Gaskenøørjen Tjeapoefestivaalesne Inderøyesne, dle vïjhte tjeahpoebaalhkah vadtasuvvieh. Daan giesien tjeahpoefestivaalesne, dle Størker Jørstad «NTE’en faamoebaalhkam» åadtjoeji.

Eygunn Bardal’ste

Mahte 250 måaladamme guvvijste, dle vïjhte guvvieh veeljesovvin aktede tjeahpoemaehteles vierhtiedimmiedåehkeste. Daah vïjhte guvvieh fïereguhten baalhkam åadtjoejin, mejtie ovmessie aktöörh lin vadteme. Vierhtiedimmiedåehkie jeehti Størkeren vitnijeguvvie, «Romanse», dejtie måjhtajehti guktie dïhte åehpies tjiehpiedæjja Pål Klee måaladi. Dannasinie sïjhtimh vielie Størkeren bïjre daejredh, jïh eajhnadovvimh dejnie ovnohkens tjiehpiedæjjine lïhkebe soptsestidh, guhte lea Snåaseste.

Daate lea akte dejstie giesien gille buaredhbiejjijste daan mearan. Plåamsterh jïh stråmhpoeh aktene tjaebpies dorjeme haakenisnie Hyllan’isnie, sijjen jïjnjh klaeriejgujmie biejjien vööste syöjkedieh, goh aavoedisnie ihke tjoevkese jïh baahke saahtan dej faavroesvoetem nænnoestieh. Dah gåetienalmetjh, Edith jïh Størker Jørstad joe trahpesne tjåadtjoejægan gosse journaliste sjaljose båata. Biejjie guaka, daesnie murriedimmie jïh dïhte hopsenasse aadtjen bisseme vaaffelistie mov vööste båata, gosse akten eatnamasse tjaangem måaladamme guvvijste. Edith jïh Størkeren hïejme lea goh akte privaate tjeahpoegallerije. Guvvietjeahpoe åehpies jïh ovnohkens tjiehpiedæjjijste ovmessie bielijste veartenistie, gaajhki tjiehtjieli vïedtjide feegrieh. Dïhte tjiehpiedæjja jeenjemes guvviejgujmie, lea gåetien kaarre Størker. Manne ojhte tuhtjem dah leah guvvide dan jiermijeslaakan vïedtjide gyvnjeme. Dah leah dejtie dåehkine gyvnjeme naemhtie guktie dah sinsitniem feegrieh. Naemhtie fierhte guvvie sov jïjtse reaktoe sæjjan båata.

– Mijjieh iktegisth guvvide ektesne gævnjobe, Størker soptseste, jïh mijjieh akteraeresne gusnie jïh guktie mijjieh edtjebe dejtie gævnjodh. Edith sïemes, jïh manne vïhtestem daate estetihken vuajnoe lea hijvenlaakan evtiesovveme gåetesne Hyllanisnie.

Goh guessie dle guvveste gåvvan vaanterdem, gusnie fïerhten guvvien sov jïjtse nomme, men ij badth læjhkan akte soptsese maam Størker sæjhta mubpiejgujmie juekedh.

– Fïerhte almetje tjuara jïjtje guvvide toelhkestidh, Størker jeahta. Såemies dejstie guvvijste geometrijen goerh utnieh aktene öörnegisnie. Manne gïekesjem såemies dejstie guvvijste leah gujht skraejriem åådtjeme båeries kultuvrijste, mah eah vielie gååvnesh.

–Nov lea jienebh goh datne mah dam tuhtjieh, Størker vïhteste, men dam tjuerieh jïjtje gaavnehtidh. Læjhkan dle manne aervedem manne maahtam akten saetniesvoeten lïhke årrodh…

Størker guvvieh måaladamme gellie luhkiejaepieh.

– Gaajhke eelki 60-låhkoen. Dellie lim militæresne goh sesjovnedåaktere. Vesterålesne aktem tjeahpoemåaladæjjam råakim guhte mannem heesti faerpie-easkoem åestedh. Naemhtie figuratijve akvarelligujmie eelkim, guvviejgujmie dejstie sijjijste Lofoten jïh Vesterålen. Vijriesåbpoe dle skraejriem veedtjeme g.j Bollnäseste Sveerjesne, gusnie 3 jaepieh barkim, aktede viesiehtimmeste Texasesne jïh ovmessie eejhtallemefealadimmijste, daennie laantesne jïh ålkolaantesne. Daan biejjien dle Størker ajve akryline måalede.

- Akryl ij dan varke gajhka jïh aelhkie dejnie barkedh, soptseste.

Mearan guvvieh vuartasjibie ovmessie boelhkijste Størkeren tjeahpoejieliedistie, dle manne vueptestem Størkeren gelliesåarhts stijleaarth. Fïerhten boelhken sov jïjtse stijle, jïh ij leah gænnah dan aelhkie jiehtedh «daate akte sjïere Størker Jørstad-guvvie». Guktie dïhte klaeride nåhtadamme dejnie ovmessie guvvine, ojhte vuesehte, jïh Størker aaj vihteste, satne jåarteklaerieh lyjhkoe.

Akte dejstie guvvijste måalasovvi snjaltjen 22.b. mænngan dæjman.

– Eelki guktie åajvahkommes aalka, ussjedim «Utøyam» måaladidh. Gosse aalkam dle akten aajmoen sïjse båatam, Størker soptseste. Dïhte aktanimmie aktede ussjedimmeste jallh aktede åssjaldahkeste jïh akte sjïere aajmoe, dam gaervies illedahkem vadta. Jïh guvvieh sjidtieh eelleme dah klaerieh jïh goerh lerretese båetieh. Utøya lij amma geerve, jïh dam tjoerim gellie aejkieh orresistie måaladidh.

Størker maaje lyjhkoe iehkedi måaladidh. Gosse ånnetji guvvine barkeme, dle dam ovgaervies guvviem meatan vaalta bæjjese stuvvan gåajkoe, tjoevkesem dïsse beaja jïh Edith’se vuesehte. Ektesne guvviem digkiedieh, goh klaerieh jïh komposijovne, jïh Størker ojhte dejtie raeride goltele mejgujmie gåmmebe båata. Manne aktem ektievoetem gïekesjem mij kanne våajnoes sjædta guvvine.

Heannadimmieh veartenisnie, aborgineri åehpies tjahke Uluru, akte movrevïedtje Spanijesne, akte vïjnedajve Italijesne jnv…. Daate lea mij akt mestie Størker maahta skraejriem veedtjedh sov tjeahpose. Nommh goh «Underverden» jïh «Demoner» maahta kanne åssjaldahkh nïekedasside vedtedh, jallh jïjjen voepedasside? Aaj «Bygdadyret» sov jïjtse guvviem åådtjeme, jïh dannasinie aalka ussjedidh…..

-Manne earoem vaaltam ihke Størker lea vuasahtallemasse båateme, Edith soptseste. Ijdti maa dïhte jaehkieh sov guvvieh aktene gallerijesne sjiehtin, men im lim sïemes dan bïjre, jïh ånnetji nehkehtim guktie akte sjïere-vuasahtalleme sjïdti Galleri Fenka’sne Lievengisne dæjmetje giesien.

Gellievoete tjeahposne vuesehte mijjieh aktem tjiehpiedæjjam utnebe guhte lea evtiedimmesne. Hævvi sæjhta jienebh ovmessie guvvieh båetedh, jïh mijjieh aerviedibie mijjieh sïjhtebe vielie Størkeren tjeahpoen bïjre govledh jaepiej åvtese. Jis datne lea tjetskehke jïh sïjhth daan gellielaaketje tjiehpiedæjjan guvvieh vuejnedh, dle maahtah Fenkan luvnie mïnnedh. Desnie jienebh Størkeren guvvieh gævnjasjieh, g.j dïhte måaladamme guvvie man åvteste baalhkam åadtjoeji «Romanse»…

-Dïhte mij lea luste aktine dagkarinie baalhkine, lea dïhte tjåatskelesvoete, seamma tïjjen goh akte earoe baalhkavitnijinie sjïdtedh, Størker minngemosth jeahta.

Guvvieteeksth:

VAANESOVME: Daate guvvie lea akte golme guvvijste aktene seerijesne golme guvviejgujmie. Doh mubpieh seerijesne leah noerh jïh jielede.

UTØYA: Daate guvvie Størker måaladi heannadimmien mænngan Utøyesne jïh reerenenassegåetesne snjaltjen 22.b. dæjman.

RAEFFIE: Bielelen gåmmobe Edith Størkerem ravvesne tjïektjeme, dle feagan dan guvvieh jakseme jienebh vuartasjæjjah goh dah guessieh mah dejtie Vestbygdesne vaaksjoeh.

ROMANSE: Daate guvvie vierhtiedimmiedåehkie lyjhki jïh man åvteste Størker NTE’en faamoebaalhkam åadtjoeji daan giesien.