**Kunstpris til Størker**

Under Midtnorsk Kunstfestival på Inderøya hvert år, deles det ut fem kunstpriser. Under kunstfestivalen i sommer, ble Størker Jørstad tildelt «NTE’s kraftpris».

Av Eygunn Bardal

Av nærmere 250 innsendte malerier ble fem bilder valgt ut av en kunstkyndig jury. Disse fem bildene ble tildelt hver sin pris, sponset av ulike aktører. Juryen uttalte at vinnerbildet til Størker, «Romanse», minte dem om den måten den kjente tyske kunstneren Pål Klee malte på. Det gjorde oss nysgjerrige på Størker, og vi bestemte oss for å ta en nærmere prat med denne ukjente kunstneren fra Snåsa.

Dette er en av sommerens hittil få godværsdager. Blomster og busker i en vakkert planert hage på Hyllan, strekker seg fargerikt mot sola, som i glede over at lyset og varmen endelig bekrefter deres skjønnhet. Vertskapet, Edith og Størker Jørstad står allerede på trappa idet journalisten svinger inn på gårdsplassen. Det er sol, det er trivsel og det er lukta av nystekte vafler som møter meg idet jeg trår inn i et landskap av malerier. Hjemmet til Edith og Størker er som et privat kunstgalleri. Billedkunst av kjente og ukjente kunstnere fra ulike verdensdeler pryder veggene i de mange rommene. Den kunstneren som er sterkest representert, er herren i huset - Størker. Det slår meg at bildene er plassert på veggen med omhu. De er hengt opp i grupper på en slik måte at de fremhever hverandre. Således kommer hvert bilde til sin rett.

– Vi er alltid sammen om å henge opp bilder, forteller Størker, og vi har samme syn på hvor og hvordan de skal plasseres. Edith nikker, og jeg konkluderer med at den estetiske sansen er godt utviklet i huset på Hyllan.

Besøket blir en vandring fra bilde til bilde, der hvert bilde har sin tittel, men ikke nødvendigvis en historie som Størker ønsker å dele.

– Det får bli opp til hver enkelt å finne sin egen tolkning av bildene, sier Størker. Noen av bildene har motiver som geometriske figurer satt i et system. Jeg får en fornemmelse av at noen av bildene kan være inspirert av gamle og ikke lenger eksisterende kulturer.

– Det er flere enn deg som foreslår det, bekrefter Størker, men de får finne ut av det selv. Det aner det meg likevel at jeg kan være i nærheten av en sannhet…

Størker har malt bilder i mange tiår.

– Det begynte på 60-tallet. Da reiste jeg rundt i militæret som sesjonslege. I Vesterålen møtte jeg en kunstmaler som oppfordret meg til å kjøpe malerskrin. Slik startet det med figurative akvareller med motiv fra Lofoten og Vesterålen. Videre har jeg hentet inspirasjon bl.a. fra Bollnäs i Sverige der jeg jobbet i 3 år, fra et opphold i Texas og fra ulike feriereiser i inn- og utland. I dag maler Størker kun med akrylmaling.

-Akryl tørker ikke så fort og er lett å jobbe med, forteller han.

Mens vi ser på bilder fra ulike epoker i Størkers kunstneriske liv, slår det meg at han har mange ulike stilarter. Hver periode har sitt eget utrykk og det er ikke nødvendigvis så lett å si om et bilde at «dette er et typisk Størker Jørstad-bilde». Bruken av farger på de forskjellige bildene, vitner imidlertid om, hvilket Størker også bekrefter, at han er glad i jordfarger.

Ett av bildene ble malt etter 22. juli i fjor.

– Det begynte slik det som regel gjør, med en tanke om å male «Utøya». Når jeg setter i gang kommer jeg i en stemning, forteller Størker. Kombinasjonen av en tanke eller en ide og en spesiell stemning, gir det ferdige resultatet. Og bildene blir til mens fargene og figurasjonen kommer på lerretet. Utøya var imidlertid vanskelig, og det ble mala om og mala over flere ganger.

Størker maler gjerne utover kveldene. Underveis i prosessen tar han det uferdige bildet med opp i stua, setter lys på det og viser det frem til Edith. Sammen diskuterer de bildet, farger, komposisjon, og Størker tar til etterretning de innspillene kona kommer med. Det fornemmes et fellesskap som muligens gjenspeiles i bildene.

Hendelser i verden, aborginernes berømte fjell Uluru, en murvegg i Spania, et vindistrikt i Italia osv… Dette er eksempler på hvor Størker kan hente inspirasjon til sin kunst. Titler som «Underverden» og «Demoner» gir muligens assosiasjoner til drømmer, eller nattlige mareritt? Sågar «Bygdadyret» har fått sitt eget bilde, hvilket gir rom for ettertanke...

-Jeg tar æren for at bildene til Størker har kommet på utstilling, forteller Edith. Han trodde ikke at bildene hans hadde noe i et galleri å gjøre, men jeg var uenig, og puffet litt på slik at det omsider ble separatutstilling på Galleri Fenka i Levanger i fjor sommer.

Mangfold i kunstuttrykket viser at vi har å gjøre med en kunstner i utvikling. Sannsynligvis vil det komme flere uttrykk og det antas at vi kommer til å høre mer om kunsten til Størker i årene fremover. Om du er nysgjerrig på bildene til denne allsidige kunstneren, kan du besøke Fenka. Der henger flere av Størkers bilder, bl.a. det prisbelønte maleriet «Romanse»…

-Det som er artig med en slik pris, er at det gir oppmerksomhet samtidig som det er en anerkjennelse i det å bli plukket ut som prisvinner, avslutter Størker.