Sïjhth lohkijinie USA’sne årrodh aktem jaepiem:

**Ohtsedh dåarjoem St.Olaf’se**

JARNGE: Snåasen tjïelte laavenjostoeguejmiejgujmie ektine noeride hïejmevoeneste nuepiem vadta aktem jaepiem USA’sne årrodh jïjnjh heannadimmiejgujmie.

Tore Viem

tore@snasningen.no

– Daelie dov akte sjïere nuepie, ohtsedh St.Olaf College-dåarjoem skuvlejaapan 2013/14, tjïelten åejvie Vigdis Hjulstad Belbo jeahta. Dïhte soptseste akte jaepie St. Olaf College’sne akte joekoen stoerre dååjrese maam ih gåessie-gih sïjhth åajaldidh, jïh dååjrehtimmieh jïh daajroeh vadta jieliedasse.

Noerh Snåaseste mah St.Olaf’sne Minnesotesne lohkeme, leah eevre sïemes tjïelten åejvine dan bïjre. Daelie St.Olaf College-siebrie Snåasesne orre ohtsijh buerie båeteme vaajtele skuvlejaapan 2013/2014.

Damtsvæhtah

Jis edtja maehtedh dåarjoen bïjre syökedh St.Olaf College’se dle datne jåarhkeskuvlem illeme, jïh unnemes aktem jaepiem lohkeme jïh eksamenem dåhkasjamme åvtelen lohkeme aalka tjaktjen 2013. Ohtsememierie lea rïhkeden 1.b.

Daate akte joekoen åajvoeh faalenasse noeride Snåaseste laavenjostoen tjïrrh Snåasen jïh St. Olaf Collegen gaskem. Dåarjoe Snåaseste lea 50.000 kråvnah, mearan St. Olaf College lehkiem maaksa Snåasen studenten skuvlebeetnegijstie jïh viesehtimmeste. Löönemekaasse jïh sïejhme studijedåarjoe dam jeatjebem maeksieh, jïh dellie aaj beetnegh aajmene åadtjoeh. St. Olaf College’sne gaajhkem åadtjoeh maam studijematerijjeleste daarpesjh, aaj beapmoe, gåetieluhpie jïh gaajhkh deerpegh akten joekoen ræjhkoes gaarsjelimmie-, kultuvre- jïh eejehtallemefaalenassen sisnjelen campus’sne. Dah lohkijh aktem lïhke dåarjedimmiem åadtjoeh, guktie gaajhkesh varke meatan sjidtieh byjresisnie. Akte dejstie råajvarimmijste lea gaajhkh gaskenasjovnale lohkijh, aaj dah mah Snåaseste båetieh, skuvlejaepiem aelkieh akten våhkoen åvtelen dah mubpieh lohkijh, juktie sjïehtesjimmiem jïh murriedimmiem gorredidh.

Guhkies laavenjostoe

Daate laavenjostoe dåarjoeöörnegen bïjre Snåasen jïh St.Olaf Collegen gaskem, lea vaaseme mænngan 1987, gosse Randi Hegre goh voestes lohkije Snåaseste, dåarjoem åadtjoeji.

St.Olaf College-siebrie Snåasesne akte laavenjostoe gaskem Snåasen tjïeltem, Coop Inntrøndelagem jïh Sparebaken1 SMN’em.

–Jaepien 2010 aaj akte pryövenasse eelki ihke lohkijh mubpelen åadtjodh. Göökte lohkijh St. Olaf College’ste Snåasese böötin ihke daesnie årrodh giesege. Snåasen Båantasiebrie lea laavenjostoeguejmie, jïh daate akte joekoen lyjhkedihks faalenasse sjïdteme lohkijijide St.Olaf College’ste, gusnie dah ellen jeanatjommesh maadtoeh Nøørjeste utnieh, Hjulstad Belbo jeahta. Daan giesien dle daate lij gåalmeden aejkien daam tjïrrehti.

St. Olaf College nænnoes roehtsh Snåasese åtna. Ruffian 14.-15.b. mubpien jaepien dle St. Olaf Choir sæjhta guessine båetedh Snåasese, gosse edtja 14 biejjieh Nøørjesne mïnnedidh. Dellie kovre sæjhta konsertem utnedh Snåasen gærhkosne, jïh gellie fåantoeh gååvnesieh mannasinie tjuara disse aavoedidh.

Guvvieteekste:

BUERIE FEALADIMMIE: Nina Kjenstad jïh Karen-Anna Eggen læhkoestieh Inga Engum Skavlan (gaskoeh) fealadimmine USA’en gåajkjoe, jïh Lindsey Lee jïh Serina Robinson buerie båeteme jiehtieh St. Olaf College’se mietsken. (Guvvie: Privaate)

Aarebi dåarjoedåastojh St. Olaf College’sne: