**Stand-up for voksne**

KROGSGÅRDEN:

Fredag kveld åpnet Jon Eikemo årets Såmmårkauk med forestillingen «I skjemt & alvor». Rundt et femtitalls publikummere hadde funnet veien til Krogsgården denne fine sommerkvelden.

Av Barbro Formo

Krogsgården med dens gårdstun som innrammes av gårdshusene, skapte en lun og god atmosfære for arrangementet. Anne Marte Eggen og Sivert E. Skavlan spilte stemningsfull musikk fra scenen, da publikum ankom stedet. Og når værgudene i tillegg var i det rette lunet, kunne det ikke blitt en bedre ramme for kvelden.

**Gapskratt og litt alvor**

Jon Eikemo hadde publikum i sin hule hånd fra første stund. Han tok de med på en historisk litterær reise, der han med viser, historier og godt skuespill fikk fram både alvor og skjemt.

Per Sivle var en av dikterne som fikk sin plass i forestillingen. Eikemo fortalte en gripende historie om Sivles dramatiske ankomst til denne jord. Han holdt på å dø sammen med sin tvilling, men ble reddet i siste liten. Mora fødte etter dette enda to tvillingpar, men alle døde. Sivles triste barndom preget han som kunstner, og diktet ”Den fyrste song” som senere fikk melodi til sine ord, ble skrevet av Sivle som 12 åring. Det ble høytidsstemning på Krogsgården, da Eikemo framførte den vakre sangen med stor innlevelse.

**Balsam for sjela**

Det ble presentert mange kjente og kjære viser. Jon Eikemos stemme var flott, og det føltes som balsam for sjelen å høre han synge ”Så lenge skuta kan gå”, ”Rosa på ball” og ikke minst allerede omtalte ” Den fyrste song”. Eikemo og hans eminente musiker, Svein Johann Ose utfylte hverandre godt, og drev forestillingen sammen.

**Brødtællik og Fiskums**

Etter cirka nitti minutters opptreden takket Eikemo og hans kollega for seg, og Fiskums orkester inntok podiet. I tillegg ble det mulighet til å kjøpe seg en brødtællik, altså hjemmebakt pizza fra bakarovn. «Krogsgårdgeneralen» Kristin Østgård kunne opplyse at pizzaen på Krogsgården skal benevnes som brødtællik, og at ordet stammer fra vikingatida.

Det ble en vellykket åpning av årets Såmmårkauk, men bare så synd at ikke flere godt voksne hadde tatt turen til gården i en sådan vakker stund.

BILLEDTEKSTER:

MORET PUBLIKUM: Jon Eikemo ga publikum i Krogsgården en fin opplevelse da han tok de med på en historisk litterær reise med både alvor og skjemt under besøket fredag kveld.

LYDHØR: Publikum var lydhøre, og responderte bra på Eikemo og kapellmester Ose sin forestilling.

GAVER: Svein Johan Ose og Jon Eikemo fikk gaver etter sin opptreden av Kristin Østgård.