Guktie datne tuhtjh båetijen aejkien gyrhkesjimmieh Snåasesne edtjieh årrodh?

Dan åvteste gyrhkesjimmiejieledem orrestehteminie Nöörjen gærhkosne dle Snåasen åålmegeraerie böörede båetedh vuejnedh guktie båetijen aejkien gyrhkesjimmieh sijhtieh årrodh. Daam maahtah vuejnedh gyrhkesjimmesne Snåasen gærhkosne skïereden 2.b. Gyrhkesjimmien mænngan åålmegetjåanghkoe sjædta, gusnie åålmegem haasta sov mïeligujmie båetedh. Åålmegeraerie sæjhta dan mænngan vuarjasjidh dejtie mïelide mah tjåanghkosne båetieh, åvtelen raerie aktem minngemes nænnoestimmiem dorje, jïh gyrhkesjimmiej jïh gyrhkesjimmiejieleden orre voenges maadthöörnegem jååhkesjæmman seedtie Nidarosen biskohpese.

Gyrhkesjimmiereforme gööktine boelhkine dorjesåvva. Voestegh dle gyrhkesjimmien öörnege jïh tjåadtjoen tjaalegh mah veeljesuvvieh. Mubpien aejkien, minngeben jaepien, dle åålmegen musihkemoenehtse sæjhta aktine vielie raeriestimmine båetedh, mejtie edtja orre liturgijen musihkem gyrhkesjimmine nåhtadidh jïh boekte mah såarhts orre musihke.

Dah gyhtjelassh mejtie daelie vuarjesjeminie leah v.g.: Edtjebe dam orre jarkoestimmiem Hearran rohkelasseste nåhtadidh «Vår Far» jallh edtjebe jåarhkedh dejnie «Fadervår»? Guktie edtjebe dam aejlies maalestahkem darjodh, edtjebe dam gaskegærhkosne vedtedh, gusnie laejpiem vijnen sïjse njååle, jallh edtjebe dam aalhteren lïhke vedtedh jallh gåabpegh-laakan? Man gellie saalmh edtjebe laavlodh? Edtjebe tjåadtjodh laavlodh såemies dejstie laavlomijstie jallh kanne gaajhkh? Guktie edtjebe beetnehtjöönghkemem gærhkosne tjïrrehtidh? Edtjebe «klåahkeren rohkelassem» nåhtadidh jallh edtjebe jeatjah tjåanghkenimmierohkelassh nåhtadidh? Jïh guktie edtjebe vuesiehtidh nöörjen jïh åarjelsaemien gærhkoejielede lea seammavyörtegs Snåasen åålmegisnie? Limh maahteme jienebh jeatjah gyhtjelassh aaj neebnedh.

Daej jïjnjh gyhtjelassigujmie åålmegen gyrhkesjimmiemoenehtse, åålmegen barkijh jïh åålmegeraerie leah barkeme mænngan daan gïjren. Jïh daelie åålmegeraerie sov raeriestimmiem buakta. Maahta raeriestimmiem akten orre voenges maadthöörnegasse gyrhkesjimmiejieliedasse, åålmegen gåetiesæjrosne lohkedh. Men bööremes vuajnah guktie båetijen aejkien gyrhkesjimmieh maehtieh sjïdtedh jis gyrhkesjæmman jïjtje båatah aejlegen, skïereden 2.b.

Åålmegeraerie gegkeste jeenjesh disse estieh, jïh aaj sijhtieh meatan årrodh åålmegetjåanghkosne såaknegåetesne mænngan.

*Snåasen åålmegeraerie*