Hvordan synes du at framtidens

gudstjenester i Snåsa skal være?

I forbindelse med fornyelsen av gudstjenestelivet i Den norske kirke inviterer Snåsa menighetsråd til å oppleve hvordan gudstjenestene kan komme til å se ut framover. Det blir ved gudstjenesten i Snåsa kirke søndag 2. september. Deretter vil det bli avholdt et menighetsmøte, der menigheten oppfordres til å gi sine meninger til kjenne. Menighetsrådet vil så vurdere det som kommer fram på møtet før enn rådet fatter et endelig vedtak og sender den nye lokale grunnordningen for gudstjenestene og gudstjenestelivet til godkjenning hos biskopen i Nidaros.

Gudstjenestereformen foregår i to etapper. I første omgang er det gudstjenestens struktur og faste tekster som velges. I annen omgang, hvilket vil bli i løpet av neste år, vil menighetens musikkutvalg komme med et forslag til, om det skal brukes ny liturgisk musikk ved gudstjenestene og i så fall hvilken slags ny musikk.

Spørsmål som er til vurdering nå i første omgang er f.eks.: Skal vi bruke den nye oversettelsen av Herrens bønn «Vår Far» eller skal vi fortsette med «Fadervår»? Hvordan skal nattverden foregå, skal det være utdeling i midtgangen, hvor man dypper brødet i vinen eller skal det være utdeling ved alteret eller skal det være begge deler? Hvor mange salmer skal synges? Skal vi stå og synge noen av eller eventuelt alle salmene? Hvordan skal innsamling i kirken foregå? Skal «klokkerbønnen» brukes eller skal vi bruke andre samlingsbønner? Og hvordan skal det komme til uttrykk at norsk og sørsamisk kirkeliv er likeverdige i Snåsa menighet? Flere andre spørsmål kunne nevnes.

Disse mange spørsmål har menighetens gudstjenesteutvalg, menighetens ansatte og menighetsrådet arbeidet med siden i vår. Og nå legger menighetsrådet sitt forslag fram. Forslaget til ny lokal grunnordning for gudstjenestelivet kan leses på menighetens hjemmeside. Men det beste inntrykket av hvordan framtidens gudstjenester kan komme til å se ut vil man få ved å delta i gudstjenesten søndag 2. september.

Menighetsrådet håper at mange vil ta seg tid til dette og til også å delta i menighetsmøtet i soknestuggu etterpå.

*Snåsa menighetsråd*