# Gærhkoe goh saemien gïelesijjie

*Anne Dalheim, Saemien gærhkoeraerien åvtehke, Nöörjen gærhkoe*

*Tore Johnsen, Saemien gærhkoeraerien generaletjaelije, Nöörjen gærhkoe*

**Nöörjen gærhkoe aktem dejstie vihkielommes gielesijjijste reerie daennie laantesne. Gærhkoe dam dïedtem garmeresvoetine guadta. Mijjieh haestebe dovne gærhkoen åålmegh jïh åejvieladtjh mah beetnegh dåarjoeh, dejtie nuepide nuhtjedh daennie suerkesne.**

*Saemien gïele vihkeles Nöörjen gærhkose*

Nöörjen gærhkoen Gærhkoetjåanghkoe Strategijesoejkesjem saemien gærhkoejieliedasse nænnoesti dæjman, mij sæjhta jiehtedh akte stoerre barkoe edtja dorjesovvedh saemien gærhkoejieliedasse boelhken 2012-2016. Saemien gïelem jïh kultuvrem gorredidh lea akte vihkeles bielie daehtie soejkesjistie. Soejkesjen åssjaldahkh, akten nænnoes jïh seammavyörtegs saemien gærhkoejieleden bïjre leah åajvahkommes Nöörjen gærhkoen jïjtjegoerkesen bïjre goh gærhkoe. Nöörjen gærhkoe lea almetjegærhkoe Nöörjesne aktine nænnoes jïh seammavyörtegs saemien gærhkoejieliedinie sov gaskesne.

Aadtjen dle gærhkoen ulmiem, aaj goh saemien gïelesijjie, nænnoestamme. Ruffien 13.b. daan jaepien dle reektehtsem *Saemien gïelegoerehtimmie 2012* böökti. Goerehtimmie vuesehte «religijööse ektiedimmie» lea dej vihkielommes byögkeles gïelesijjiej gaskem Nöörjesne. Saemien gïele åtnasåvva vuesiehtimmien gaavhtan daamtajåbpoe religijööse ektiedimmine goh "jïjtjevyljehke/politihkeles barkosne", "bovresne, " gosse "healsoe-jïh sosijaalesuerkine "govlehtalla jïh gosse "tjïelten reereminie" govlehtalla.

Saemien ektiedimmesne dle "religijööse ektiedimmie" åajvahkommes gærhkoejielede, lissine hïejme – læstadijaanen jïh jeatjah kristeles siebriejielede aaj meatan desnie. Daate mij aaj gærhkoen ulmien jïh dïedten bïjre soptseste goh saemien gïelesijjie Nöörjesne.

*Gærhkoetjiehtjelen symbovlefaamoe*

Gærhkoe aktem båvroem reerie mij gærhkoen tjiehtjielasse stoerre symbovlefaamoem vadta. Gærhkoen tjiehtjele almetjh tjöönghkie vihkeles heannadimmide, jïh aktem sjïere funksjovnem åtna dennie voenges siebriedahkesne. Dïhte mij våajnoes dorjesåvva daesnie dan åvteste aktem stoerre aarvoem åådtje voenges siebriedahkesne. Naemhtie dle gærhkoe stoerre nuepieh åtna staatusem nænnoesåbpe darjodh saemien gïelese jih kultuvrese.

Sisnjelds Finnmarhkesne dle saemien gïele jïh saemien saalmelaavlome aerpievuekien mietie mïerhkelgovveme åålmegejieliedistie. Dan åvteste dle maaje voenges gærhkoe akte sijjie orreme saemien gïelese jïh kultuvrese. Mijjieh sïjhtebe edtja naemhtie årrodh guhkiebasse aaj. Saemien unnebelåhkoedajvine, noerhtelistie åarjese, dle daamtaj joekoen jeatjahlaakan orreme. Daesnie gærhkoem uvtemes vuajneme goh akte nöörjen sijjie, tjïertestamme aktede nöörjen voenges siebriedahkeste. Illedahke lea maaje orreme dïhte saemien ij leah våajnoes orreme.

Daate guvvie lea gujht jarkeleminie. Dej minngemes luhkiejaepiej dle akte jealajimmie orreme saemien gïeleste, kultuvreste jïh identiteeteste, dïhte saemien vielie våajnoes orreme dejnie dajvine gusnie saemien aarebi lea tjeakoes orreme. Hijven vuesiehtimmieh gååvnesieh guktie voenges gærhkoe akte sijjie sjïdteme gusnie dïhte saemien legitimiteetem jïh aarvoem åådtje.

*Haesteme åålmegidie*

Daan tjaktjen dle åålmegeraeriej jïh åålmegetjåanghkoej abpe laantesne akte sjïere nuepie gærhkoem nænnoesåbpoe darjodh goh saemien gïele-jïh kultuvresijjie. Daate heannede gosse edtja nænnoestimmieh darjodh voenges dajvesne gosse orre liturgijh sjïehtesje (gyrhkesjimmiereforme). Akte dejstie veeljemijstie lea gïele, dovne dïhte tjåadtjoen öörnege åejviegyrhkesjæmman, jïh sjïere gyrhkesjimmieh abpe jaepien. Dan ellen voestes aejkien dle dïhte orre liturgijegærja såemies liturgijeboelhkh åarjelsaemien, julevsaemien jïh noerhtesaemien gïelesne åtna, jïh orre saalmegærja mij goeven båata, sæjhta 15 saalmh utnedh fïereguhtene dejstie neebneme saemien gïelijste.

Saemien gærhkoeraerie haasta åålmegidie abpe laantesne - jïh joekoen dajvine gusnie saemien gïele jïh kultuvre ovvåajnoes dorjesovveme akten guhkies daaroedehtemen mænngan – saemien sisvegem meatan vaeltedh gyrhkesjimmiejieliedisnie. Åålmegh byöroeh vuejnedh daate akte nuepie dejtie vihkielommes aarvojde saetniedehtedh dennie kristeles båvrosne, goh seammavyörtegsvoete jïh gellievoete.

*Haesteme reerenasse*

Nöörjen gærhkoe, saemielaaken mietie, sjïere åeliedimmieh åtna noerhtesaemien, julevsaemien jïh åarjelsaemien gïelese. Såemies åålmegh noerhtesaemien dajvesne guhkiem sijjen jïjtsh gæhkoetoelhkestæjjah åtneme. Dah leah eevre vihkeles ihke gærhkoe edtja buektiehtidh saemien gïelesijjine årrodh voenges dajvesne, jïh saemielaaken krievemh steeredh. Juktie reeremedajve saemien gïelese lea væjranamme, dle daerpies sjïdteme jienebh gïelevierhtiejgujmie.

Joekoen åarjelsaemien jïh julevsaemien gærhkoejieliedasse dle eevre vihkeles jïjtsh gïelebarkoeh åadtjodh. Ij gåessie gænnah gïelebarkoeh gååvnesamme daejtie gïelide såemies suerkesne Nöörjen gærhkosne. Dah barkoeh eah ajve vihkeles gïelereeremedajvide, men dan sïejhme gieletsiehkien gaavhtan.

Strategijesoejkesje aaj dejtie faatoes gïelevierhtide Porsangeren jïh Lavangen åålmeginie tjuvtjede. Gïelevierhtide giehpiedidh v.g. Guovdageaidnun åålmegisnie, juktie daerpiesvoetem loetedh dejnie göökte minngemes neebneme åålmeginie, akte joekoen gååre vuekie. Saemien gærhkoeraerie veanhtede departemeente staatebudsjedtesne 2012 dejtie gïelebarkojde sjïehtesje mejtie strategijesoejkesje vuesehte lea daerpies.

Staateraerije Rigmor Aasrud plaeresne Nordlys tjeeli ruffien 24. b,*:* "*Reerenasse sæjhta saemien gïelh edtjieh jielije årrodh. Juktie dam ulmiem jaksedh dle dah gïelh tjuerieh våajnoes årrodh jïh åtnasovvedh gaajhkine siebriedahken suerkine. Maanagïerte jïh skuvle, byögkeles dïenesjh jïh kultuvrefaalenassh leah vihkeles reerenassen gïelepolitihkese, jïh joekoen leavloem bïejeme vaarjelidh jïh jealajidh julevsaemien jïh åarjelsaemien.* "

Mijjieh haestebe staateraerijem gærhkoejieledem meatan vaeltedh daennie ektiedimmesne. Gærhkoe akte vihkeles gïele-jih kultuvresijjie saemide, jïh akte vihkeles sijjie juktie saemien gïelen jïh kultuvren staatusem nænnoesåbpoe darjodh siebriedahkesne.