ATV-Nöörjencup’em vitni

Internaate: Alf Roger Sesseng Nordfjell (15)Tydaeleste båata, men saemieinternaatesne årroeminie. Dïhte göökte gaahtjemh golme gaahtjemijstie vitneme ATV Quadcross’esne. Daelie ajve akte gaahtjeme aajmene Bjørkelangesne.

Thor Riseth

Mejtie ATV Quadcross lea ovnohkens naakenidie. Åenehks soptsestamme dle dïhte goh motocrosse, men aktine njieljiejårrehtsinie, mij aaj gohtjesåvva ATV. Drïekte stoerre, laajroe lea kraavhpehke jïh dehtie miereste vuejije aalka goske måalese båata dle gaasse tjuara betnesne årrodh. Fïerhtene gaahtjemisnie gellie gaahtjemh, jïh juniovride goh Alf Roger, dle göökte gaahtjemh mah göökteluhkie minudth ryöhkoeh jïh göökte giertieh. Daejnie gaahtjeminie tjuara gaajhkem vedtedh, dovne fysiske jïh psykiske slæjhtoes. Juktie dovne åejjie jïh kråahpe tjuerieh meatan årrodh. Jïh nov amma naemhtie Alf Rogerese. Evteben hïeljen lij Jevnakerisnie nöörjencup’sne. Desnie gåabpagidie gaahtjemidie vitni, jïh dihte vïerremes gaahtjije mænngan jeehti satne idtji nuepiem utnieh. Ij Alf Roger dam rikti jaehkieh. Voestes gaahtjemisnie dle gaahtjije lij eevre Alf Rogeren rudtjen duekesne, dïhte lij satnem behtjedeminie, sooptseste. Men mubpene gaahtjemisnie dle sagki buerebe sjïdti. Dellie idtji dan lïhke gællan sjïdth jïh gæmhpoe ij lij dan jïebne.

Selbu’n åelesne vuaja

Tydaelesne ij leah naan motovresporttjierte, guktie dïhte noere kaarre NAF MK Selbu’n åelesne vuaja. Desnie motovresportebyjrese jïh tjïerte. Alf Roger skraejriem åadtjoeji njieljiejårrehtsem vuejedh vïellebistie, man nomme Andreas, mij voestegh eelki njieljiejårrehtsem vuejedh. Andreas nöörjenmïesterinie sjïdti, men daelie daejnie orrijamme. Daelie Alf Roger ussjede mejtie lea sov våaroe nöörjenmïesterinie sjïdtedh daan jaepien. Jïjtje dle veanhta sov leah stoerre nuepieh, men gaahtjeme lea garres. Dæjman lij aaj meatan nöörjenmïestere-gaahtjemisnie, men dellie idjti lyhkesth. Mænngan ånnetji gaarnjede gaemhpierdi, dle faahketji minngiegaengkerem dassi, jïh dellie amma buajhkoes satne idtji buektehth vielie vuejedh. Dellie satne gaajh fuarras sjïdti, soptseste. Jïh ij leah naan juerie Alf Roger destie njåajjari. Men numhtie lea, såemies aejkien dle njåajjan sjædta. Alf Roger gujht jeenjemesem dan bïjre daajra, dïhte daejnie gïehtelamme mænngan li gaektsien-uktsien jaepien båeries.

Team Quadsport

Daate lea tjïerten nomme gusnie Alf Roger lea meatan. Mubpien hïeljen dle tjuara gåhkese vuelkedh. Dellie NM akten sijjesne Jæren’isnie man nomme Elgane, jïh Tydaeleste dohkoe 98 mijlh. Tjïertesne vïjhte vuejijh, jïh mijjieh göökte mah seamma klaassesne gaahtjeminie, Alf Roger soptseste. Annjebodts dle manne bööremes monneste, men dïhte maahta varke jarkedh. Dïhte noere crossere ij jaehkieh iktegisth naemhtie. Daesnie maahta varke jarkedh.

Kubihkh jïh hierkiefaamoeh

Crossbaanesne spaajhte vuejieh. Alf Roger aktem KTM 450 vuaja. Dïhte bööremes maam maahtah åadtjodh, Alf Roger vietseleslaakan mojjehte. Daate maasjine! 450 kubihkh jïh akte ovnohkens låhkoe hierkiefaamojste. Baanesne stoerre drïekte sjædta, jïh hævvi gåarede gåpmanidh aaj, dïhte vuejije soptseste mij lyjhkoe varke vuejedh.

Vitneme göökte gaahtjemh golmeste.

Dïhte noere, spaajhte kaarre njieljie gaengkerinie Tydaeleste lea daan mearan göökte gaahtjemh vitneme golme nöörjencupgaahtjemijstie. Mubpene gaahtjemisnie mij lij Moldesne, dle mubpine sjïdti. Juktie golme gaahtjemi mænngan dle göökth vitneme, jïh ikth dle mubpine sjïdteme. Minngemes gaahtjeme lea skïereden 19.b. Bjørkelangesne.

Dah dalhketjh mah gaahtjeminie åtnasuvvieh leah dovres dalhketjh, jïh nov lea daerpies eejhtegh jïh mubpieh maehtieh meatan årrodh darjomem maeksedh. Jïjtje dle aaj såemies sponsovrh jieliemistie åtna mah leah beetnegigujmie viehkiehtamme, lissine fuelhkie. Nov lea daerpies.

Nöörjencup-vitnije: Alf Roger Sesseng Nordfjell maahta ojhte mojjehtidh dovne pokaline jïh medaljine gåalmadinie gaahtjemisnie. Daelie jaksoesmieresne dihte maahta Nöörjencup-vitnijine sjïdtedh.

MAASJINE: Akte dagkeres ATV Alf Roger vuaja, akte KTM 450

FAAKTAH:

ATV Cross

Vuaja ATV cross’em seamma såarhts baanine goh motocross (göökte gaengerh) jïh dah baanah leah dorjesovveme jåarteste, saedteste, gearketjijstie jallh plearoeh.

Baanine ovmessie haestemh goh hïehpede gaejvieh, gaejvieh spaajhte drïektine, gaejvieh mah dovne tjaebpieslaakan jïh nåakelaakan haalledieh, njulhtjedahkh ovmessie stoeredahkine jïh hammojne jïh sjïere belnieh/krobph mah gohtjesuvvieh «whoops».

Dïhte vihkielommes lea vuejemelaajroem veeljedh mij maahta gellie sekundh joekehtidh, jïh dannasinie aaj man sæjjan gaahtjemisnie båata.