Raeriem gaavneme Saemien Sijtese

SAEMIEN SIJTE: Duarstan lij akte geerjene biejjie dejtie mah Saemien Sijtesne. Saahtan dle vååjnoe goh mij akt sjædta dehtie kultuvregåeteste maam edtja Horjem-njuanesne bigkedh.

Thor Riseth

thor@snasningen.no

Stoerredigkietjirkije Gerd Janne Kristoffersen (Bk) Snåasese bööti dejnie hijven saernine hïeljen åvtelen. Dïhte lea jïjnjem barkeme daejnie aamhtesinie mænngan goh daajroes sjïdti dïhte finansieringe Saemien Sijteste tsoepkeni tsiengelen. Båatsoeburriejreereme edtji jeatjah reeremen nuelesne båetedh jïh dan gaavhtan idtji maehtieh leejjemelatjkoem jååhkesjidh Saemien Sijtine. Dah idtjin daejrieh mejtie edtjin Horjem-njuanese jallh Stientjese jis Fylhkenålman nualan bööti.

Staatebudsjedtesne

— Men daelie öörnegisnie, Gerd Janne Kristoffersen jeahta. Kultuvredepartemeente Saemien Sijtem meatan vaalta sov budsjedtese, jïh akte orre finansieringemaalle sjædta. Daelie ij edtjh gåetiem maeksedh gåetieleejjeminie. Dïhte nåake saernie mij dåerede lea daate ij sïjhth heannadidh åvtelen staatebudsjedte jaepien 2014. Daelie staatebudsjedte jaapan 2013 trygkemisnie, jïh akte onne nuepie gååvnese staeriedamme staatebudsjedtesne suehpeden mubpien jaepien, men ij amma dïhte stoerre. Dannasinie dle staatebudsjedte 2014 mij dïhte læhkoes budsjedte sjædta Saemien Sijtese. Juktie mijjieh gujht aerviedibie jienebelåhkoe røøpseskruana sjædta veeljemisnie mubpien jaepien, Gerd Janne Kristoffersen mojjehte, jïh krirrievoelpe Tone Våg jïh tjïelten åejvie Vigdis Hjulstad Belbo seamadieh.

Tjuara eensi barkedh

— Dïhte barkoe staatebudsjedtine aalka tsiengelen, Gerd Janne Kristoffersen jeahta, jïh dellie tjoerebe daejnie tjarki barkedh. Åarjelsaemien kultuvre vihkeles Noerhte-Trööndelagese, jïh mijjieh tjoerebe dam saemien tjoevkesetjoeltem tseegkedh. Snåase lea njueniehkisnie gosse lea dam saemiem vååjnoes darjodh, Kristoffersen veanhta, mij dåarjoem åådtje saemiedigkieraerie Ellinor Marita Jåma’ste. Dïhte veanhta jïjnje hijven heannedeminie åarjelsaemien sisnjelen raaktan daelie. Akte bachelorstudijume åarjelasaemien gïelesne lea juhtieminie HiNT’sne daelie, jïh dïhte joekoen vihkeles. Dïhte saemien bæjjese jåhta daelie, jïh mijjieh jienebh daarpesjibie mah sijhtieh mijjine ektine giesedh, Ellinor Marita Jåma veanhta.

Raerie: Dah leah geerjene ihke raeriem gaavneme juktie Saemien Sijtem maeksedh, gårroehbieleste John Kåre Knutsen, Ellinor Marita Jåma, Vigdis Hjulstad Belbo, Gerd Janne Kristoffersen, Birgitta Fossum, Tone Våg jïh Susanne Lyngman.