# Eadtjohke noerh stiklestad’sne

Minngemes hïeljen dle daan jaepien Noerekonferanse öörnesovvi Noerhte-Trööndelagen Maana-jïh Noereraereste, Stiklestaden nasjovnale kultuvrejarngesne. Snåaseste tjïelten åejvie Vigdis Hjulstad Belbo lij desnie, jïh jienebh snåasehkh aaj jijhtin, goh ovmessie kultuvreboelhki tjïrrh jïh goh öörnedæjjah hïeljeste.

**Mathilde Østgård Sjåvik**

[**redaksjon@snasningen.no**](mailto:redaksjon@snasningen.no)

Borggården lij dïhte sijjie gusnie konferansem eelki, desnie rïhpestimmiehåalomh jïh sjollehtimmie, ïskeres sirkuseboelhketjh orresirkusinie, Julie Heir Grønnesby dållem njihpieldi, jïh Iver Roar Tronstad guhte lij meatan Norske Talenter’isnie TV 2’sne lij gaajh væjkele sjongleradidh. Dan mænngan dle Stoerredigkietjirkije Arild Stokkan Grande konferansem rïhpesti, guhte jeehti dagkeres konferanse gusnie noerh jïh politihkerh gaavnedieh jïh laavenjostoeh guktie edtjieh geajnoem gaavnedh guhkiebasse, lea joekoen vihkeles.

**Dåehkiebarkoe**

Rïhpestimmien mænngan dle gaajhkide mah lin meatan, golme ovmessie dåehkine joekedi, ihke dah edtjin ovmessie teemaj bïjre digkiedidh: akte tjïelke jïh staeries noerebarkoe Noerhte-Trööndelagesne, eadtjohkevoete jïh meatanårrome, jïh akte dåehkie aktem frijje teemam utni. «Manne gåalmadinie dåehkesne jïh desnie libie juakadamme gelline smaave dåehkine, jïh mov dåehkie råajvarimmieh digkedeminie juktie irhkemem tjöödtjestidh Noerhte-Trööndelagesne», Vigdis Hjulstad Belbo jeehti.

Daan mearan dle luhkieakte noerekonferansh orreme jïh tjåanghkan dle Belbo meatan orreme luhkine dejstie, men veanhta daan jaepien konferanse lea sagki buerebe, viertiestamme dej konferansigujmie aarebi jaepiej. – «Mannasinie daate konferanse dan hijven lea öörnedimmien gaavhtan jïh ihke dåehkine juakasovveme. Ibie edtjh ajve åssjaldahkigujmie båetedh, men vihties råajvarimmiegujmie!»

**Murreds gaskebiejjie baalhkavedteminie**

Mænngan abpe biejjiem barkeme dle foajée fahketji dieves sjïdti feestegåårveldihkie noerigujmie jïh politihkerigujmie, mah edtjin stoerre gaskebiejjiem byöpmedidh. Gosse gaskebiejjiem byöpmedin, dle dïhte Snåasen-baante The Clam sjollehti, gusnie Pål Einar Bomo, Bernt Johannes Smestad jïh Tobias Smestad Berg meatan, jïh dah dovne åehpies musihkem ïjïh musihkem maam jïjtje tjaaleme, jïh gaajhkesh goltelæjjah ojhte vuesiehtin dah lyjhkin maam govlin.

Vijriesåbpoe dle edtjin Noere Kultuvreåasam vedtedh, mij lea akte tjïelke tjeahpoe jïh 4000 kråvnah. Daan jaepien tjiehpiedæjja lij Snåasen-nïejte Naina Helén Jåma Wigdahl, akte tjiehpies, noere guvvievaeltije. Aksel Løseth Waade Verdaeleste kultuvrebaalhkam åadtjoeji, sov barkoen jïh eadtjohkevoeten åvteste musihkine jïh filmine sov hïejmesijjesne.

**Free Hugs jïh haesteme**

Mubpien biejjien dle aerpievuekien mietie ohtje aeredsvitnedimmine eelkin jïh Free Hugs. Såemies åejjie-åelkie-boelve-jïh tjiehtjeri mænngan, jïh jïjnjh gaanedimmiej mænngan, dle Randi Ness edtji håalodh. Ness Lijreste båata jïh daelie finanseministeren politihkeles raeriestæjjine barka Oslosne, jïh daelie soptsesti guktie altese eadtjohkevoete lea satnem buakteme gusnie lea daan biejjien. – Jåarhkede pryjjedh. Idie gïekesjh gusnie dijjieh lidie muvhtine jaepine!»

**Illedahkide böökti**

Orre skraejine Ness’este dle dåehkiebarkoe jåarhki, jïh dåehkieh eelkin åehpiedehtemidie soejkesjidh. Lissine dle gaajhkide åssjaldahkide jïh råajvarimmide bæjjese gævnjoejin, jïh gaajhkesh åadtjoejin saarnodh mah favorihth dah tuhtjin lin bööremes. Dan mænngan dle gaajhkh dåehkieh dam barkoem bööktin maam dah dorjeme daan hïeljen, viehkine musihkine, teaterinie jïh daanhtsojne. Mænngan gaajhkh golme dåehkieh illedahkide buakteme, dle edtjin illedahkide vedtedh fylhken åajvan Gunnar Vikan jïh dejtie jeatjah fylhkenraeride mah lin konferansesne.

–Manne noeride gijhtem dan barkoen åvteste maam dorjeme daan jaepien konferansesne!», fylhken åejvie Vikan minngemosth jeehti.

Guvvieteeksth:

EADTJOHKE: Snåaseste gellie almetjh meatan daan jaepien noerekonferansesne. Daesnie tjïelten åejvie jïh öörnedæjjah NTMNR’ste: Gårroehbieleste Mathilde Østgård Sjåvik, Vigdis Hjulstad Belbo jïh Borghild Hanem Kavli.

SJUGNIEDIHKS: Naemhtie viedtje vååjni konferansen mænngan.

DUELIE: Fylhken åejvie Gunnar Viken gaajhkide råajvarimmide dååste dejstie golme dåehkijste.