# Engasjert ungdom på Stiklestad

Sist helg ble årets Ungdomskonferanse arrangert i regi av Nord-Trøndelag Barne- og Ungdomsråd, på Stiklestad nasjonale kultursenter. Snåsa var representert ved ordfører Vigdis Hjulstad Belbo, og flere Snåsninger dukket opp i form av kulturinnslag og som arrangører i løpet av helga.

**Mathilde Østgård Sjåvik**

[**redaksjon@snasningen.no**](mailto:redaksjon@snasningen.no)

Konferansen ble startet i borggården, med åpningstaler og underholdning; halsbrekkende sirkusstunts med nysirkus og flammesluking ved Julie Heir Grønnesby og imponerende sjonglering med Iver Roar Tronstad i fra Norske Talenter på TV 2. Så ble konferansen åpnet av Stortingsrepresentant Arild Stokkan Grande, som snakket om betydningen av en slik konferanse der ungdom og politikere kommer sammen og samarbeider om å finne veien videre.

**Gruppearbeid**

Etter åpningen ble alle deltakerne fordelt ut på tre forskjellige grupper som skulle ta for seg forskjellige temaer: en klar og tydelig ungdomssatsning i Nord-Trøndelag, engasjement og medvirkning og en gruppe hadde åpent tema. – «Jeg er i gruppe tre og der har vi delt oss opp i flere smågrupper, og mi gruppe diskuterer nå tiltak for å stoppe mobbing i Nord-Trøndelag.» sa Vigdis Hjulstad Belbo.

Belbo har til sammen vært med på ti av elleve ungdomskonferanser, men mener at årets konferanse utmerker seg i forhold til tidligere år. – «Det er et veldig bra opplegg og den utmerker seg på grunn av strukturen og med gruppeoppdelinga. Vi blir utfordra på ikke bare komme med ideer, men konkrete tiltak!»

**Feststemt middag med prisutdeling.**

Etter en hel dag med jobbing var foajéen plutselig fylt med festkledde ungdommer og politikere, klar for en treretters middag. Under middagen ble deltakerne underhold av Snåsa-bandet *The Clam*, bestående av Pål Einar Bomo, Bernt Johannes Smestad og Tobias Smestad Berg, som spilte både coverlåter og imponerte med egenskrevne låter til stor applaus.

Videre ble det tid for utdeling av Ung Kulturpris, som er et originalt kunstverk og en sjekk på 4000 kroner. Årets kunstner var Snåsa-jenta Naina Helén Jåma Wigdahl, en lovende, ung fotograf. Kulturprisen gikk til Aksel Løseth Waade i fra Verdal, for sitt arbeid og engasjement med musikk og film på sitt hjemsted.

**Free Hugs og appell.**

Dag to begynte på tradisjonsrikt vis med litt morgengymastikk og Free Hugs. Etter en del hode-skulder-kne-og-tå og en stor klemmerunde fikk Randi Ness ordet. Ness er utvandra li-bygg og jobber som politisk rådgiver for finansministeren i Oslo, og holdt appell om hvordan engasjementet hennes har ført henne til der hun er i dag. – «Fortsett å bry dere. Dere aner ikke hvor dere er om noen år!»

**Overrekkelse av resultatene.**

Med ny inspirasjon fra Ness fortsatte gruppearbeidet og gruppene begynte å forberede presentasjonene. I tillegg ble alle ideene og tiltakene hengt opp, og deltakerne stemte frem sine favoritter. Så fremla alle gruppene arbeidet de hadde kommet fram til i løpet av helga, ved bruk av musikk, teater og dans. Etter at de tre gruppene hadde lagt frem resultatet var det klart for å overlevere resultatene til fylkesordfører Gunnar Viken og andre fylkesråder som var til stede på konferansen.

– Jeg takker ungdommen så mye for det de har bidratt med på årets konferanse!» sa fylkesordfører Viken helt til slutt.

Billedtekster:

ENGASJERTE: Snåsningene var godt representert på årets ungdosmkonferanse. Her representert ved ordfører og arrangører i fra NTBUR: Fra venstre Mathilde Østgård Sjåvik, Vigdis Hjulstad Belbo og Borghild Hanem Kavli.

KREATIVE: Slik så dé-veggen ut etter konferansen.

VÆR SÅ GOD: Fylkesordfører Gunnar Viken mottar alle tiltakene fra de tre gruppene.