Jïjtsh maanagærjah darjoeh

Daan tjaktjen raejeste jïh daan mearan dle saemien learohkh noereskuvlesne aktem prosjektem åtneme saemien gïehtjedimmesne. Dah teekstem tjaaleme akten jïjtse maanagærjese, mij heeftine trygkesåvva doekemasse. Dejtie edtjieh bæjhkoehtidh saemiej åålmegebiejjien goevten 6.b.

Tore Viem

Gosse daej heeftigujmie barkeme dle learohkh dam jeanatjommes barkoem jïjtje dorjeme. Voestegh gellie maanagærjah lohkeme juktie gaavnehtidh guktie maanagærjah tjaalasuvvieh. Dah jïjtjemse åssjaldahkekaarhtem dorjeme, gaavnehtamme man bïjre dah edtjieh tjaeledh, jïh soejkesjamme teeksth jïh guvvieh naemhtie guktie sijhtieh gærja edtja vååjnedh.

Tåamma sov voestes skuvlebiejjien bïjre tjaaleme. Dïhte guvvide sov maanagærjese veelti dejstie maanijste mah skuvlem eelkin dæjmetje tjaktjen. Teekstem word’sne tjaaleme, jïh dan mænngan dle programmem publisher nåhtadamme juktie teekstem jïh guvvide tjåanghkan bïejedh dejtie reaktoe sæjrojde. Tåamma tuhtji lij lustemes dejnie gïehtelidh.

Inga Emelie akten nïejten bïjre tjaaleme mij guessine mïnnie sov muahralasse dan ellen voestes aejkien. Akte tjaebpies vaajese maam jïjtje hæhtadamme.

Anne Marie aktem ånnetji isveligke maanagærjam tjaaleme njieljie åerpeni bïjre mah skåajjen sisnie mïnnieh, jalhts eah dam åadtjoeh. Dah tjaajanieh, men Anne Marie maahta soptsestidh akte lustes galhkuve sjædta vaajesisnie.

Lohkehtæjja Anita Dunfjeld Aagård soptseste learohkh leah radtjoeslaakan jïh eensilaakan barkeme sov laavenjassine. Lissine dah soejkesjamme, dah teekstem tjaaleme jïh guvvieh vaalteme, dah aaj ohtsemh seedteme Gielem Nastedh’se dåarjoen bïjre, juktie heeftide trygkedh - jïh hijven vaestiedassh åådtjeme.

Dah edtjieh gærjide bæjhkoehtidh saemiej åålmegebiejjien, jïh desnie gåarede dejtie dongkedh jis naaken dam sæjhta. Snåsaprodukter gærjide trygkede, jïh ajve åarjelsaemien gïelesne gååvnesieh.

- Dïhte mij lea vihkeles orreme daejnie prosjektine lea learohkh leah åådtjeme jïjnjh gærjah lohkedh, jïh dah lïereme ij fer geerve ussjedidh. Dah edtjieh tjaeledh naakenidie mah lea unnebe jïjtjistie. Jïh dellie vihkeles ussjedidh gïese tjaala, Dunfjeld Aagård jeahta.

Aaj jienebh learohkh skuvlesne mah gærjah tjaaleme, jïh daesnie neebnesåvva akte gærja staaloen bïjre jïh akte mubpie mij aktem histovrijem åtna göökte galhkuvigujmie. Dïhte lea akten sygkeldimmien bïjre, hjeelmine jïh hjeelmehts. Daesnie geerve sjïdti tjïelke guvvieh vaeltedh, juktie daennie gærjesne dle lego’m nåhtadamme guvvine.

Jeatjah baakoejgujmie dle gelliesåarhts maanagærjah dejtie iedtjeladtjide. Maahtah gærjide lïhkebe vuartasjidh båetijen måantan.

Guvvieteekste:

Saemien gïehtjedimmieaamhtese: Noereskuvlelearohkh Tåamma, Inga Emelie, Anita (lohkehtæjja) jïh Anne Marie leah teeksth tjaaleme fïereguhten maanagærjese mij heeftine trygkesåvva jïh olkese båata goevten 6.b.