Lager egne barnebøker

Fra i fjor høst og frem til nå har samsike elever ved ungdomsskolen hatt et prosjekt i samisk fordypning. De har skrevet tekst til en egen barnebok som trykkes opp i hefter for salg. Disse lanseres under samefolkets dag 6. februar.

Tore Viem

I prosessen med disse heftene har elevene stått for mesteparten av arbeidet selv. De har først lest mye barnelitteratur for å finne ut hvordan barnebøker skrives. De har laget seg et tankekart, funnet ut hva de skulle skrive om, og planlagt tekst og bilder hvordan de vil at heftet skal se ut.

Toamma har skrevet om første skoledag. Bilder til barneboka si fikk han tatt av de som begynte på skolen i fjor høst. Teksten har han skrevet i word og deretter har han brukt programmet publisher til å sette sammen tekst og bilder på de riktige sidene. Det var den jobben Toamma syntes var artigst å holde på med.

Inga Emelie har skrevet om en jente som besøker tantebarnet sitt for første gang. En fin historie som hun har diktet opp selv.

Anne Marie har skrevet enn litt skummel barnebok om fire søsken som drar i skogen, selv om de ikke har lov til det. De går seg bort, men Anne Marie kan fortelle oss at det er en happy ending på historien.

­Lærer Anita Dunfjeld Aagård kan fortelle at elevene har jobbet effektivt og målrettet med oppgaven sin. I tillegg til at de har planlagt, skrevet tekst og tatt bilder, har de også sendt søknader til Gielem Nastedh om støtte til å trykke heftene sine – og fått positive svar.

Bøkene lanseres på samefolkets dag, og der blir det anledning til å bestille dem for de som ønsker. Bøkene trykkes hos Snåsaprodukter, og fås kun på sørsamisk.

- Det som har vært viktig med dette prosjektet er at elevene har fått lest mye bøker, og de har lært seg å ikke tenke for vanskelig. De skal skrive for noen som er mindre enn dem selv, og da er det viktig å tenke på hvem man skriver til og for, sier Dunfjeld Aagård

Det er også flere elever på skolen som har skrevet bøker, og her blir det nevnt en bok om troll og en annen som har en historie med to slutter. Den handler om å være på sykkeltur med og uten hjelm. Her ble det vanskelig å ta ekte bilder så i denne boken er det brukt lego som illustrasjoner.

Her er det med andre ord barnebøker i mange sjangere for de interesserete. Bøkene kan du ta i nærmere øyesyn førstkommende mandag.

Billedtekst:

Samisk fordypningstema: Ungdomsskoleelevene Toamma, Inga Emelie, Anita (lærer) og Anne Maria har skrevet tekster til hver sin barnebok som trykkes opp som et hefte og lanseres 6. februar