**Saemiej åålmegebiejjie**

Åarjel-Saemiej Skuvle: Saemiej åålmegebiejjien moenehtse dam jeanatjommesem gaervies åtna biejjien programmeste maam edtja heevehtidh saemieskuvlesne jïh internatesne goevten 6.b. Daelie gegkestieh gellie almetjh guessine båetieh, aaj dah mah eah leah saemieh.

Thor Riseth

thor@snasningen.no

Programmedåehkie aktem stoerre programmem buakta saemiej åålmegeabeajjan. Maahta naakedem destie neebnedh goh saevegebijjiedimmie, gærjabæjhkoehtimmie , prihtjege jïh vuasahtalleme, gaahpoeh maanagïerte, gaahpoeh internate gusnie aaj gaskebiejjiem gåassohte jïh filmevuesiehtimmie.

**Saevege voestegh**

Sïejhmedelaakan dle biejjien heevehtimmie saevegebijjiedimmine internatesne aalka aereden. Noereskuvlesne gærjabæjhkoehtimmie sjædta, daesnie edtja gærjah åehpiedehtedh mejtie saemien noereskuvlelearohkh sov gieleööhpehtimmesne dorjeme. Daesnie gellie tjaebpies åehpiedehtemh, mah leah vyörtegs vuejnedh, jïh daesnie ij leah ajve gærjah. Mij daate lea goh ierielimmie sjædta. Saemien sijtesne guvvievuasahtalleme. ”Båatsojne jieleminie – leva med rein” akte guvvievuesiehtimmie maam Aina Bye dorjeme, jïh dam gujht tjuara vuejnedh! Dah mah eah dam vuasahtallemem aarebi vuajneme byöroeh Saemien Sijten gåajkoe mïnnedh dan biejjien. Saemien Sijtesne aaj prïhtjegem gåassohte.

**Gaahpoeh maanagierte**

Saemien maanagïerte lea gaahpode guktie gaajhkesh mah sijhtieh maehtieh guessine båetedh vuejnedh mejnie desnie gïehtele. Daesnie edtja stååkedidh jïh gaskem jeatjah dle bingo sjædta! Gaajhkesh dovnesh buerie båeteme, båetede vuejnede maam mijjieh maanagïertesne darjobe, haestieh. Mænngan dan biejjien aaj gaahpoeh internate sjædta. Daesnie nuepie sjædta vuejnedh guktie aarkebiejjie lea dejtie mah daesnie årroeh, jïh daesnie aaj njaelkies gaskebiejjie sjædta. Beapmoe lea bïjremebearkoe mah åenehks vualkeme, giehpies åasine jïh fuelhkieh giehpiedimmiem åådtje. Dah baalhkah gaskebiejjiedoekemistie edtja skuvlemïnnemasse årrodh dejtie maanide skuvlesne.

**Sosijale biejjie**

– Vihkielommes lea ektesne årrodh akten dagkeres biejjien, dåehkie soptseste. Dah gegkestieh jeenjesh sijhtieh båetedh jïh biejjien, jallh bielieh biejjeste heevehtidh dejgujmie ektine. Dej minngemes jaepiej dle saemiej åålmegebiejjie raaktan vaenie guessieh åtneme. Dannasinie jeatjahlaakan pryövoe daan jaepien. Daate biejjie ij leah ajve saemide, dåehkie tjïerteste. Mijjieh vaajtelibie gaajhkesh dovnesh buerie båeteme, jis sæjhta meatan årrodh bieline programmeste jallh abpe biejjiem.

**Govkijeraajroe minngemosth**

Gosse tsåahka varki tjijhtje iehkeden edtja govkijeraajrosne vaedtsedh internateste gærhkoen gåajkoe, gusnie iehkeden galhkuve edtja årrodh. Iehkedsböönh såaknen hearrine Ole Vinther lea dïhte minngemes boelhke programmesne akten biejjien stoerre sisveginie. Daejnie geelielaaketje programmine dle dah eadtjohke nyjsenæjjah dåehkesne gegkestieh jeenjesh guessine båetieh. Öörnedimmien duekesne gaajhkh saemien institusjovnh mah leah voenges byjresisnie. Daan jaepien gaajhkesh dovnesh edtjieh viehkiehtidh aktem tjaebpies earoehtimmiem Saemiej åålmegebiejjeste darodh maam abpe Noerhtelaante heevehte raaktan goevten 6. b.

Guvvieteekste:

Eadtjohke nyjsenæjjah: Katarina Blind, Anna Sparrok, Hanne-Lena Wilks, Inger Marit Eira Åhrén, Britt Sparrock, Susanne Lyngman jïh Anne-Lise Dunfjeld lea moenehtsisnie daan jaepien heevehtæmman Saemiej åålmegebiejjeste.

**Gïelejarngine sjædta**

Gïelem Nastedh staatusem gïelejarngine åådtjeme. Dellie vielie diedtem jïh vielie beetnegh åådtje.

Thor Riseth

thor@snasningen.no

Gosse Gïelem Nastedh staatusem gïelejarngine åådtje dle staatuse bæjjalge jïh dellie aaj vielie beetnegh staaten luvhtie båata. Daate staatusebueriedimmie medtie 550.000 vielie kråvnah Gïelem Nastedh’en kaassese vadta, mij daelie akte bielie tjïelten reeremisnie, jïh ij vielie akte prosjekte. Gïelem Nastedh tjïelten guektiengïelevoetepolitihkem jåhta, jïh edtja viehkiehtidh guktie åarjelsaemien jienebem åtnasåvva jïh gïele evtiesåvva. Gosse staatuse daelie bæjjalge dle daate akte illedahke dehtie barkoste mij lea dorjeme prosjektejaepiej 2008 raejeste jïh daan mearan.

– Juktie mijjieh jåarhka gïeline barkedh, biejjeladtje åvtehke Laila Wilks jeahta, mijjieh iktemearan orre ulmieh mijjese bïejebe, jïh dejtie aaj ånnetji ånnetji jaksebe. Annje akte guhkies sïlle aajmene goske mijjieh akte tjïelke guektiengïeleldh tjïelte, veantha, men åvtese jåhta. Mijjieh barkeminie maahtoem lissiehtidh saemien gïelesne abpe tjïelten abparatesne. Mijjieh tuhtjebe mijjieh vaenie vuastalassh dåastobe, jïh damtebe mijjieh hijven dåarjoem voenesne utnebe. Mijjieh jïjnjh hijven vuajnoeh dåastobe, Laila jeahta, mij aaj sæjhta dah mah eah leah saemieh maaje tjuerieh ånnetji åarjelsaemien lïeredh. Daan biejjien njieljie almetjh barkeminie Gïelem Nastedh’isnie, jïh vielie barkojne dle kanne jienebh barkijh sjidtieh åvtese.

Gïelejarnge: Laila Wilks, biejjieladtje åvtehke Gïelem Nastedh, lea geerjene dan orre staatusen åvteste 2012 raejeste.