**Samefolkets dag**

Åarjel-Saemiej Skuvle: Komiteen for Samefolkets dag er klar med det aller meste av programmet for dagen som feires på sameskolen og internatet 6. februar. Nå håper de på godt besøk av også de som ikke er samer.

Thor Riseth

thor@snasningen.no

Det er et rikholdig program som programkomiteen legger fram for den samiske nasjonaldagen. Det blir flaggheising, boklansering, det blir kaffe og utstilling, åpen barnehage, det blir åpent internat med servering av middag og det blir filmvisning for å nevne noe.

**Flagget først**

Feiringen av dagen starter på sedvanlig vis med flaggheising ved internatet på morgenen. På ungdomsskolen blir det boklansering, her er det bøker som samiske ungdomsskolelever har laget i sin språkopplæring som presenteres. Her blir det flere flotte presentasjoner som er verdt å få med seg og det gjelder ikke bare bøker. Hva som ellers skal presenteres blir overraskelser. På Saemien Sijte blir det fotoutstilling. "Båatsojne jielemine – leva med rein" er en fotoutstilling av Aina Bye som virkelig er verdt et besøk. De som ikke har sett denne utstillingen bør benytte denne dagen til å avlegge Saemien Sijte et besøk. På Saemien Sijte er det også kaffeservering.

**Åpen barnehage**

Også den samiske barnehagen holder åpen barnehage så alle som vil kan komme innom for å se hva man driver med der. Her blir det leiking og det blir blant annet bingo! Her er alle sammen velkommen, kom og se hva vi gjør i barnehagen, oppfordres det. Senere på dagen blir det også åpent internat. Her blir det anledning til omvisning for å se hvordan hverdagen er for dem som bor her og det blir storveies matservering. På menyen kortreist reinskav til en folkelig pris og med familierabatt. Inntektene fra middagsserveringa går til skoletur for barna på skolen.

**En sosial dag**

– Det sosiale er det viktigste en sånn dag, forteller komiteen. De håper mange vil komme for å feire dagen eller deler av dagen sammen med dem. De siste årene har samefolkets dag vært heller dårlig besøkt. Derfor prøver man en vri i år. Denne dagen er ikke bare for de som er samer, understreker komiteen. Vi ønsker alle hjertelig velkommen, om det er for ta del i noe av programmet eller for å delta hele dagen.

**Fakkeltog til slutt**

Når klokka nærmer seg sju på kvelden skal man gå i fakkeltog fra internatet og opp til kirka hvor avslutningen på kvelden skal finne sted. En kveldsandakt med sokneprest Ole Vinther er siste post på programmet en innholdsrik dag. Med dette allsidige programmet håper de driftige damene i komiteen at mange kommer på besøk. Bak arrangementet står alt av samiske institusjoner som finnes i lokalmiljøet. I år skal alle sammen bidra for å lage en flott markering av Samefolkets dag som feires i hele Norden på nettopp 6. februar.

Billedtekst:

Driftige damer: Katarina Blind, Anna Sparrok, Hanne-Lena Wilks, Inger Marit Eira Åhrén, Britt Sparrock, Susanne Lyngman og Anne-Lise Dunfjeld er i komiteen for årets feiring av Samefolkets dag.

**Blir språksenter**

Gielem Nastedh har nå fått status som et språksenter. Det betyr mer ansvar og mer penger.

Thor Riseth

thor@snasningen.no

At Gielem Nastedh får status som språksenter er en statusheving og betyr mer penger fra staten. Denne statusoppgraderingen gir ca. 550.000 kroner mer i kassen til Gielem Nastedh som nå er en del av kommunens administrasjon og ikke et prosjekt lenger. Gielem Nastedh driver kommunens tospråklighetspolitikk og skal jobbe for å få sørsamisk språk mer brukt og sørge for språkutvikling. At nå statusen heves er et resultat av arbeidet som er gjort i prosjektårene fra 2008 og fram til i dag.

– Så vi jobber videre med språk, sier daglig leder Laila Wilks, vi setter oss stadig nye mål og vi når dem etter hvert. Det er en bit å gå ennå før vi er en kommune med reell tospråklighet, mener hun, men det går framover. Vi jobber for å få opp kompetansen på samisk språk i hele kommunens apparat. Vi synes vi møter lite motforestillinger og føler vi har god støtte i bygda. Vi møter mye positive holdninger, sier Laila som også ønsker at de som ikke er samer gjerne må lære seg litt sørsamisk. I dag jobber fire personer med Gielem Nastedh og med mer jobb blir det kanskje flere ansatte etter som tiden går.

Språksenter: Laila Wilks, daglig leder Gielem Naastedh, er glad for ny status fra 2012