Darjomehïelje noeride

FINSÅS: Mubpien hïeljen akte stoerre darjomehïelje sjædta noeride Finsåsesne. Daan hïeljen dle dah beetnegh mejtie Siri Dunfjeld sov konsertesne gærhkosne reebli, juelkieh åadtjoeh.

Thor Riseth

thor@snasningen.no

Akte stoerre hïelje lea vuertiemisnie dejtie noeride tjïhtjede klaasseste jïh dejtie mah jåarhkeskuvlen voestes klaassesne vaadtsa. Bearjadahken jïh laavadahken mubpien hïeljen dle jïjnje programmesne sjædta dejtie noeride mah bieljelieh dah sijhtieh meatan årrodh darjomehïeljesne. Ij leah gidtjh ajve joekoen jïjnje mejnie maehtieh meatan årrodh, daate eevre namhtah aaj. Akte stoerre bielie beetnegijstie daan öörnedæmman Siri Dunfjellen reebleme beetnehvierhtijste båata. Siri aktem konsertem öörnedi snjaltjen 2001 gosse vïjhteluhkien jaepien båeries sjïdti. Siri lij jïjnjh trïegkenassh dååjreme ij idtji sïjhth sov vïjhtelåhkeden reakedsbiejjiem sïejhmelaakan heevehtidh. Dïhte aktem konsertem öörnedi dej faamoebaakoejgujmie «Jaavoe jieliedasse – bæjjesvåårtesne jïh njoejesne». Dah baalhkah edtjin noerebarkose juhtedh. Tïjje veesi jïh Siri idtji naan råajavrimmiem gaavnh misse sïjhti beetnegidie nåhtadidh, minngemosth dle beetnegidie Snåasen tjieltese vedti åvteli jåvli dæjman, jïh beetnegidie noerebarkose mïerhki. Ållesth 38.500 kråvnah tjïelten åajvan vedti. Dan aejkien dle tjïelten åejvie luhpiedi Siri edtji aaj åadtjodh jiehtedh misse edtjin beetnegidie nåhtadidh. Jïh daelie badth dam sjæjsjalamme jïh noeride bööredamme.

**Ovmessie darjomh**

Gellie öörnedæjjah daan darjomehïeljese, Snåasen tjïelte, Noeri raerie jïh MOT leah vihkeles öörnedæjjah daesnie, jïh dåarjoem ohtseme gellliej aktøøri luvnie. Dah beetnehdåarjojh leah GNEST, Gïelem nastedh, Noere Råajvarimmielastoe, Marthe jïh Joralfen viehkiefoente, frijjefoente jïh Snåasen maana-jïh noerefoente. Guktie daate öörnedimmie ojhte akte stoerre öörnedimmie jïjnjh dåarjoejgujmie.

– Mijjieh jïjnjh joekoen hijven bïhkedæjjah skååffeme daan hïeljese, Unn Kristin Vedal Snåasen tjielteste soptseste. Daesnie jïjnjh ovmessie darjomh, jïh daesnie maahta jïjnjh hijven darjomi gaskem veeljedh. Gaajhkesh mah leah meatan tjuerieh göökte vaajtelassh bæjjese tjaeledh, akte voestesveeljeme jïh akte mubpieveeljeme. Gaajhkesh edtjieh aktem veeljemem åadtjodh. Eah gaajhkesh maehtieh veanhtadidh voestesveeljemem åadtjodh.

**Jïjnje mej gaskem veeljedh**

Dah darjomh edtjieh dovne gåetesne jïh ålkone årrodh Finsåsesne. Darjomesoejkesjesne lea paintball, tjaetsie-polo, duedtie, beapmoejuerjiehtimmie ålkone, rïjreme, mini-Z, musihkevierhkiesijjie, judo, yoga, goengereskööhteme, hammoedimmie, fotokuvsje jïh zumba. Daesnie sån gaajhkesh tjuerieh gaavnedh maam akt mij fryöjstehke vååjnoe. Darjomi gaskem dah noerh edtjieh beapmoem åadtjodh jïh minngemosth akte konserte sjædta. Dïhte voenges baante «The Clam» edtja spealadidh, jïh viehkiem åadtjoeh baanteste «I wish my name was Ted» Kråangkeste. Kråangkeladtjh dennie geeruvenamhtah konsertesne Snåasenbiejjiej spealadin minngemes giesien, jïh leah bååstede daelie, daan aejkien Finsåsesne.

**Luhpie dejtie voeresidie aaj**

Luhpie aaj sjædta dejtie voeresidie, goh eejhtegh jïh aahkah aajjah öörnedimmiem vaaksjodh juktie vuejnedh mij heannede.

Öörnedimmie aalka ryöktesth mænngan skuvle galhkeme bearjadahken iehkedsbiejjien, jïh guhkiem ryöhkoe daan iehkeden. Tjuara gåetesne mïnnedh jïjtse seangkosne åeredh eannan vihth aalka laavadahken.

Öörnedæjjah: Unn Kristin Vedal, Bjørn Ness, Britt Sparrock, Siri Dunfjell, Marianne Hernes, Jørn Kjenstad, Fredrik Beg Holsin, Lars Egil Kjenstad, Agnethe Eline Opheim, Ann Lynum, Anne Marja Joma jïh Linda Langnes.