Aktivitetshelg for ungdom

FINSÅS: Neste helg er det duket for stor aktivitetshelg for ungdommer på Finsås. Denne helga får pengene Siri Dunfjell samlet inn på sin konsert i kirka for ti år siden føtter å gå på.

Thor Riseth

thor@snasningen.no

Det er ei storhelg i vente for ungdommene fra sjuende klasse til de som går første klasse i videregående. Fredag og lørdag neste helg blir det et tettpakket program for de unge som melder seg på aktivitetshelga. Ikke nok med at det er svært mye å delta på, det er helt gratis også. En stor del av pengene til dette arrangementet kommer fra Siri Dunfjell sine innsamlede midler. Siri arrangerte en konsert i juli i 2002 i anledning sin femtiårsdag. Siri hadde møtt mye motgang og ønsket ikke å feire femtiårsdagen på vanlig vis. Hun arrangerte en konsert i stedet med motto «Ja til livet – i oppover og nedoverbakke». Inntektene skulle gå til ungdomsarbeid. Tida gikk og Siri fant ikke noe tiltak hun ville bruke pengene på, resultatet ble at hun i fjor før jul ga pengene til Snåsa kommune, øremerket ungdomsarbeid. Hele 38.500 kroner ble overrakt ordføreren. Den gang lovte ordføreren at Siri skulle få et ord med i laget om hva pengene skulle brukes til. Så nå er det altså bestemt og ungdommene er invitert.

Allsidig opplegg

Det er mange arrangører for denne aktivitetshelga. Snåsa kommune, Ungdommens råd og MOT er viktige aktører her og det er søkt støtte hos mange aktører. Bidragsytere er GNEST, Gielem Naastedh, Ung Tiltakslyst, Marthe og Joralfs hjelpefond, frifondet og Snåsa barne- og ungdomsfond. Så dette arrangementet er et eneste stort spleiselag.

– Vi har fått tak i mange skikkelig bra instruktører til denne helga, forteller Unn Kristin Vedal fra Snåsa kommune. Utvalget av aktiviteter er stort, og her kan man velge i mye veldig bra. Alle som skal delta må skrive opp to ønsker, et førstevalg og et andrevalg. Alle skal få et av valgene oppfylt. Ikke alle kan regne med å få førstevalget oppfylt.

Mye å velge i

Aktivitetene skal foregå både inne og ute på Finsås. På menyen står paintball, vannpolo, doudji, matlaging ute, ridning, mini-Z, musikkverksted, judo, yoga, bueskyting, forming, fotokurs og zumba. Her skulle det absolutt være mulig å finne noe som virker attraktivt. Mellom aktivitetene skal de unge få godt med mat og det hele skal krones med konsert. Det lokale bandet «The Clam» skal spille, og de får hjelp av bandet «I wish my name was Ted» fra Grong. Grongningene spilte på den rusfrie konserten under Snåsadagan i sommer og er nå tilbake, denne gangen på Finsås.

Lov for gamlinger

Det vil bli tillatt for gamlinger som foreldre og besteforeldre å avlegge arrangementet et besøk for å se hva som foregår.

Arrangementet starter rett etter skolen på fredag ettermiddag, og det fortsetter til ut på kvelden. Natten tilbringes hjemme i egen seng før det hele braker løs igjen på nytt lørdag.

Arrangører: Unn Kristin Vedal, Bjørn Ness, Brit Sparrok, Siri Dunfjell, Marianne Hernes, Jørn Kjenstad, Fredrik Berg Holsing, Lars Egil Kjenstad, Agnethe Eline Opheim, Ann Lynum, Anne Marja Joma og Linda Langnes.