Hijven illedahke «lïhkemes»

JØRSTAD: Jis Kjelstad Øverbyggen taallide tjïetjelen vuartesje mejtie evtebe plaeresne åehpiedehti, dle vuajna dah aktem hijven jaepiem utni lïhkemes, jalhts lij mïrhke taallh.

Tore Viem

tore@snasningen.no

Evteben våhkoen dle Kjelstad Øverbygg dovne gïerh-gietjesne jïh betnesne reeknehlåhkoetaalline bööti mejtie åehpiedehtimh jieliemistie Snåasesne. Taallh sjiehtieh, men daamtajommes dle gellie fåantoeh dagkari taalli duekesne mah lea geerve lohkedh aktene reeknehlåhkosne. Jalhts mïrhke taallh konserneektiedimmesne hæhtjoegïehteldæmman, dle maahta naan voenges tjoevkije mearhketjh gaavnedh Kjelstad Øverbyggen gïehteldimmesne dæjman.

Goeven 2011 dle Øverbygg Laft Snåasesne tjåanghkan sjïdti sïeltigujmie Kjelstad Hytter jïh Midt Norske Hytter akten sïeltese - jïh reeknehlåhkose. Mannasinie dam darjoeji lij gaskem jeatjah dannasinie Kjelstad Hytter lea dïenestine dåårresamme gellie jaepieh. Daam badth Øverbygg Laft dååjrehti, mij lij sïjhteme sov bööremes illedahkem deelledh gåess’akt, bielelen daate fusjovne. Lissine dle dejnie sïejhme hæhtjoebigkeminie Selbu’sne orrijin jïh dam Støren gåajkoe serti.

– Øverbygg Laft’en reeknehlåhkoetaallh tjïetjelen, vuesehte dah doekeme jïh åasteme 69 millijovnh kråvnaj åvteste, jïh aktem hijven illedahkem skaehtien åvtelen 2,2 millijovnh kråvnine utnieh, Kjelstad Øverbyggen reereldh direktööre Bård Vaag Landsem jeahta.

**Krievije**

Fusjovnebarkoe jïh jarkelimmieh leah krievije, jïh dagkerh prosessh naakedem vaeltieh dehtie eensi barkoste, dannasinie sïjhtebe aaj rööpses taallh betnesne åadtjodh jaepien 2012, Vaag Landsem soptseste. Jaepien 2012 dle Kjelstad Øverbygg Oppdalshytta åasteme juktie hijven mïerhkevaaroem jïh geografeles dajvh dåårrehtidh mejtie eah leah aarebi åtneme.

Jaepien 2011 Kjelstad Øverbygg medtie 100 hæhtjoeh dealladi. Jaepien 2012 dle vååjnoe goh medtie 90 hæhtjoeh sjædta, lissine medtie 15-20 hæhtjoeh mejtie Oppdalshytta dealladamme. Dan åvteste dle ållesth akte lissiehtimmie sjædta.

– Daan jaepien dååjreme doekeme buerebe orreme Trööndelagen fylhkine goh Østlaantesne, men åasadaltese jïh veahka geahpanamme. Manne vienhtem gaskem jeatjah dïhte gaskenasjovnale finansebåasarimmie jïh psykologije dan bïjre leah mannasinie naemhtie, Vaag Landsem jeahta. Dan åvteste aktem faetiem veanhtadieh jaapan 2012.

**Maarkede jarka**

Vaag Landsem soptseste dah maehtieh daej taalligujmie jieledh. Aajhterh leah ojhte jeahteme dah jaahkoem utnieh dejnie mejnie gïehtelieh, jïh dah guhkiebasse ussjedieh. Analysi mietie dle vuejnieh maarkede sæjhta jarkedh, jïh aktem sjïdtemem veanhtadieh dej minngebi jaepiej, dovne jienebh hæhtjoeh jïh åasan jïh stoeredahken bïjre.

–Daelie dam jeanatjommesem dorjeme dejtie strategeles veeljemidie mejtie dorjeme, jïh mijjieh ojhte veanhtadibie jïh jaehkebe dah båetije jaepieh hijven sjidtieh. Mijjen fokuse sæjhta tïjjen åvtese årrodh doekemen jïh maarkeden sisnjeli, jïh mijjieh sïjhtebe logistihkem jih bigkemebarkojde bueriedidh. Ij daate sïjhth jiehtedh mijjieh barkoedåehkiem giehpiedibie, men tjïrrehtimmie edtja buerebe sjïdtedh, Vaag Landsem jeahta. Minngemosth dle dïhte maahta soptsestidh dah sijjen barkoem Tråantesne jïh Hellerud’sne tjåadtjoehtieh. Daelie njieljie vuesiehtimmiehæhtjoeh Hellerud’sne gusnie gaektsie barkijh hööltieh. Kontovresne Tråantesne dovne doekemem jïh bigkemestuvremem åtna, jïh maahta heannadidh daate væjrene.

BUERIEDIMMIE : Bård Vaag Landsem jïh Kjelstad Øverbygg tjoevkesem vuejnieh jaepiej åvtese, jïh aktem lissiehtimmiem veanhtadieh dovne hæhtjoej veahkesne, åasesne jïh stoeredahkesne.