Vrimmelfestivaale rïhpesti Snåasesne måantan:  
**Smïrrh mearan ruevtie baahkes**

SNÅASEN NOERESKUVLE:

–Mah dijjieh deejridh snåaseshkh leah histovrijem tsevtseme gellie tjuetien jaepien gietjeste, jïh mijjieh aktem bieliem orreme dehtie europejen kultuvreste?

Tore Viem

tore@snasningen.no

Måantan Øystein Viem smïrrebarkoem åehpiedehti tjetskehke learoehkidie noereskuvlesne, histovreles jïh lusteslaakan.

**Industrije 2000 jaepien gietjeste**

Øystein meehti gaskem jeatjah soptsestidh sijjesne Plassen Snåasesne, desnie lij akte sijjie gusnie ruevtiem darjoejin medtie göökte stoerretjuetien jaepien gietjeste. Daesnie lij akte stoerre industrije ruevtiem darjodh plueviemaalmeste. Dam åarjene Europesne doekin, jïh gaskem jeatjah ruevtie rovmeri vaeknide åtnasovvi gosse dah sijjen stoerre rebpieldimmiejgujmie gïehtelin.

Kultuvrefestivaale Vrimmel lea aalkeme Snåasesne daelie, jïh dejnie jeatjah SN-tjïeltine. Måantan, gosse noereskuvlen tsåahka voestes tæjmose ringki, dle tjïelten åejvie Vigdis Hjulstad Belbo dam byjjes rïhpestimmiem dajroeji.

– Akte earoe Noerhte-Trööndelagen stööremes kultuvrefestivaalem rïhpestidh, jïh manne gegkestem dijjieh biejjide hijvenlaakan nåhtede, jïh åadtjode jïjnjem dååjredh, tjïelten åejvie learoehkidie jeehti rïhpestimmesne.

Vielie goh 80 darjojh, 1700 maanah maanagïertine jïh skuvline leah meatan 160 kultuvreheannadimmine festivaalen sjïekenisnie. Daate feerhmie dovne konserth, vierhkiesijjie, gærjalaavkome, rock, jazz, pop, teatere jïh filme. Snåasesne maahta meatan årrodh 31 öörnedimmine – såemies gaahpode gaajhkesidie. Daate sæjhta jiehtedh dovne eejhtegh jïh aahka gon aajjah maehtieh meatan årrodh. Akte jïjtse festivaaleprogramme lea seedtesovveme gaajhki årroji påasteskaavtegidie.

Øystein Viem lea akte dejstie 80 darjojste mij kultuvrefestivaalen sjïekenisnie barka. Göökte våhkojne edtja gaajhki tjïelti luvnie mïnnedidh Sisnjelds Nåamesjevuemesne jïh aerpievuekien smïrremen bïjre soptsestidh.

**Kråavhtjh darjoejin**

Learohkh 8. klaassesne noereskuvlesne lin dah voestes mah aktem åehpiedehtemem åadtjoejin daan aerpievuekien bïjre, jïh dam gujht hijvenlaakan lyjhkin. Bielelen akte svïrreme bæjngoldstråajja, dle gaajhke joekoen hijvenlaakan juhti. Edtja gidtjh naan heerreden njoelkedassh vaeltedh gosse staeliebæhtah gïetede mah varke 1000 graaderh baahkes sjidtieh.

Tjiehpiedæjja jïh smïrre Snåaseste learoehkidie lïerehti sijjen jïjtse kråavhtjem darjodh maam maahta viedtjesne gævnjastidh. Lissine aktem kråavhtjem darjodh, dle åadtjoeji aaj maam akt lïeredh ovmessie vihkeles teknihki bïjre jïh aaj ruevtien jïh temperatuvri bïjre, jïh ij goh unnemes aktem nuhteligs histovrijem govledh smïrremen jïh ruevtiedarjomen bïjre, gaskem jeatjah Snåasesne vielie goh göökte stoerretjuetien jaepien gietjeste.

Tjaebpies biejjhguakojne jïh naan gille tjåetskemes graaderigujmie, daate akte hijven biejjie sjïdti learoehkidie. Mearan ålkoedajve orreskuvlesne vååjnoe goh akte stoerre bigkemesijjie daajbaaletje maasjinigujmie, dle learoehkh åadtjoejin lïeredh guktie akte smïrre aelhkie viehkiedïrregigujmie lij barkeminie gellie tjuetien jaepien gietjeste.

–Daate akte åajvoeh aalkoe sjïdti daan jaepien Vrimmel’isnie Snåasesne. Øystein lusteslaakan histovrijem learoehkidie soptsesti, Gunn Mogseth Skrove Dehtie kultuvrelle skuvlevoesseste Noerhte-Trööndelagesne jeahta. Daelie göökte våhkoeh båetieh aktine stoerre programmine disse guhte sæjhta meatan årrodh.

GÏEHTJEDI: Tjïelten åejvie Vigdis Hjulstad Belbo eadtjohkelaakan gïehtjedi gosse Øystein Viem smïrrefaagem åehpiedehti 8.klaassen learoehkide noereskuvlesne.

RÏHPESTIMMIE: Måantan aereden tjielten åejvie Vigdis Hjulstad Belbo jïh rektovre Åge Eriksen byjjeslaakan Vrimmel’em rïhpestin Snåasen noereskuvlesne.

SMIA SMïRREGÅETIE: Ålkone Øystein Viem guessiem utni tjïjhtje learoehkijstie mah aktem histovreles buerkiestimmiem åadtjoejin smïrren aalkoven bïjre. Åvtene Fredrik Nossum Nordberg aalkeme sov jïjtse kråavhtjem darjodh.