Vrimmelfestivalen åpnet på Snåsa mandag:  
**Smi mens jernet er varmt**

SNÅSA U-SKOLE:

– Visste dere at snåsninger har påvirket historien flere tusen år tilbake i tid, og at vi har vært endel av den europeiske kulturen?

Tore Viem

tore@snasningen.no

Mandag introduserte Øystein Viem nysgjerrige skoleelever ved ungdomsskolen for smedyrket på en historisk og humoristisk måte.

**Industri for 2000 år siden**

Øystein kunne blant annet fortelle at det på stedet Plassen i Snåsa var et jernvinne-anlegg for rundt to tusen år siden. Her var det storindustri å fremstille jern fra myrmalmen. Dette ble solgt nedover i Europa, og blant annet brukt til romernes våpen under deres store erobringer.

Kulturfestivalen Vrimmel er i gang på Snåsa og i de øvrige IN-kommunene. Mandag da klokken på u-skolen ringte inn til første time, ble den offisielle åpningen foretatt av ordfører Vigdis Hjulstad Belbo.

– Det å få åpne Nord-Trøndelags største kulturfestival er en ære, og jeg håper at dere bruker dagene godt og får oppleve mye, sa ordføreren til elevene under åpningen.

Over 80 utøvere, 1.700 unger i barnehager og skoler deltar på 160 kulturhendelser i forbindelse med festivalen. Dette spenner seg fra konserter, verksted, bokbad, rock, jazz, pop til teater og film På Snåsa kan man delta på hele 31 enkeltarrangement - noen er åpne for alle. Det vil si at både foreldre og besteforeldre kan delta. Et eget program for festivalen skal ha gått ut i postkassene til alle innbyggerne.

Øystein Viem er en av de 80 utøverne som er engasjert i forbindelse med kulturfestivalen. I løpet av to uker skal han reise rundt i alle kommunene i Indre Namdal og fortelle om tradisjonell smiing.

**Lagde kroker**

Elevene i 8. klasse ved ungdomsskolen var de første som fikk en introduksjon i denne tradisjonen, noe de likte godt. Bortsett fra en brent boblejakke, gikk det hele pent og pyntlig for seg. Det skal nemlig tas noen forhåndregler når man håndterer stålbiter som fort blir 1000 grader varme.

Kunstneren og smeden fra Snåsa lærte elevene å lage sin egen krok for å henge på veggen. I tillegg til å lage en krok, fikk de også lære en del om forskjellige grunnleggende teknikker, materialet, temperaturer og ikke minst en lærerik historikk omkring smiing og jernutvinning på blant annet Snåsa for over to tusen år siden.

Med skinnende sol og noen få minusgrader ble dette en fin dag for elevene. Mens uteområdet på nyskolen ser ut som en stor byggeplass som bearbeides med moderne maskiner, fikk elevene ta del i hvordan en smed med nkle hjelpemidler jobbet for mange hundre år siden.

– Dette ble en flott start på årets Vrimmel på Snåsa. Øystein hadde en lun og humoristisk måte å formidle historie på til elevene, sier Gunn Mogseth Skrove fra Den kulturelle skolesekken i Nord-Trøndelag. Nå blir det to uker med et tettpakket program for den som vil delta.

FULGTE MED: Ordfører Vigdis Hjulstad Belbo fulgte interessert med når Øystein Viem introduserte smed-faget til 8. klassingene på ungdomsskolen

ÅPNING: Mandag morgen var det offisiell åpning av Vrimmel på Snåsa ungdomsskole med ordfører Vigdis Hjulstad Belbo og rektor Åge Eriksen.

SMIA: Utendørs hadde Øystein Viem besøk av syv elever som fikk en historisk innføring av smedens opprinnelse. I forgrunnen har Fredrik Fossum Nordberg startet arbeidet med å smi sin egen krok.