Hjelde Maskinservice vuasahtallemasse skovterigujmie böörede!

**Gaske-Nöörjen stööremes!**

JARNGE: Daan hïeljen dle Gaske-Nöörjen stööremes lopmeskovterevuasahtalleme Snåasesne. Jo Ståle Hjelde aktem murreds biejjiem dååjve jïjnjh saerniejgujmie jïh hijven åasah.

Thor Riseth

thor@snasningen.no

Hjelde maskinservice sæjhta jïjnjem doekedh, dovne lopmeskovterh, njieljiejårrehtsh jïh dalhketjh dejtie. Daan hieljen dle edtja gaajhkem vuesiehtidh jïh ïjnjh orre skovterh aaj åehpiedehtedh.

Dah mah skovterh lyjhkoeh aktem jåvleiehkeden joe daelie åadtjoeh. Daate gujht akte biejjie sjædta gusnie åådtje skovterem soptsestidh, jïh aaj nuepiem åådtje doehtedidh jïh damtedh dejtie urremes skovteridie jïh njieljiejårrehtside. Nåake daelhkie jis sïjhth pryövedh vuejedh, men sijjeste maahtah meatan årrodh aktene lustes gaahtjemisnie gusnie åadtjoeh aktem ATV’em tjåanghkan bïejedh – jïh mænngan maahtah baalhkam åadtjodh.

Jïjnjem joe doekeme

Jo Ståle soptseste dah joe jïjnjem doekeme. Annje dle aareh boelhken, men jeenjesh leah skodteme åasteme. Akte gæmhpoe såemies vuajastahki bïjre. Raaktan dan jïjnje guktie naaken joe namhtah sjïdteme! Jalhts Hjelde jienebh jienebh skovterh bovrese vaalteme fïerhten jaepien.

Boelhke aareh eelki daan jaepien, jïh naakede destie lea dan åvteste lopme varke bööti, men jeenjesh aaj lyjhkoe aareh åestedh. Dam gujht tjïelkelaakan vuajna daan jaepien. Men Hjelde maskinservicen baernieh eah håajnarosth. Annje jïjnjh skovterh aajmene gåabpagijstie mïerhkijste. Juktie annje stoerre nuepieh åestedh jïh madtjeles sjïdtedh.

Hijven vierhkiesijjesne

Ibie ajve jïjnjem doekeme, Jo Ståle sopteste. Vierhkiesijjesne dle gaajh fuehpie orreme naa guhkiem. Veanhtede numhtie aaj åvtese sjædta, jïh dïhte hijven bovrese aaj.

Jis edtja aktem vaaroem doekedh dle tjuara maehtedh servicem vaeltedh jïh dåvvodh aaj. Dennie orre gåetesne Hjelde maskinservice stoerre sijjiem åtna dovne vierhkiesæjjan jïh vaarojde vuesiehtidh. Daelie maahta jienebh vaaroej gaskem veeljedh, jïh doekeme aaj læssanamme dennie orre bovresne.

Jïjnjh vaarjoeh

Hjelde maskinservice lea vaarjoeh doekeme gellie jaepieh, men daate læssanamme daelie. Tjaebpies vuasahtalleme jïh stoerre sijjie darjoeh guktie doekeme lea bæjjese jåhteme. Vaarjoeh vijremasse jïh ålkoejieliedasse leah dah vihkielommes, men jïjnje jeatjah aaj gååvnese. Jis vaarjoeh maanide aaj daarpesjh , dle gujht dam aaj gaavnh, jïh vaarjoeh mejtieh maahtah barkosne nåhtadidh, åesiestæjja Jo Ståle jeahta

– Dïhte aajnehke maam ibie utnieh lea raajhpesh maanide jïh nyjsenide, Jo Ståle föörhkede. Vaaroesåarhth leah jïjnjem læssanamme dennie orre bovresne. Jaavvoe Stormøllen luvhtie, bïssemepulvere jïh tjoevkesh leah naakede destie mestie bååhperostoe gaavnedh aktene dagkeres bovresne. Åvtesne dle motovresaakoeh lin bovren baasise. Ij leah dan jïjnjh dejstie daelie, men naaken gujht gååvnese. Jo Ståle soptseste akte tjïrkije Jonsered’este sæjhta desnie årrodh jïh saakoej bïjre soptsestidh jïh dejtie vuesiehtidh. Tjïrkijh aaj BRP’ste båetieh. BRP lea vuajastahki importööre. Dah sijhtieh desnie årrodh jïh hijven raerieh vedtedh lopmeskovteri bïjre jih jeatjah dalhketji bïjre mejtie datne sïjhth vuasahtallemisnie gaavnedh Hjelde maskinservicn luvnie laavadahken.

Kraanna aaj meatan

Statoil servicesne aaj hijven faalenassh lopmeskovtere-vuasahtallemisnie. Anita Lyngås soptseste satne aervede dah mah vuesiehtæmman båetieh dah sån vissjehtuvvieh pebperegaahkojste jïh gløggeste, jïh sijhtieh maam akt jeatjebem byöpmedidh. Dellie dah maehtieh Statoilen gåajkoe båetedh. Daesnie goervefeeste. Hijven faalenassh aaj, jïh jis båeltemassem deavhtah bïjlese eannan gåetide vuajah, dle gaajh hijven faalenassh båeltemassese aaj. Jïh jis edtjh jåvlevadtesem naakenidie åestedh maahtah hævvi Statoil-kåahpem åestedh, akte orre luehkie jallh akte dejstie göökte kåahpesåarhtijste .

Snåsningen aaj meatan

Voenges plaerie sæjhta aaj stïeresne årrodh daan biejjien. Jïjnjh almetjh sån båetieh, jïh dannasinie voenges plaerie sov göökte tjaepbemes tjïrkijh seedtie. Aktene jïjtse sijjesne dle voenges plaerie sæjhta dovne abonnementem faalehtidh lïhties åvtelijåvli-åasine, jïh aktem quis’em baalhkine. Maahta væjsehke årrodh ånnetji lohkedh plaerien gåetiesæjrosne åvtelen dam vaaltah. Lissine dle åvtelijåvligløggem gåassoehtibie, pebperegaahkoejgujmie.

Jis ih leah gaajhkh jåvlevadtesh annje åasteme, dle vadtesekåarhtem aaj utnebe mijjen sijjesne.

Skovtere: Daan hieljen dle jïjnje heannede Hjelde maskinservicen luvnie. Daesnie jïjtjehke åvtehke, Jo Ståle Hjelde mij mahte nïllebielien vualka aktene vuajastahkesne maam ojhte haalvoe.