Haestiedihks jarkelimmie

Snåasen hotelle: Ektesevyökijarkelimmie akte haesteme sjædta abpe healsoesuarkan. Duarstan lij akte kreajnoehtimmie dovne dejtie mah suerkesne berkieh jïh politihkeridie.

Thor Riseth

thor@snasningen.no

- Daate akte stoerre jarkelimmie, dan bïjre ij leah naan juerie. Daesnie gaajhkesh mijjieh tjoerebe åssjaldahkide åejjesne jarkelidh, Laila Steinmo jeehti, guhte lea ektesevyökin iktedæjja KS Noerhte-Trööndelagesne, tjïelteståvroetjirkijidie jïh jeatjah iedtjeladtjide tjïelteståvroen åvtelen hotellesne duarstan. Steinmo soptsesti skïemtjegåetiej maaksoeh guektiengierth sjidtieh fïerhten govhteden jaepien, jïh daate ij bæjjese jïh åvtese juhtieh. Daate öörnege ij leah monnehke, vïenhti. Dam gujht byjhkeme, jïh aaj nænnoestamme ektesevyökijarkelimmiem ånnetji ånnetji sjïehtesjidh, jïh aalkoebiejjie lij tsiengelen 1.b. 2012. Daate sæjhta jiehtedh tjïelth vielie barkoste åadtjoeh, jïh edtjieh barkoem seamma hijven jïh lihtiesåbpoe buektiehtidh. Healsoesuerkie edtja vielie heerredidh goh dåvvodh, jïh edtja aktem dïenestem daesnie buektiehtidh. Daan barkose dle tïjjem daarpesjibie, Steinmo vïenhti, tjuara tïjjem utnedh jis edtja vuajnoeh jarkelidh.

Orre laavenjassh

Tjïelte jïjnjh orre laavenjassh åådtje daejnie orre jarkelimmine. Soejkesjen mietie dle almetjh edtjieh dam daerpies viehkiem tjïeltesne åadtjodh, jis gåarede. Men gosse daerpies skïemtjegåetesne årrodh dle edtja hævvi skïemtjijidie dohkoe seedtedh. Gosse skïemtjije edtja olkese tjaalasovvedh skïemtjegåeteste, dle skïemtjije tjïelten diedte. Jis tjïelte ij maehtieh skïemtjijem dåastodh, dle maaksoe lea 4000 kr fïerhten biejjien åvteste. Daelie aaj akte gaskoehdaltese tjïelten jïh skiemtjegåetien gaskem. Daate lea dïhte Dajvemedisijnen jarnge, daaroen DMS. Mijjen jarnge lea Stientjesne, jïh daesnie åasa lea akte lehkie skïemtjegåetien åaseste.

Gaajhkesh ektesevyöki berkieh

Jarkelimmie lea goh nomme jeahta ektesevyöki barkoen bïjre. Gaajhkh suerkieh jïh gaajhkh barkijh edtjieh seamma otnjegasse giesedh. Åvtelen gaajhkem buektiehtamme dle gujht jïjnjh dåeriesmoerh sjidtieh, men åssjaldahke lea daate edtja buerebe sjïdtedh utnijidie, jïh aaj vielie murreds dejtie mah aalkoehealsoesuerkesne voenine berkieh. Orre laavenjassh jïh orre haestemh sijhtieh murredsåbpoe barkoeh vedtedh. Skïemtjegåetiej gaavhtan dle daate sæjhta jiehtedh vielie sjïere maahtoe. Voenine dle gujht maahta geerve sjïdtedh nuekies barkijh gaavnedh mah maahtoem utnieh.

Vielie heerredimmie

Åvtese dle ij edtjh dan jïjnjh healsoedïenesjh daarpesjidh dejnie orre jarkelimmine. Heerredimmie jïh almetjehealsoeråajvarimmieh leah lea voestes sijjesne dennie orre jarkelimmesne, jïh daesnie almetjh edtjieh buerebe healsoem åadtjodh jïh eah dan jïjnjh healsoedïenesjh daarpesjidh.

- Læhkoe jieliedisnie, ij leah jearohke sjïdtedh tjïelten viehkeste, Laila Steinmo jeehti, men jis viehkiem daarpesjh dle edtjh dam åadtjodh. Åssjele lea datne edtjh viehkiem åadtjodh dennie vueliehkommes hoksedaltesisnie goh gåarede. Daate sæjhta jiehtedh vielie barkoeh tjïeltide, sæjhta vielie beetnegh tjïeltide vedtedh. Edtja medtie vijhte millijovnh kråvnah staateste sertiestidh tjïeltide.

Guvvieteeksth:

DIGKEDE: Tjïelten dåaktere Olgeir Haug naaken sov åssjaldahkijste böökti tjïelteståvroetjåanghkosne evteben våhkoen

KREAJNOEHTI: Laila Steinmo ektesevyökijarkelimmien bïjre kreajnoehti.

GOLTELEMINIE:Tjïelteståvroelïhtsegh Tone Våg, Rolf Bratland jïh Bjørn Inge Ånonli.