Sïjhth murreds guessiem utnedh daan giesien:

Daelie ohtsedeminie dåastoehtæjjafuelhkieh

Jarnge: Sïjhth murreds guessiem utnedh daan giesien? Mejtie daerpies dov eengelsken gïelem haarjanidh, jallh leah tjetskehke orre almetjigujmie åahpenidh? Mah maanah fuelhkesne mah maehtieh aevhkiem naakenistie utnedh guhte eengelsken gïelem soptseste?

Tore Viem

tore@snasningen.no

St. Olaf College-siebrie göökte dåastoehtæjjafuelhkieh ohtsedeminie Snåasesne studentide St. Olaf College’istie Minnesotesne, USA. Studenth Nöörjese båetieh ruffien aalkoelisnie, jïh edtjieh Snåasesne årrodh ovrehte 14 biejjieh, ruffien 4.-20. b.

Daate lea gåalmeden jaepien St. Olaf College-siebrie laavenjostosne St. Olag College’ine studentide giesieviesehtimmiem faalehte Snåasesne. Öörnege lyjhkedihks sjïdteme, jïh dah amerijhkanen studenth hijven bïevnesh bååstede vadteme mænngan daesnie orreme. Dah tuhtjieh gaajh hijven aktene fuelhkesne årrodh, aarkebiejjien dååjredh Nöörjesne, åahpenidh almetjigujmie, kultuvrine, jielieminie jïh ij goh unnemes gïeline. Dah jeanatjommes studenth St. Olaf College’ine nöörjen maadtoeh utnieh, jïh Nöörjem jïjnjem ååktoeh. Viesehtimmie Snåasesne dejtie aktem eevre sjïere dåårjemem vadta mij abpe jieleden ryöhkoe, dannasinie dah åadtjoeh aktene hïejmesne årrodh almetjigujmie.

**Laavenjostoe mænngan 1987**

– St. Olaf College lea 24 studenth gaahpoeh gïetigujmie dååsteme mænngan 1987, dellie gosse stipendeöörnegem tseegki. Dah studenth Snåaseste leah mijjese bieljielamme daate jaepie lea ojhte maam akt dehtie bööretjommesistie dah åådtjeme abpe studijetïjjen, tjïelten åejvie Vigdis Hjulstad Belbo jeahta, guhte lea St. Olaf College-siebrien åvtehke Snåasesne.

Dïhte soptseste ekonomeles dle aelpies sjædta dannasinie dovne Snåase jih St. Olaf College studijejaepien åvteste maeksieh, jïh St. Olaf College dam jeanatjommesem vadta.

– St. Olaf College-siebrien åssjele dejnie giesieviesehtimmine Snåasesne, lea naakedem bååstede vedtedh, jïh gaskesem St. Olaf Collegen jih Snåasen gaskem nænnoestidh, tjïelten åejvie jeahta. Studenth USA’ste mah hijven dååjresh åådtjeme Snåaseste, leah aaj hijven ambassadöörh Snåasese. Göökten jaepien gietjeste dle Siri Smihtback Wisconsin luvhtie lij guessine tjïelten åejvien fuelhkesne, jïh Kelsey Solum Minnesoteste lij guessine Line Kolåsen fuelhkesne.

**Jïjtse programme**

St. Olaf College-siebrie jïh Snåasen Båantasiebrie ektesne diedtem utnieh programmen åvteste dej ovrehte 14 biejjiej viesehtimmie vaasa. Daesnie dovne viesehtimmie sïeterisnie, sïrveluejhteme, orkidejevaanterdimmie, guessine mïnnedh Saemien Sïjtese, Stiklestadese jïh Tråantese aktine åehpies almetjinie, jis edtja naakenem neebnedh. Dah aaj guessine mïnneme Joralf Gjerstaden luvnie, akte tsevtsiedæjja dan laavenjostose Snåasen jïh St. Olaf Collegen gaskem. Viesehtimmie lea seamma tïjjen goh Snåasen biejjiej, mij lea akte dååjrese jïjtsisnie.

– Studenth edtjieh fuelhkesne årrodh goh akte fuelhkielïhtsege jïh maahta maaje meatan årrodh biejjieladtje darjomh fuelhkesne darjodh, ij ajve guessine årrodh maama tjuara gåassoehtidh daan tïjjen gosse daesnie, Hjulstad Belbo minngemosth jeahta.

Guvvieteekste;

SNÅASEM VAAKSJOEJIN: Jaepien 2010 dle Siri Smithback jïh Kelsey Solum Snåasem vaaksjoejin. Dellie åadtjoejin gaavnesjidh Nina Kjenstad mij naan våhkoej mænngan USA’n jïh St. Olaf College’n gåajkoe mïnni.