Lyst på et spennende besøk i sommer:

Vertsfamilier søkes

Sentrum: Lyst på et spennende besøk til sommeren? Har du behov for å trene på engelsk eller er nysgjerrig på å bli kjent med nye mennesker? Er det barn i familien som kan ha nytte av engelsktalende i familien?

Tore Viem

tore@snasningen.no

St. Olaf College-foreningen er på utkikk etter to vertsfamilier i Snåsa for studenter fra St. Olaf College i Minnesota, USA. Studentene kommer til Norge først på juni og skal oppholde seg i Snåsa i vel 14 dager fra 4.–20. juni.

Det er tredje året St. Olaf Collegeforeningen i samarbeid med St. Olaf College tilbyr studenter sommeropphold i Snåsa. Ordningen har blitt populær, og de amerikanske studentene har gitt gode tilbakemeldinger på opplegget. De setter umåtelig pris på å bo hos en familie, oppleve hverdagslivet i Norge, bli kjent med folk, kultur, natur, næring og ikke minst språk. De fleste studentene på St. Olaf College har norske aner, og er veldig opptatt av Norge. Oppholdet i Snåsa gir de en helt spesiell opplevelse for livet nettopp fordi de får bo heime hos folk.

**Samarbeid siden 1987**

– 24 studenter fra Snåsa har blitt tatt imot med åpne armer på St. Olaf College siden 1987 da stipendordningen ble innført. Vi har fått tilbakemeldinger fra studentene fra Snåsa at dette året er absolutt noe av det beste de har fått med seg i løpet av studietiden, sier ordfører Vigdis Hjulstad Belbo som er leder i St.Olaf Collegeforeningen i Snåsa.

Hun forteller at økonomisk blir det gunstig fordi Snåsa og St. Olaf College spleiser på studieåret, der St. Olaf College yter absolutt mest.

– Intensjonen med sommeroppholdet i Snåsa for St. Olaf College-foreningen er å gi litt tilbake og styrke kontakten mellom S. Olaf College og Snåsa sier ordføreren. Studentene fra USA som har fått med seg gode opplevelser her i Snåsa og er også gode ambassadører for Snåsa. For to år siden var ordføreren og familien selv vertskap for Siri Smithback fra Wisconsin og Line Kolås og familien hadde besøk av Kelsey Solum fra Minnesota.

**Eget program**

Det er St. Olaf College-foreningen med samarbeidspartner Snåsa Bondelag som har ansvar for selve programmet under de vel 14 dagene oppholdet varer. Her inngår både seteropphold, saueslipp, orkidévandring, besøk på Saemien Sijte, besøk på Stiklestad og guidet tur til Trondheim for å nevne noe. De har også besøkt Joralf Gjerstad, en pådriver for samarbeidet mellom Snåsa og St. Olaf College. Oppholdet sammenfaller i tid med Snåsadagan, som er en opplevelse i seg sjøl

– Studentene skal delta i familien som et familiemedlem og kan gjerne trekkes inn i daglige gjøremål i familien, ikke som en gjest som skal oppvartes under oppholdet, avslutter Hjulstad Belbo.

Billedtekst:

BESØKTE SNÅSA: I 2010 besøkte Siri Smithback og Kelsey Solum Snåsa. Da fikk de treffe Nina Kjenstad som noen uker senere reiste over til USA og St. Olaf College.