Orre guektiengïelevoetelatjkoem jååhkesjin

Evteben våhkoen aktem sjïere laavenjostoelatjkoem Snåasen tjïelten jïh Saemiedigkien gaskem jååhkesjin. Dïhte edtja Snåasen tjïeltese stuerebe nuepieh vedtedh dam saemien gïelem evtiedidh tjïelten jïjtsh daerpiesvoeti mietie.

Tore Viem’ste

Tjïelten åejvie Vigdis Hjulstad Belbo lij evteben våhkoen Karasjohkesne jïh laavenjostoelatjkoem Snåasen tjïelten jïh Saemiedigkien gaskem jååhkesji. Akte latjkoe mij edtja tjïelten maereles åtnoem guektiengïelevoetevierhtijste gorredidh tjïelten jïjtsh daerpiesvoeti mietie. Saemiedigkien åvteste saemiedigkieraerije Ellinor Marita Jåma latjkoem jååhkesji, mij varke Snåasese båata juhtien.

­- Gaajhkh tjïelth jïh fylhkentjïelth joekehts haestemh utnieh, jïh dannasinie vihkeles jïh daerpies orreme dah tjïelth jïh fylhkentjïelth jïjtje leah tjïertestamme gusnie daerpies sjïere råajvarimmiejgujmie jïjtse åårganisasjovnen sisnjelen, saemiedigkieraerie Ellinor Marita Jåma jeahta. Evteben våhkoen dle 10 dejstie tjïeltijste jïh fylhkentjïeltijste reeremedajvesne saemien gïelese Saemiedigkesne Karasjohkesne tjåanghkanamme juktie ektesne laavenjostoelatjkojde jååhkesjidh. Ållesth 9 tjïelth jïh 4 fylhkentjïelth leah reeremedajvesne.

Jarkelimmieh njoelkedassine

Saemiedigkie guektiengïelevoetedåarjoen njoelkedasside jarkeli njoktjen dæjman. Guektiengïelevoetedåarjoe jarkerostoe aktede maaksoestuvreme maalleste akten ulmiestuvreme maallese, gusnie ryöknemevåarome lea golme bieline juakeme, juktie dåarjoem reeremedajven tjïeltide joekedidh. Maallesne akte betniebielie, gagkestimmiebielie jïh evtiedimmiebielie reeremetjïeltide. Fylhkentjïeltide reeremedajvesne saemien gïelide dle joekedimmiemaalle göökte bieline juakeme, jïh lea akte betnie- jïh gagkestimmiebielie jïh akte evtiedimmiebielie. Dah orre njoelkedassh tsihkestahti akte sjïere laavenjostoelatjkoe dorjesåvva gaajhki tjïeltigujmie jïh fylhkentjïeltigujmie reeremedajvesne.

Gïeh jååhkesjin

Dah tjïelth jih fylhkentjïelth mah laavenjostoelatjkoem jååhkesjin Saemiedigkine lin: Deatnun tjïelte, Unjargan tjïelte, Porsangun tjïelte, Guovdageaidnun tjïelte, Gáivuotnan tjïelte, Divtasvuodnan tjïelte jïh Snåasen tjïelte, jïh aaj Finnmaarhken fylhkentjïelte, Tromsen fylhkentjïelte jïh Noerhte-Trööndelagen fylhkentjïelte.

- Göökte tjïelth jïh akte fylhkentjïelte annje latjkoejgujmie barkeminie, jïh mijjieh sïjhtebe dejtie jååhkesjidh dan varke dah leah gaervies, Jåma jeahta.

Guvvieteeksth:

ORRE LATJKOE: Tjïelten åejvie Vigdis Hjulstad Belbo jïh Saemiedigkieraerije Ellinor Marita Jåma aktem orre gïelelatjkoem jååhkesjigan. (Guvvie: Sara Marja Magga, Saemiedigkie)

AAVONE: Tjïelten åejvie Vigdis Hjulstad Belbo jïh Saemiedigkieraerije Ellinor Marita Jåma leah aavone dan orre laavenjostoelatjkoen åvteste maam evteben våhkoen jååhkesjin. (Guvvie: Sara Marja Magga, Saemiedigkie).