Undertegnet ny

tospråklighetsavtale

I forrige uke ble en individuell samarbeidsavtale mellom Snåsa kommune og Sametinget underskrevet. Den skal gi Snåsa kommune større mulighet til å utvikle det samsike språket utifra kommunens egne behov.

Av Tore Viem

Ordfører Vigdis Hjulstad Belbo var i forrige uke i Karasjokk og underskrev samarbeidsavtalen mellom Snåsa kommune og Sametinget. En avtale som skal sikre kommunen hensiktsmessige bruk av tospråklighetsmidlene utifra kommunens egne behov. Avtalen ble på vegne av Sametinget undertegnet av Sametingsråd Ellinor Marita Jåma, snart nyinnflyttet snåsning.

­- Samtlige kommuner og fylkeskommuner har forskjellige utfordringer, og det har derfor vært viktig og nødvendig at kommunene og fylkeskommunene selv har definert hvor det er behov for innsats innen egen organisasjon, sier sametingsråd Ellinor Marita Jåma. Forrige uke var 10 av kommunene og fylkeskommunene i forvaltningsområdet for samiske språk samlet i Sametinget i Karasjokk for en felles underskriving av samarbeidsavtalene. Totalt er det 9 kommuner og 4 fylkeskommuner i forvaltningsområdet.

Endringer i reglene

Sametinget endret reglene for tospråklighetstilskuddet i mars i fjor. Tospråklighetstilskuddet går fra å være kostnadsstyrt til å bli en målstyrt modell med tredelt beregningsgrunnlag for fordeling av tilskuddet til kommunene i forvaltningsområdet for samisk språk. Modellen består av basisdel, betjeningsdel samt utviklingsdel for forvaltningskommunene. For fylkeskommunene i forvaltningsområdet for samisk språk er fordelingsmodellen todelt og består av basis- og betjeningsdel samt utviklingsdel. De nye reglene forutsatte at det blir laget en individuell samarbeidsavtale med alle kommunene og fylkeskommunene i forvaltningsområdet.

Hvem underskrev

Kommunene og fylkeskommunene som underskrev samarbeidsavtalen med Sametinget er: Tana kommune, Nesseby kommune, Porsanger kommune, Kautokeino kommune, Kåfjord kommune, Tysfjord kommune og Snåsa kommune, samt Finnmark fylkeskommune, Troms fylkeskommune og Nord-Trøndelag fylkeskommune.

- To kommuner og en fylkeskommune arbeider fortsatt med avtalene, og disse vil bli underskrevet så snart de er klare, sier Jåma.

Billedtekster:

NY AVTALE: En ny språkavtale ble signert av ordfører Vigdis Hjulstad Belbo og Sametingsråd Ellinor Marita Jåma. (Foto: Sara Marja Magga Saemiedigkie/Sametinget)

GLADE: Ordfører Vigdis Hjulstad Belbo og Sametingsråd Ellinor Maritå Jåma er glade for den nye samarbeidsavtalen som ble underskrevet i forrige uke. (Foto: Sara Marja Magga Saemiedigkie/Sametinget)