Laejrievyjreme Dravlanden lïhke

VYJREME: Akten våhkoen jallh göökten gietjeste akte laejrievyjreme juhti Dravlandjohken vööste. Vyjreme lij aktene dajvesne mij lea neebneme goh vyjremevaarege. NVE veanhta ij edtjh dam pryöjjedh, dah eah sïjhth råajvarimmieh darjodh daan vyjremen gaavhtan.

thor riseth

Vyjreme lea Leif Musumen eekesne juhteme, jïh vyjreme lea medtie golmeluhkie meeterh gamte jïh vïjhteluhkie - tjïjhtjeluhkie meeterh guhkies. Vyjreme lea juhteme Stoerrepluevien luvhtie jïh våålese Dravlandjohken gåajkoe, men johke frijjelaakan galka jïh vaasa bielelen vyjreme steegkie. NVE’en vyjrmekaarhtesne dle dajvem mïerhkesjamme goh vyjremevaarege vaahraklaassesne 1, dïhte vuelkiehkommes vaahraklaasse.

Ij naan dramatihke

Gellie kubihkemeeterh leah vyjreme, jïh vyjremeraedtie kanne göökte meeteh jolle mehkesne, jïh lïssehte jeanoen vööste. Vyjreme akte sïejhme laejrievyjreme, mij heannede vihties sijjine jeanoe- jïh johkebealam.

NVE’en mietie dle daate ij naan dramatihke. Dah aamhtsem vuarjesjieh goh ij vaarege, jïh eah sïjhth maam akt daejnie darjodh dan åvteste eah leah naan gåetieh mah leah vaahresne, jïh johke frijjelaakan galka vyjremesijjien baalte. Men bieljelieh dah sijhtieh dam vuartasjidh akten aejkien.

Vöörhkemem tjöödtjesti

Prievietjaeliemisnie tjïeltese tjïelteste daan aamhtesen bïjre dle jïjnjh gyhtjelassh gihtjesovvin jåartaveahkavöörhkemen bïjre, mij dajvesne orreme aarebi. Jåartaveahkavöörhkeme aktene dajvesne gusnie vyjreme maahta juhtedh, ij leah luhpie ohtsemen bielelen. Dah jåartaveahkah mejtie gaarsjelimmiesijjeste Viosesne veelti, vööji vöörhki Dravlandjohken jïh vyjremedajven mubpene bielesne. Daate vöörhkeme jåartaveahkeste lij luhpehts jïh tjïelte dam tjöödtjesti. Vöörhkeme vueliebisnie jåarhki, aktene dajvesne mij ij leah tjïertestamme goh vyjremevaahresne.

Ij tjoeperdh

Vaallah dajveaajhtere Leif Musum tjoeperde gænnah. Dïhte soptseste satne idtji lyjhkh gosse vyjri, dannasinie Stoerrepluevien bïjre gellie johkh. Raejkieh laejriebahkine mah plueviem steerieh eah leah dan murreds. Daelie vyjremekaarhte NVE’ste vuesehte ajve bielieh Stoerreplueveste leah vyjrmeevaahresne. Dïhte dajve Åbakken bïjre, desnie gusnie vyjreme lij naan biejjien gietjeste, jïh johken Leiråa gåabpaginie bieline jeanoebealan bæjjese mahte eevre dan geajnose mij Løbergese jåhta. Juktie stoerre bieline ij leah naan vaahra, jïh tjïelke guarkedh NVE ij tuhtjh daate vaarege.

IJ VAAREGE. Laejrievyjreme Åbakken lïhke Dravlandjohken lïhke leah vegetasjovnem våålese bïejeme jïh jïjnjh kubihkemeeterh laejreste jïh jåarteste Dravlandjohken sijse foeresjamme.

KAARHTE: Kaarhte dajvem vuesehte dej vyjremevaarege dajvigujmie goh jovjerøøpses sijjieh. Vyjreme juhti dajvesne 1023 Åbakken.