Vuarjasjimmie lïerehtæmman

HOTELLE: Bearjadahken lij soejkesjimmiebiejjie skuvlide Snåasesne. Learohkh eah lin skuvlesne, jïh lohkehtæjjah jïjnjem skraejriem åadtjoejin.

tore viem

tore@snasningen.no

Soejkesjimmiebiejjieh leah biejjieh mah learohkh ojhte lyjhkoeh, men vihkeles jïh nuhteligs biejjieh lohkehtæjjide. Bearjadahken lohkehtæjjah Snåasesne skraejriem åadtjoejin göökte barkoevoelpijste Karmøyeste.

Man åvteste dah guessieh Karmøyeste böötin lij dan åvteste Snåasen tjïelte daan gïjren meatan sjïdti dennnie barkosne «vuarjasjimmie lïerehtæmman» mij lea akte prosjekte maam Ööhpehtimmiedirektovraate nïerhkeme.

Snåasesne gaajhkh skuvlh meatan daennie prosjektesne mij vaasa abpe skuvlejaepien 2012/13. Prosjekten ulmie lea skuvlh sijjen vuarjasjimmivuekiem jïh vuarjasjimmiekultuvrem evtiedieh.

– Vuarjasjimmie lïerehtæmman lea lohkehtæjjah jïh learohkh vuarjasjimmiem nåhtadieh goh akte dïrrege juktie staeriedidh mearan lïerehteminie, byjjenimmien raeriestæjja Monica Lundheim jeahta. Ulmie edtja årrodh buerebe ööhpehtimmie, mij edtja buerebe illedahkh vedtedh guhkiebasse. Lundheim lea meatan orreme gelline kuvsjine Oslosne daan prosjekten sjïekenisnie, jïh jïjnjh hijven bïevnesh bååstede åådtjeme lohkehtæjjijste Snåasesne, mah tuhtjeme daate dejtie skreejrehtamme.

Jïjtse vierhtiedåehkie

Snåasesne rektovrh gaajhkine skuvline jïh akte vierhtiealmetje leah meatan aktene vierhtiedåehkesne mij gaavnesjieh fïerhten asken. Dan åvteste gaajhkh skuvlh leah meatan, dle akte rööpses laejkieh daan tjïrrh sjædta, guktie dïhte jeanatjommesh lea åehpies dehtie raejeste maanskuvlesne aalka, noereskuvlen baaktoe jïh jåarhkeskuvlen raajan. Lundheim tjïerteste jalhts jïjnje gårreldihkie sjædta vierhtiedåehkine, dle ulmie lea gaajhkide lohkehtæjjide skreerjedh gaajhkine skuvline.

Daelie skuvlh Snåasesne daejnie aktem ståantem gïehtelamme, jïh Lundheim edtja varke skuvline mïnnedh juktie vuejnedh mij klaassetjiehtjielisnie heannede, jïh govledh maam learohkh tuhtjieh sijjen aarkebiejjien bïjre.

Skreejrije

Soejkesjimmiebiejjien Snåasen Hotellesne bearjadahken evteben våhkoen, dle skuvlh åehpiedehti guktie sijjieh daan mearan barkeme, jïh jeenjesh ojhte skraejriem åådtjeme.

– Daate akte joekoen murreds prosjekte mij dorjeme guktie manne aalkeme jeatjahlaakan ussjedidh goh lohkehtæjja, Marit Belbo Strand jeahta, mij lea meatan vierhtiedåehkesne Breiden Byjjenimmiejarngesne. Dïhte soptseste dah hijvenlaakan aalkeme skuvlesne, men daate finkese.

Belbo Strand jeahta daerpies learoehkidie voerkes darjodh ulmiej bïjre. Dïhte aaj tuhtjie vihkeles naaken skuvlen bijjelen mij prosjektem stuvrie goh daelie, eah leah vaane orreme dejnie aarebi.

Snåasen noereskuvlesne Ingrunn Steinkjere jïh Åge Eriksen åehpiedehtin guktie dah berkieh.

– Mijjieh eelkimh raaktan daejnie 4-5 jaepien gietjeste, jïh daan biejjien dah jeanatjommesh vuarjasjimmiegoerem nåhtadieh. Fïerhten dæjstan provhkebe daejnie barkedh, Steinkjer jeahta.

Maahta gellielaakan barkedh

Åge Eriksen jïjnjem böökti mij vuesiehti daate prosjekte lea nuhteligs. Dïhte lissiehti daate prosjekte maam noereskuvlesne utnin, ij lij naan såarhts NASA-dotkeme, men akte barkoevuekie, jïh nov sån maahta dam gellielaakan darjodh.

Eriksen tjïertesti daate prosjekte illie geasan, men dellie barkoe gaajhkine daltesinie aalka.

Aaj saemieskuvlesne jïh Vinjesne hijvenlaakan daejnie barkeminie. Saemieskuvlesne goerh darjoeh mejtie learohkh vaeltieh meatan gåetide, dannasinie dah eejhtegh aaj daejrieh mejnie gïehteleminie.

– Vinjesne libie daejnie gïehtelamme gellie jaepieh, men daelie libie ulmide vihtiestamme. Akte dejstie haestiemistie lea astedh ektesne soptsestidh dan bïjre maam libie dorjeme, jïh guktie mijjieh edtjebe dam åvtese dajrodh, Marte Aftret jeahta. Dïhte aaj skraejriem åådtjeme prosjekteste.

– Manne don voestes tjåanghkose böötim, vaenie lastojne. Daate jarkelamme jïh daelie mij akt sjïdteme mejnie sïjhtem barkedh, minngemosth jeahta. Ij leah naan juerie akte orre skraejrie sjïdteme lohkehtæjjaj luvnie Snåasesne daan prosjekten bïjre.

SOEJKESJIMMIEBIEJJIE: Vierhtiedåehkie vuarjasjæmman lïerehtæmman bielkiem bæjjese vuesehte daan orre nasjovnaale barkose gusnie Snåasen lea meatan. Gårroehbieleste Anne-Lise Dunfjeld (Åarjel-saemiej skuvle), Marte Aftret (Vinje), Marit Belbo Strand (Breide) jïh Ingrunn Steinkjer (noereskuvle). Duekesne Monica Lundheim, byjjenimmien raeriestæjja.