Sverre orre gærjine

SIEBRIEDAHKEGÅETIE: Daan iehkeden Sverre Fjellheim sov orre gærjan bïjre hååle, «Gåebrien Sijte – en sameby i Rørostraktene!. Håalemen mænngan nuepie sjædta gærjam åestedh jïh tjaelijen nommem gærjesne åadtjodh.

Thor Riseth

[thor@snasningen.no](mailto:thor@snasningen.no)

Gærja «Gåebrien Sijte» aktem vihkeles bieliem Trööndelagen histovrijeste soptseste, mij ij gåessie gænnah aarebi leah tjoevkesasse båateme.

Tydaelien vaerine

Daennie gærjesne maehtebe aktem sïjtem Röörosen dajvesne dåeriedidh dehtie tïjjeste gosse bivteminie gïehtelin, daan beajjetje båatsose. Gosse Röörosen Kåahperevierhkie tseegkesovvi dle jåartaburrie Röörosen dajvine tjarke læssani.

Jïh dellie båantah gaskem jeatjah eelkin sïeterh tseegkedh desnie gusnie saemieh hööltestamme jïh giedtieh åtneme. Daate lea ållermaahteme gelline gaaltijinie 1700- jïh 1800 låhkoen, jïh destie stoerre traakestimmieh saemiej jïh båantaj gaskem sjïdtin, mah leah daan raajan ryöhkeme. Saemieh tjoerin jïjnjem maeksedh skaaraj åvteste sïetereientjine, jïh båatsoe, mij lij dïhte ekonomeles våarome sïjtesne, mahte nåhkeli. Dah jeanatjommes båatsoealmetjh Gåebrien sïjtesne veassoehkåbpoe jïh giefiesåbpoe sjïdtin 1800-låhkoen minngiegietjesne, jïh jeenjesh dobpesaemine sjïdtin.

Garres boelhke

Dïhte soptsese daan isvelihke jïh nåake boelhken bïjre röörosensaemien histovrijesne lea veedtjeme rïektes gaaltijijstie, gaskem jeatjah maeksemeleahpah soptsestieh stoerre maaksoekrïevenassi bïjre båantijste gellie luhkiejaepieh, jïh tjåanghkoegærjah sisnjelds tjåanghkoej bïjre soptsestieh, gusnie dejtie dåeriesmoeride digkiedin. Daate lea tjaatsegh mah daan mearan eevre ovnohkens orreme. Åadtjobe aaj govledh sisnjelds dåeriesmoeri bïjre sïjtesne 1930- jïh 1940-låhkoen, mah darjoejin guktie krievvie gedtine sjïdti jïh eevre joeveni. Men åadtjobe aaj govledh akten boelven bïjre dåaroen mænngan mij dïedtem veelti jïh daejtie dåeriesmoeride buvni, jïh ånnetji ånnetji aktem hijven jïh jielije båatsoem Gåebrien sïjtesne buektiehti.

Tjiehpies pensjovniste

Sverre Fjellheim lea åarjelsaemien kultuvrem jïh histovrijem vihtiestamme, dotkeme jïh bieljelamme vielie goh 30 jaepieh. Jaepien 1977 raejeste lij dotkije Noerhtelaanti saemien instituhtesne Guovdageaidnusne, gusnie vihtiestimmine arealeåtnoste jïh teknihkeles goerpedehtemijstie saemien båatsoedajvine barki golme jaepieh. 1980 raejeste 1991 raajan lij konservatovre jïh biejjieladtje åvtehke Saemien Sïjtesne, åarjelsaemien museume jïh kultuvrejarnge Snåasesne, gusnie gaskem jeatjah eelki jïh stuvri aktem stuerebe prosjektem juktie saemien kultuvremojhtesh vïhtesjadtedh jïh vihtiestidh abpe åarjelsaemien dajvesne. Dïhte Tromsø Museumesne barki jïh mænngan Rijhkeantikvaresne 1991 raejeste 1996 raajan, juktie tseegkedh jïh stuvredh aktem kontovrem Snåasesne åarjelsaemien kultuvremojhtesereeremasse. Jaepien1996 dle Saemiedigkie dïedtem åadtjoeji saemien kultuvremojhtesidie reeredh jïh vaarjelidh. Dehtie raejeste Fjellheim voesteskonsulentine sjïdti Saemiedigkien kultuvremojhtese-vaarjelimmien goevtesisnie Snåasesne, gusnie barki goske pensjovnistine sjïdti 2002. Dïhte jïjnjh gærjah jïh tjaalegh saemien kultuvren jïh histovrijen bïjre tjaaleme.

Guvvie:

Sverre Fjellhiem sov orre gærjam åehpiedahta Snåasen siebriedahkegåetesne daan iehkeden. Dellie nuepie sjædta dovne åestedh jïh tjaelijen nommem gærjesne åadtjodh mænngan.