Sverre med ny bok

SAMFUNNSHUSET: I kveld holder Sverre Fjellheim foredrag om sin nye bok «Gåebrien Sijte - en sameby i Rørostraktene». Etter foredraget blir det anledning til å kjøpe boka samt å få den signert.

Thor Riseth

[thor@snasningen.no](mailto:thor@snasningen.no)

Boka «Gåebrien Sijte» forteller en viktig del av Trøndelags historie som ikke tidligere har kommet frem i lyset.

I Tydalsfjella

I denne boka kan vi følge en sameby i Rørostraktene fra fangstsamfunn til dagens moderne reindrift. Etableringa av Røros Kobberverk i 1644 innebar en ekspansiv vekst av jordbruket i Rørostraktene.

Dette resulterte bl.a. i at bøndene etablerte setervoller på og ved samenes boplasser og trøplasser. Dette er omtalt i en rekke kilder på 1700- og 1800-tallet og førte til store konflikter mellom samer og bønder som kom til å vare helt inn i vår tid. Samene måtte etter hvert betale store erstatninger for skader på disse setervollene, og reindrifta som var det økonomiske fundamentet i samebyen, var nær ved å bryte sammen. De fleste reineierne i Gåebrien sijte ble utarmet og fattige på slutten av 1800-tallet og mange havnet på fattigkassa.

Tøff periode

Framstillinga av denne dramatiske og tragiske perioden i rørossamisk historie bygger på autentiske kilder med bl.a. kvitteringer som forteller om store erstatningskrav fra bøndene over flere tiår og protokoller fra interne møter der disse problema drøftes. Dette er dokumenter som til nå har vært helt ukjente. Vi får også høre om interne problemer i samebyen på 1930- og 1940-tallet som førte til at reinen ble forvillet og etter hvert kom helt ut av kontroll. Men vi får også høre om en etterkrigsgenerasjon som tok ansvar og ryddet opp i disse problemene og etter hvert skapte ei god og livskraftig reindrift i Gåebrien sijte.

Flittig pensjonist

Sverre Fjellheim har arbeidet med dokumentasjon, forskning og formidling av sørsamisk kultur og historie i mer enn 30 år. Fra 1977 var han ansatt som forsker ved Nordisk samisk institutt Kautokeino, der han i tre år arbeidet med dokumentasjon av arealbruk og tekniske inngrep i samiske reindriftsområder. Fra 1980 og fram til 1991 var han ansatt som konservator og daglig leder ved Saemien sijte, sørsamisk museum og kultursenter på Snåsa, der han bl.a. initierte og ledet et større prosjekt med registrering og dokumentasjon av samiske kulturminner innafor hele det sørsamiske området. Han var ansatt ved Tromsø Museum og senere hos Riksantikvaren fra 1991 til 1996 for å bygge opp og lede et kontor på Snåsa for sørsamisk kulturminneforvaltning. I 1996 ble ansvaret for forvaltning og vern av samiske kulturminner overført til Sametinget. Fra da av ble Fjellheim ansatt som førstekonsulent ved Sametingets kulturminnevernavdeling på Snåsa, der han ble til oppnådd pensjonsalder i 2002. Han har skrevet flere bøker og en rekke artikler om samisk kultur og historie.

Bilde:

Sverre Fjellheim presenterer sin nye bok på Snåsa samfunnshus i kveld. Det blir anledning til både kjøp og signering etterpå.