Gåatome ientjine

FINSÅS: Ij leah rovnege bovtsh vuejnedh mah ientjine gåatoeminie, jïh jïjnjh båantah tuhtjieh daate akte dåeriesmoere. Duarstan lij akte tjåanghkoe Finsåsesne gusnie daam dåeriesmoerem aamhtesinie utnin.

Thor Riseth

thor@snasningen.no

Ij leah ajve daelie bovtsh leah ientjine, jïh ij leah vaallah aelhkie gænnah maam akt dejnie darjodh. Dåeriesmoere jallh fenomene maam båatsoeburriejagronovme Kjell Kippe veeljie dam gåhtjodh, gaajhkene lehkesne gååvnese gusnie bovtsigujmie gïehteleminie.

Man åvteste daate tjåanghkoe lij Finsåsesne lij goerkesem buektedh gåabpagijstie bielijste daennie aamhtesisnie. Båantah sijhtieh sijjen ientjh raeffesne utnedh, jïh dah mah bovtsigujmie gïehtelieh eah lyjhkh bealhkasovvedh fuarras båantijste. Juktie gåabgagijstie bielijste dle akte tjåenghkies iedtje bovtsh eah edtjh ientjine gåatodh.

Skæhkeren bovtsh

Dah ellen jeanatjommes bovtsh mah ientjine gåatoeminie Snåasesne, Skæhkeren sïjteste båetieh. Bovtseaajhtere Hans Erik Sandvik soptsesti dan dajven bïjre maam dah nuhtjeminie, jïh gusnie dajven raasth leah. Skæhkere lea Sveerjen raasten luvhtie, Jørstadjeanoen mietie jïh Stientjen, Henningen gåajkoe, Verdaelien bæjjese jïh Sveerjen raasten gåajkoe vihth.

Gåatomereakta nænnoes

Båatsoeburriejagronovme Kjell Kippe båatsoen byjjes bielien bïjre soptsesti jåartaburrien vööste. Seamma nænnoes goh jåartaburrien eekereakta lea båatsoeburrien gåatomereakta. Dah gåatomereaktam miehtjesne utnieh, seamma mejtie byögkeles jallh privaate eeke. Men båatsoe ij naan gåatomereaktam ientjine utnieh. Jis daesnie gåatoeminie dle akte privaateriekteles aamhtese sjædta, Kippe soptsesti. Ij leah daate akte aamhtese reeremasse, jïh guejmieh tjuerieh jïjtje raeriem gaavnedh disse.

Jordskiftereakta

Jis maaksoem kreava, dellie jordskiftereakta aamhtesem vaalta jïh dellie ’skjønn’ sjædta. Dajven aajhtere krïevenassem sïjtese buakta, jïh gaajhkh sïjten lïhtsegh ektesne dïedtem utnieh laaken mietie. Jis eah buektehth liktedh, dle reakta tjuara maaksoem aerviedidh. Jis skaara ientjine dle båanta tjuara skaaram vihtiestidh. Dannasinie vihkeles skaaram dallah vihtiestidh, mearan gåarede skaaram vuejnedh.

Sveekes skjønn sjædta

Snåasesne sveekes dagkerh aamhtesh reaktese båetieh. Men ij leah dannasinie daate dåeriesmoere ij gååvnesh. Tjïelten jåartaburriesuerkie lij duarstan tjåanghkoem öörnedamme, stillemen mietie Båantasiebreste. Dæjman lij muvhten aejkien naa ’baahkes’ muvhtine lehkine, gusnie bovtsh lin skaaram dorjeme ientjine. Jis båantan akte ”orreientje” mejnie guhkiem gïehtelamme jïh misse jïjnjh beetnegh nåhtadamme, dle hævvi satne ij lyjhkh bovtsh desnie vaedtsieh. Gijrege gosse deava ij leah galmes vielie jïh jåarta lovves, dle ientje ij dan jïjnjem tööllh. Seamma tïjjen dle gaajh kruana jïh fryöjstehke akten nealkoes krïevvese.

Vaenie raerieh

Ij leah dan aelhkie gåatoeminie ientjine orrijidh. Dah mah bovtsigujmie gïehtelieh, gåatomereaktam miehtjesne utnieh eevre ientji gåajkoe, men ij amma gåaredh bovtside buerkiestidh dah eah åadtjoeh daam tjaebpies kraesiem gåatodh. Dellie tjuara bovtsem destie jååkedh jallh tjuara haakenem ientji bïjre bïgkedh. Ij leah sïejhme haakenigujmie ientji bïjre Snåasesne, juktie gellie dåeriesmoerh haakenigujmie miehtjesne. Muvhten jaepien gietjeste dle haakenh Imsdaelesne utnin gosse lij stoerre dåeriesmoerh desnie.

Jieleme boelvh-juelkine

Bovtseaajhtere Hans Erik Sandvik dej dåeriesmoeri bïjre soptsesti mejgujmie båatsoe tjabreminie. Dïhte akten jielemen bïjre soptsesti mij boelvhjuelkine tjåådtje jïh jïjnjem tjabreminie. Daelie ååpsen jïjnjh juvrh jïh dan åvteste aaj bovtse dejstie sïejhme gåatomedajviste rahtja. Akte gierhkie maahta darjodh guktie krievvie aktem dajvem laahpa gusnie raeffesne gåatoeminie. Dellie bovtse dehtie dajveste rahtja jïh orre dajvh gaavna. Daamtaj dajvide vuelielaantesne, gusnie raeffiesåbpoe. Sandvik aaj akten sïjten bïjre soptsesti gusnie gaajhke lea öörnegisnie. Bovtselåhkoe lea nænnoestamme bovtselåhkoen sisnjelen jïh gaajhkh njoelkedassh fulkesamme. Golmen jaepien gietjeste lij byögkeles ryökneme gaajhkijste bovtsijste Skæhkerisnie.

Jørn Mage Vaag lij dïhte mij eelki båantaj bieleste soptsestidh. Dïhte vienhti daate dåeriesmoere læsseneminie, jïh vielie govlesadtemem ohtseli båatsoeburriej jïh båantaj gaskem. Haag måjhtajehti laanteburrie aaj akte jieleme mij tjabreminie jïh ij stoerre teehpemh reeskh bovtsegåatomen gaavhtan ientjine.

Gåabpegh guejmieh sijhtieh badth vielie govlesadtedh. Dellie aaj maehtieh raerieh gaavnedh.

FAAKTA:

Bovtsh Snåasesne jïh byrjeskisnie

Skæhkere, 2380kvkm, bijjemes bovtselåhkoe 2000, bovtselåhkoe 01.04.2011, 1960, 5 ektievoeth.

Låarte, 2380 kvkm, bijjemes bovtselåhkoe 2800, bovtselåhkoe 01.04.2011, 1933, 6 ektievoeth

Tjåehkere, 6607 kvkm, bijjemes bovtselåhkoe 5000, bovtselåhkoe 01.04.2011, 4309, 12 ektievoeth

Guvvie:

Skæhkere: vuesehte man stoerre Skæhkeren sïjte lea. Sïjten raaktan luhkie mijlh mah leah ientji vööste. Ij leah eevre aelhkie bovtsem destie stuvrehtidh.