# Skæhkeregievrie

**KØBENHAVN: Manne tjiehtjielisnie 169 tjåadtjoem, 1. savkesne Etnografeles våarhkosne Nasjovnaalemuseumesne Københavnesne. Akten bieliemubpien meeteren jolle pleksiglaasseskåapen uvte åadtjoem vuejnedh aktem saemien gievriem mestie manne vienhtem guvviem aarebi vuajneme. Vuj bisth daate dïhte Skæhkeregievrie?**

Prosjekten dotkije Bente Gundestrup Dotkeme-jïh Bieljelimmiegoevtesisnie museumesne soptseste daate gievrie Dan Gånkan Kåanstekaammeren gåajkoe bööti Københavnesne gålkoen 1739.

– Daeverelæstosne jïh tjaatseginie mah leah kåanstekammeredaeveridie ektiedamme, tjåadtjoeh daate gievrie Københavnese bööti jaepien 1739, jïjnjh jeatjah daeverigujmie ektine, jïh dah Nöörjeste seedtesovvin Gånkan stillemen mietie, Gundestrup jeahta, mij lea akte dejstie bööremes maehtehtjijstie Dennie Gånkan Kåanstekaammerisnie.

Manne våarhkojne ohtseme dovne Nöörjesne jïh Københavnesne daan voestes stillemen mietie juktie vielie bïevnesh gievrien bïjre desnie gaavnedh, men daan mearan im dejnie lyhkesamme.

## Lars Larsen af Schichetan

Dennie seamma daeverelæstosne lea bieljelamme gievrien sisbielesne daate lij tjaalasovveme:”Lars Larsen af Schichetan”. Daelie ij gåaredh lohkedh mij tjåådtje, jïh numhtie lij aaj gosse dïhte bööremes maehtehtje gievriej bïjre veartenisnie, dïhte svienske etnograafe Ernst Manker, gievriem goerehti 1930-låhkoen. Dannasinie dle ånnetji jueriedisnie mij raaktan lij tjaalasovveme.

Mejtie ”Schickeren” tjåadtjoeji? Saaht guktie lea, dle hævvi vienth sijjienomme lea dïhte maam mijjieh daan biejjien gåhtjobe Skæhkere. Dïhte åehpies saemiemaehtehtje Knut Bergsland dam vienhti.

Nov lea badth aaj buajhkoes daate nomme tjaalasovvi destie guhtie gievriem aajhteristie veelti/åadtjoeji. Jïh hævvi vienth dïhte lij saemiemisjovnære Peter Johan Muus Snåasesne.

Men gie lij Lars Larsen? Ajve akte almetje mij daan nommese sjeahta 1700-låhkoen aalkoevisnie Skæhkerisnie.

«Major Peter Schnitlers grenseeksaminasjonsprotokoller 1742-1745» lea naemhtie tjaaleme akten raastevïhnegen bïjre man nomme lij Lars Larsen, suehpeden 17.b. 1742: «(...) en Lapfinn fød paa Hammerdals field i Jemtland, af Finne-forældre, noget over 40 aar gammel, gift, har 6 børn, har haft over 20 aar Sit Tilhold i Sneaasens fielde, og nu tilholder i Sparboes fielde i Norge, er Døbt i Hammerdals Kierche, har gaaet Sidst til guds bord i Sneaasens Kierche siistleden høst (...) og syntes for Rætten at være en Schickelig Fornuftig Mand, der og talte godt Norsk».

Hammerdaelien gærhkoegærjesne Jiemhtesne lohkem, voerhtjen 12.b. 1696 dle ”saemie Lars Jönssonen baernie Lars kristesovvi, 6 våhkoen båeries”. Jaepien 1742 dle dïhte ojhte medtie 46 jaepien båeries. Gosse jeahtasåvva dïhte aejlies maalestahkem åadtjoeji evteben tjaktjen Snåasen gærhkosne, dle gujht dïhte tjoeri Snåasen-Skæhkeren dajvesne hööltestidh.

Mij akt jeatjah mij lea murreds gievrine lea aalkoelisnie dle akte onne daale lij dabran gievrien mubpiebielesne, jeatjah ”skarretahkigujmie”. Dennie daalesne tjåadtjoeji Carl XI jïh jaepietaalle 1691. Dïhte lij svïenske gånka 1660 raejeste jïh goske jeemi jaepien 1697. Dannasinie dle gujht Lars gievriem meatan utni Sveerjeste gosse Skæhkeren gåajkoe bööti.

Saemien årromesijjieh Gomolijesne gååvnesin Skæhkerejaevrien noerhtebielesne guhkiem åvtelen mubpieh diekie böötin. Mejtie lij raaktan daesnie Lars Larsen jïh dan fuelhkie hööltestin 1720-jaepiej?

## Thomas von Westen jïh misjovnebarkoe

Dan baelien gosse Kristian 3. lij gånka dle dïhte daanske/nöörjen gærhkoe misjovnebarkojne eelki saemiej luvnie. Jaepien1609 dle dïhte bæjhkoehti gaajhkh saemieh mah meevreminie gïehtelin jïh idtjin sïjhth dejnie orrijidh, dejtie meehtin jaemiedasse dööpmedh. Gosse Fredrik 4. lij gånka jïh Misjovnekollegijine nïerhki Københavnesne 1714, dle misjovnebarkoe vielie öörneldihkie sjïdti.

Jaepien 1716 dle Thomas von Westen dïedtem åadtjoeji misjovnebarkoem stuvredh saemiej luvnie Nordlaantesne jïh Finnmarhkesne. Dïhte gulmh misjovnefealadimmieh darjoeji noerhtese. Dennie voestes jïh minngemes fealadimmesne dle aaj Nåamesjevuaman jïh Snåasese bööti.

Dïhte voeste fealadimmie, suehpeden 29.b. raejeste gålkoen 5.b. raajan, dle åajvahkommes goerehtalli man jïjnjh saemieh lin, jïh misse dah jaehkiejin jïh dej jupmeli jïh nåejtiebarkoen bïjre, gaskem jeatjah dle åtnoem gievrijste vïhtesjadti. Idtji jïjtje saemide råakh jïh idtji ryöktesth misjovnebarkojne gïehteli.

Dïhte gåalmede fealadimmie Tråantesne eelki ruffien 29.b. 1722. Dïhte jïh altese dåeriedæjjah Innherreden tjïrrh fealadin jïh Namdalseiden baaktoe jïh Fosnesen gåajkoe. Daebpede vïnhtsine vöölki noerhtese Senjan gåajkoe, mij lij fealadimmien noerhtemes sijjie. Gosse bååstede vöölki dle Nærøyen gåajkoe bööti tsiengelen 15.b. 1723, gusnie Johan Randulf lij hearra. Daesnie soptsesti satne lij vaalteme, jallh «annammet» mij gaaltijinie tjåådtje, bijjelen 100 «bahhan dïrregh». Såemies lij meatan vaalteme, doh mubpieh edtjin mænngan båetedh gosse satne Tråantese bööti. Daah gievrieh mænngan vïnhtsine seedtesovvin Misjovnekollegijese Københavnesne goh akte vihtiestimmie saemiej jupmeles åvtehkh lin kristelesvoetese jårrelamme.

Daennie fealadimmesne lij vielie saemiejgujmie jïh daajroem ribli dej religijööse vuajnoej jïh nåejtievoeten bïjre, jïh dïhte dejtie kristelesvoeten bïjre ööhpehti. Juktie dam buektiehtidh dle tjoeri dejtie tjöönghkedh, maaje hearran gaertieninie. Saemieh bårrode årroejin bijjene vaerine, jïh dovne finkesi jïh lij naa geerve dejtie tjåanghkoesijjiej gåajkoe tjöönghkedh.

von Westen idtji barkoem saaht guktie darjoeji. Dïhte guhkiem fïereguhtine soptsesti, gaajhkem våålese tjeeli maam åadtjoeji daejredh, jïh bïehtedæjjah saemiej luvnie nåhtadi juktie bïevnesh mubpiej bïjre åadtjodh. Jeahtasovvi dïhte idtji aktede sijjeste vöölki åvtelen satne lij seekere bahhasvoete lij ållesth nåhkehtamme.

## «Bahhan dïrrege»

Saemiemisjovnærh vienhtin dah jupmelh mejtie saemieh rohkelin, lin bahha jïh altese dåeriedæjjah. Jis saemieh edtjin sealoem åabpedh ihkuve teehpemistie, dle tjoerin orrijidh dej nåake faamoejgujmie gaskesadtedh. Gievrie lij «bahhan dïrrege» jïh nåejtie mah baajedin kristegassjine sjïdtedh, tjoerin sijjen gievrieh deelledh, guktie dah meehtin beajstalgidh. Daamtaj gievride båeltielin gærhkoeoksen uvte.

Gellie tjuetie gievrieh abpe saemien dajvesne naemhtie gaarvanin 1600- jïh 1700-låhkoen. Såemies hearrah jïh embeteålmah gievrieh gorredin mejtie tjöönghkin, jïh naaken dejstie mænngan museuminie jïh privaate våarhkojne haajpanin. Daan biejjien medtie 70 gievrieh aajmene ovmessie våarhkojne Europesne, dah ellen jeanatjommesh Sveerjesne. Nöörjesne sån ajve golme ållesth gievrieh aajmene.

Dah gievrieh lin aaj akte vihtiestimmie akten dorjeme barkoen åvteste. Jïjnjh gievrieh seedtesovvin Misjovnekollegijen gåajkoe Københavnesne. Ij rikti daejrieh man gellie. Men mijjieh daejrebe medtie 100 gievrieh buelielin gosse Misjovnekollegijen åejviesijjie Waisen-gåetesne Københavnesne buelieli dennie stoerre staarepraedtesne 1728.

## Saemiemisjovne Snåasesne

Dennie voestes misjovnefealadimmesne dle Thomas von Westen Snåasen hearragaertienasse bööti rïhkeden minngiegietjesne 1716. Daesnie pastovrem råaki man nomme Niels Muus, jïh altese baernie jïh persovneles kapellane Peter Johan Muus. Ajve akte tjåanghkoe sjïdti daej kaarri gaskem, juktie ij naan saemieh vaerijste böötin byjrehtæmman. Hearra von Westenasse soptsesti jienebh gievrieh saemiej luvnie gååvnesin.

Jaepien 1719 dle Misjovnekollegije Petter Johan Muus’em saemiemisjovnærine Snåasesne nammoehti. Jaepien 1721 dle von Westen meehti Misjovnekollegijese reektedh Muus lij aalkeme saemiej luvnie vaentjieldidh. Dïhte joe 7 gievrieh tjöönghkeme mejtie lij seedteme von Westenen gåajkoe Tråantesne.

Altese gåalmadinie fealadimmesne, njoktjen 1723, dle von Westen ikth vielie Snåasese bööti. Krogsgården’isnie 86 saemieh lin tjåanghkanamme gellede lehkeste, goh Harran, Snåase, Sparbu jïh Beitstad. Göökte våhkoeh vaaseme dejtie tjöönghkedh. Hearraj lïhke dle saemieh sijjen bahhasvoetem byjhkesjin. Kanne aaj naan gievrieh deellesovvin.

Snåaseste von Westen åarjese vöölki Roktdaelien bijjelen. Idtjih maehtieh dam sïejhme laajroem vaeltedh juktie jïenge Snåasenjaevresne lij vaarege jïh hiejjehts. Roktdaelien luvhtie Ogndaelien gåajkoe vöölki, debpede Sparbuen tjïrrh Verdaelien gåajkoe. Suehpeden 3. b. dle Skierdese bööti jïh suehpeden 5.b. Tråantese.

## Snåaseste Københavnese

Mijjieh daejrebe Skæhkeren gievrie Nöörjeste bööti Københavnese jaepien 1739. Jïh mov mielen mietie dle Petter Johan Muus dam Snåasesne veelti medtie 1720-23. Dan mænngan Thomas von Westen’en luvnie haajpani Tråantesne. Mænngan dïhte sealadi dle gaajhkh von Westen’en daeverh bårranin. Manne voejhkelamme altese aerpiejuakoem goerehtidh, men im mejtegh gaavneme. Dïhte tjoevtenje lea sån gånkan stilleme mij lij våaroemisnie mannasinie daeverh Nöörjeste seedtesovvin Dan Gånkan Kåanstekaammeren gåajkoe jaepien 1739. Men gusnie daam gaavnebe?

## Juvele dennie orre saemiejarngesne?

Birgitta Fossum Saemien Sijtesne soptseste:

– Ibie naan rïektes gievriem utnieh mijjen våarhkosne daan biejjien. Mijjieh bielieh aktede gievreste gaavnimh Raavrevijhken vaeresne giesien 2010 gosse saemien kultuvremojhtesh vïhtesjadtimh göökten jaepien gietjeste. Daan biejjien Vitenskapsmuseet Tråantesne daam vöörhkie. Gosse mijjieh orre museumem rïhpestibie, dle dïhte sæjhta bååstede mijjese båetedh.

Daelie gosse aktem hijven vaarjelamme gievriem gaavneme mij dehtie åarjelsaemien dajveste båata, dle tuhtjem lustine måjhtelidh raaktan daate gievrie lij maahteme juveline sjïdtedh dennie orre saemien jarngesne, maam edtja varke Horjem-njuanesne, Snåasenjaevrien lïhke bïgkedh. Men jis edtjebe dam buektiehtidh dle sån tjuara dovne faepeles jïh vijsies årrodh.

Daan giesien dle akte latjkoe dorjesovvi Saemiedigkien, Norsk Folkemuseumen jïh Kulturhistorisk museumen gaskem, juktie 2000 saemien daevereh bååstede sertedh dejtie govhte museumidie mah leah Saemiedigkien reeremen nuelesne, dej gaskem Saemien Sijte. Men Københavneste?

Baaltele: Jaepien 1883 dle Musée de l’Homme Parisesne aktem gievriem vadtesinie åadtjoeji Dehtie Gånkan Kåanstekaammeristie Københavnesne. Dennie gievresne tjåådtje sån «Joen Andersen af Haran», jïh buerkiestimmieh muvhtide goeride gievrien skåerresne leah nöörjen gïelesne tjaalasovveme. Abpe tjaktjen leam pryöveme daam gievriem gaavnedh, men im annje dam dorjeme. Men im aajpehtovvh gænnah!

FAAKTAH

**Thomas von Westen**

* Reakadi Tråantesne skïereden 13.b. 1682.
* Gåetielohkehtæjja Helgelaantesne teologeles embeeteeksamenen mænngan 1699.
* Såaknen hearra Veøyesne Romsdaelesne 1711.
* Govhte jeatjah hearrajgujmie ektine tseegkin «Broderskap til Kristendommens Forfremmesle». Gohtjesovvin Syvstjernen.
* Jaepien 1716 lektovrine nammoehtamme sjïdti domkapihtelisnie Tråantesne, jïh altese barkkoe lij misjovnebarkoem stuvredh saemien luvnie Nordlaantesne jïh Finnmarhkesne.
* Jaepien 1717 hearra- jïh lohkehtæjjaööhpehtimmiem tseegki saemide, Seminarum Scholasticum.
* Golme misjovnefealadimmieh darjoeji noerhtese . 1716, 1718-19 jïh 1922-23.
* Sealadi 1727 Tråantesne goh akte håajnoes jïh giefies kaarre.
* Juvlelgi Nidarosdomens kovresne.
* 200 jaepieh mænngan dïhte sealadi dle Norsk Samemisjon aktem epitafium destie njoeli Nidarosdomesne.

FAAKTAH

**Gievrie**

* Gievrie akte saemien dïrrege mij åtnasovvi gosse joejkesti.
* Gievrie gïetesne steeresåvva jïh lea skåerreste jïh moeremiereste.
* Åarjelsaemien gievresne dle skåerrie aktene moeremieresne dïbrehtamme. (mieriegievrie).
* Noerhtesaemien gievrie lea aktede vierhkiedamme moerestuhtjeste dorjesovveme, maaje akte fïjfere (gaeriegievrie).
* Nåejtie gievresne meevrie aktine vietjerinie tjåerveste, juktie jupmelevearteninie gaskesadtedh.
* Nåejtie aaj meehti aktem viejhtiem nåhtadidh maam gievrien nille bïeji. Gosse joejkesti jïh meevri, dle viejhtie symboli gaskem daansoehti, jïh viejhtien svihtjemijstie dle nåejtie meehti sov mievriestimmieh lohkedh.
* Saemien gïelesne ovmessie nommh: *Gievrie* lea åarjelsaemien, pijtesaemien *gåbdis*, julevsaemien *goabdes* jïh noerhtesaemien lea *goavddis/goabdis* jallh *meavresgárri*. Luvliesaemien nomme lea *kyömdes.*

Såemies åehpies ållesth åarjelsaemien rïektes gievrieh

* Gievrie Vitenskapsmuseet’sne Tråantesne, ij daejrieh gubpede. Gunnerusgievrie.
* Gievrie maam Bindaelesne gaavneme jïh Universitetets etnografiske museumeste åasteme 1925. Daelie Norsk Folkemuseumesne. Bindaeliegievrie.
* Gievrie maam Thomas von Westen veelti 1923 Folldaelesne Hillaantesne. Voestegh Dan Gånkan Kåanstekaammeren gåajkoe bööti, men jaepien 1757 dle Fredrik 5. dam provrevadtesinie veedti akten tyske hertugese. Gievriem maahta vuejnedh aktene museumesne Meiningesne Tysklaantesne. Folldalsgievrie.

# Guvvieh

SKÆHKEREGIEVRIE: Gievrien bijjiebielesne guvvieh jïh tjaalehtjimmieh bovtsen skåerresne. Dïhte rööpses kroesse lea vïrre aktede bïernen baahtsegistie maam gievrien nille njaami juktie læhkoem åadtjodh båetije vijremisnie. Smaave nuvlieh mierien sïjse tseepmi juktie vuesiehtidh man gellie bïernh vijreme.

GUVVIE MUBPIEBIELESNE: Gievrien nuelesne gaarhtsh skåerreste mah leah gïebreme plæjjojne jïh ditnine jïh smaave meessegenbæhtajgujmie gietjesne. Mijjieh aaj gievrien vietjerem vuejnebe mij lea bovtsen tjåerveste dorjesovveme. Guvvie; Nationalmuseet, København.

GUVVIE: Dah goerh gievrien skåerresne lea gærjeste J.A.Friis. Lappisk Mythologi, Eventyr og Folkesagn. Christiania 1871. Friis lea taallide bïejeme jïh vuesehte guktie satne dah sjïere goerh gærjesne toelhkestamme.

**GIEHTJEMINIE:** Artihkelen tjaelije Nationalmuseet’sne Københavnesne suehpeden daan jaepien. Klaaseskåapesne aaj golme jeatjah gievrieh. Guvvie: Elisabeth Selliaas.