Titler:

Sæjhta abpe Snåasem bïernedajven sistie vaeltedh

Bïernedajven sistie

Snåase: Mearan Låarten sïjte jïh politihkerh Snåasesne sijhtieh eelemedajve edtja årrodh guktie lea daan biejjien, dle Snåasen Båantasiebrie veanhta gaajhkh Snåasen gåatomedajvh byöroeh eelemedajven sistie vaaltasovvedh.

Torun Støbakk

[torun@snasningen.no](mailto:torun@snasningen.no)

Evteben våhkoen dle govlehtimmiemierie nåhki dan orre reeremesoejkesjasse stoerre juvride 6. regijovnesne. Tjïelten ståvroetjåanghkosne minngemes duarstan dle aamhtesem digkiedin tjoevkesisnie dejstie govlehtimmievaestiedassijste, gaskem jeatjah Snåasen Båantasiebreste.

-Snåasen Båantasiebrie gidtjh veanhta abpe Snåase byöroe vaaltasovvedh bïernen eelemedajven sistie, jïh sov govlehtimmielahtestimmesne tjaala «bïernen eelemedajve byöroe vaaltasovvedh Snåasen gåatomedajvi ålkolen. Dïhte sæjhta jiehtedh dïhte raeriestamme raaste sertieståvva Jørstad/Imsdaltjaetsieåereste Sanddøla-Låarten jeanoen gåajkoe, Kleivan jïh nasjovnaaleparhkeraasten gåajkoe. Dan mænngan dle parhken raastem dåerede mïerhken gåajkoe Gjevsjø-eeken vööste».

- Lissine dle Snåasen Båantasiebrie tjaala dah leah «sïemes juvremoenehtsen raeriestimmine ihke Roktdaelie jïh Gaundaelie vaaltasuvvieh bïernen eelemedajven sistie.»

Hiejhtesovvi

Gosse tjïelteståvroe edtji sov mïelem aamhtesen bïjre buektedh duarstan, dle Tone Våg (Ap) jienebelåhkoem åadtjoeji sov raeriestimmien åvteste, ihke eelemedajve edtji årrodh guktie lea daan biejjien. Våg gidtjh bagkesi dah tjïelth bïjre jarkan sïjhtin dåeriesmoerh åadtjodh dastegh abpe Snåase vaaltasovvi bïernen eelemedajven sistie. Seammalaakan dïhte bagkesi såemies gåatomeutnijh jïh båatsoesïjth Snåasesne sån maehtieh skaaram dåårjehtidh dastegh Roktdaeliem jïh Gaundaeliem eelemedajven sistie veelti. Tjïelteståvroe dan åvteste nænnoesti dah idtjin sïjhth raastide jarkelidh.

Behtjiedimmie læssene

Jøran Jåma, Låarten sïjten åvtehke veanhta tjïelteståvroe aktem hijven sjæjsjalimmiem veelti, jïh jeahta båatsoe Snåasesne ij lij sïjhteme buerebe åadtjodh dastegh Snåase lea vaaltasovvi eelemedajven sistie.

- Ij lij sïjhteme mijjese maam darjodh dastegh Snåase lij olkese vaaltasovveme, dan åvteste jïjnje mijjen bovtseste lea jeatjah tjïeltine, Jåma jeahta, mij aaj aktem govlehtimmielahtestimmem deelleme Låarten sïjteste daan orre reeremesoejkesjen sjïekenisnie. Men dïhte lea ovgeahpan Snåasen Båantasiebrine mij veanhta Roktdaelie jïh Gaundaelie byöroeh vaaltasovvedh bïernen eelemedajven sistie. Dïhte vihkielommes konsekvense daestie lea naan sïrveaajhterh jïh båatsoeburrieh Snåasesne luhpiem åadtjoeh lisensevijreminie gïehtelidh jallh bïernem vuetjedh mij skaaram dorjeme – mearan mubpieh eah dam åadtjoeh.

-Daate ojhte vuesehte maam mijjieh iktesth jeahteme. Daam raeriestimmiem lea sjugniedamme juktie mijjem sinsitnien vööste bïejedh. Daate akte såarkome-jïh reereme-teknihke sjædta, Jøran Jåma plaaran Snåsningen jeahta gosse Snåsningen journaliste Snåasen Båantasiebrien raeriestimmien bïjre soptseste.

Jåma gegkeste govlehtimmieraerie Låarten sïjteste itjmieslaakan vaaltasåvva dehtie regijovnaale juvremoenehtsistie. Dïhte gidtjh bælla juvrelåhkoe læssene dejnie båatsoesïjtine mah raeriestimmen ålkolen båetieh. Ajve Skæhkeren sïjte jïh sïrvebåantah mah Roktdaelesne jallh Gaundaelesne gåatoeminie, sijhtieh aevhkiem utnedh dagkaristie öörnegistie, Jåma veanhta.

Båajhtode

Åvtehke Edmund Fossum buerkeste Snåasen Båantasiebrie ij amma sïjhth gåatomejielemem Snåasesne såarkodh, jïh jeahta Båantasiebrie ij gåessie gænnah vienhteme Roktdaelie jïh Gaundaelie edtjieh vaaltasovvedh eelemedajven sistie, jis ij dah aajmene dajvh Snåasesne aaj seamma tïjjen olkese vaaltasåvva.

- Men dijjieh tjaelede dijjieh tuhtjede daate lea hijven dijjen govlehtimmielahtestimmesne?

- Snåasen Båantasiebrie veanhta, Roktdaelie jïh Gaundaelie byöroeh annje eelemedajvine årrodh, jallh abpe Snåase byöroe eelemedajven sistie, Fossum jeahta.

Soejkesjen mietie edtja dam orre reeremesoejkesjem nænnoestidh suehpeden minngiegietjesne daan jaepien.

Guvvieteeksth:

Vaenie jaahkoe: Jøran Jåma, Låarten sïjten åvtehke veanhta ij lij båatsoem viehkiehtamme sov sïjtesne dastegh Snåase vaaltasovvi bïernen eelemedajven sistie. Dïhte aaj veanhta vaallah Roktdaelie jïh Gaundaelie gænnah byörh vaaltasovvedh eelemedajven sistie.

Sæjhta SNÅASEM olkese vaeltedh: Snåasen Båantasiebrie sæjhta gaajhkh Snåasen gåatomedajvh edtjieh vaaltasovvedh bïernen daan beajjetje eelemedajven sistie.