Titler:

Vil ha hele Snåsa ut av bjørneområdet

Ut av bjørneområdet

Snåsa: Mens Luru reinbeitedistrikt og politikerne i Snåsa ønsker at yngleområdet skal bestå slik det gjør i dag, mener Snåsa Bondelag at hele Snåsas beiteområder bør ut av yngleområdet.

Torun Støbakk

[torun@snasningen.no](mailto:torun@snasningen.no)

I forrige uke gikk høringsfristen til den nye forvaltningsplanen for store rovdyr i region 6 ut. Under kommunestyremøtet sist torsdag ble saken diskutert i lys av høringssvar fra blant annet Snåsa Bondelag.

n Snåsa bondelag mener nemlig at hele Snåsa bør tas ut av yngleområdet for bjørn, og skriver i sin høringsuttalelse at «yngleområdet for bjørn må tas utenfor Snåsa sine beiteområder. Det medfører at foreslåtte grense flyttes fra Jørstad/Imsdalsvassdraget til Sanddøla-Luruelva til Kleiva og nasjonalparkgrensa. Videre følges parkgrensa sørover til merket mot Gjevsjø-eiendommen.»

n I tillegg skriver Snåsa bondelag at de «er enig i rovviltnemndas forslag om at Roktdalen og Gaundalen tas ut av yngleområdet for bjørn.»

Nedstemt

Da kommunestyret skulle ta stilling til saken torsdag, fikk Tone Våg (Ap) flertall for sitt forslag om at yngleområdet bevares slik det er i dag. Våg argumenterte nemlig for at det ville skade omkringliggende kommuner dersom hele Snåsa ble tatt ut av yngleområdet for bjørn. På samme vis argumenterte hun for at enkelte beitebrukere og reinbeitedistrikt i Snåsa kunne bli skadelidende dersom Roktdalen og Gaundalen ble fjernet fra det såkalte yngleområdet. Kommunestyret vedtok dermed at de ville stille seg negativ til å endre grensene.

Øker presset

Leder Jøran Jåma i Luru reinbeitedistrikt mener avgjørelsen var fornuftig av kommunestyret - og sier at reindrifta i Snåsa ikke ville fått det bedre dersom Snåsa ble tatt ut av yngleområdet.

- Det ville ikke hatt noen betydning for oss om Snåsa hadde blitt fjernet, ettersom vi har mye av reinen i andre kommuner, sier Jåma, som også har levert en høringsuttalelse på vegne av Luru reinbeitedistrikt i forbindelse med den nye forvaltningsplanen. Han er imidlertid uenig i Snåsa Bondelag sitt synspunkt om at Roktdalen og Gaundalen bør fjernes fra yngleområdet for bjørn. Den viktigste konsekvensen av dette blir at noen sau. og reineiere i Snåsa får lov til å drive lisensjakt eller skadefelling av bjørn - mens andre ikke får det.

- Dette viser jo bare det vi har sagt hele tiden. Forslaget er skapt for å sette oss opp mot hverandre. Det blir en splitt-og-hersk-teknikk, sier Jøran Jåma til Snåsningen da Snåsningens journalist forteller om forslaget til Snåsa Bondelag.

Jåma håper høringsinnspillet fra Luru reinbeitedistrikt blir tatt alvorlig av den regionale rovviltnemnda. Han frykter nemlig at rovdyrpresset vil øke på reinbeitedistriktene som faller utenfor forslaget. Kun Skjækra reinbeitedistrikt og sauebønder med beite i Roktdalen eller Gaundalen vil tjene på en slik ordning, mener Jåma.

Misvisende

Leder Edmund Fossum forklarer at Snåsa Bondelag altså ikke ønsker å splitte beitenæringa i Snåsa, og sier at Bondelaget aldri har ment at Roktdalen og Gaundalen skal fjernes fra yngleområdet hvis ikke resten av Snåsa også fjernes samtidig.

- Men dere skriver at dere er positiv til det i høringsinnspillet deres?

- Snåsa Bondelag mener at man enten bør ha det sånn at Roktdalen og Gaundalen fortsatt er yngleområde, eller at hele Snåsa bør ut av yngleområdet, sier Fossum.

Den nye forvaltningsplanen skal, etter planen, vedtas i slutten av mai i år.

Bildetekster:

Liten tro: Leder Jøran Jåma i Luru reinbeitedistrikt mener det ikke hadde hjulpet reindrifta i hans distrikt dersom Snåsa ble tatt ut av yngleområdet for bjørn. Samtidig mener han at heller ikke Roktdalen og Gaundalen bør tas ut av yngleområdet.

Vil fjerne SNÅSA: Snåsa Bondelag ønsker at hele Snåsas beiteområder skal fjernes fra dagens yngleområde for bjørn.