Healsoefokusem ohtsele

Nöörjen Skïemtjesåjhteresiebrie /Norsk Sykepleierforbund Snåasesne bælla healsoe- jïh hoksesuerkie lea lïegkedimmiedåvnine sjïdteme politihkeridie.

Torun Støbakk

[torun@snasningen.no](mailto:torun@snasningen.no)

– Daelie vihkeles mijjese vaestiedassem åadtjodh. Gosse politihkerh dan gåhkese båetieh dah tjuerieh aktem prosjektem tjerkebe prijoriteradidh goh akte jeatjah prosjekte, misse sijhtieh dellie beetnegidie nåhtadidh, skïemtjesåjhteri tjirkije Snåasesne Mimi-Lise Jørstad gihtjie, åvtelen vihth jeahta:

– Gosse åvteprosjektine nierhkieh akten haallese daelie, dle manne gujht dam toelhkestem goh dah haallem prijoriteradieh sijjeste skiemtjegåetiem vijriedidh.

Evtiebinie låhkosne plaereste Snåsningen dle Sp-politihkere Vigdis Bakken jeehti satne tjoeperdi akte orre jienebeåtnoehaalle Snåasesne maahta dam soejkesjamme vijriedimmiem skïemtjegåeteste håvhtadidh. Bakken (Sp) gidtjh veanhta tjïelte feagan beetnegh utnieh gåabpagidie prosjektide, jïh ohtje dåarjoem raerieålmeste åadtjoeji, Truls Eggen, evtiebinie låhkosne Snåsningeste. Jørstad lea sïemes Bakken’inie – men veanhta daate lea vielie goh dïhte orre jienebeåtnoehaalle.

– Mijjieh guhkiem, aaj åvtelen Vigdis sov mieline bööti, aktem stuerebe fokusem healsose politihkeri luvhtie ohtseme, Jørstad jeahta. Dïhte gidtjh onterde mij sæjhta heannadidh gosse politihkerh buajhkoeh dah eah gaajhkide råajvarimmide reeskh mejtie sijhtieh tjïrrehtidh – jïh bælla ekonomijesoejkesje mij åvteli jåvli bööti lea akte nïekedsåssjaldahke. Ekonomijesoejkesjen mietie edtja aktem jienebeåtnoehaallem bigkedh jaepiej 2015 jïh 2016, mearan skïemtjegåetien 3. jïh 4. bigkemedaltesh edtjieh illesovvedh seamma boelhken. Daan mearan dle ij naan åvteprosjektem jallh salkehtimmiem skïemtjegåetievijriedæmman aalkeme jallh digkiedamme gænnah – mearan politihkerh minngemes tjïelteståvroetjåangkosne eajhnadovvin åvteprosjektine haallese nïerhkedh.

Fuehpie

Jørstad jeahta vihkeles politihkerh healsoem voestegh prijoriteradieh – jïh daelie fuehpie skïemtjegåetiem vijriedidh. Goh akte lïhtse skiemtjegåetieråajvarimmijste dan rööpseskruana reerenassese, dle tjïelth gidtjh reaktam utnieh 40 % beetnehvierhtijstie åadtjodh dagkeres vijriedæmman Husbankeste. Men naemhtie lea ajve dastegh prosjektine nierhkeme åvtelen 2014 nåhkeme, Jørstad jeahta.

– Daelie fuehpie syökedh, dastegh mijjieh edtjebe daejtie vierhtide åadtjodh. Seamma tïjjen dle vaeniem daejrebe mij sæjhta heannadidh nuepiejgujmie vierhtieh åadtjodh goh daate, dastegh mijjieh reerenassemålsomem åadtjobe tjaktjen veeljemen mænngan. Ibie mijjieh daejrieh man jïjnje akte jeatjah reerenasse sæjhta prosjektide vedtedh goh daate, Jørstad jeahta.

Akte jeatjah fåantoe man åvteste fuehpie vijriedimmine lea skïemtjesåjhterh skïemtjegåetesne daan biejjien dåeriesmoerh HMS’ine utnieh (HMS- healsoe, byjrese jïh jearsoesvoete daaroengïelesne). Skïemtjesåjhterh tjuerieh gidtjh betongeguelpesne vaedtsedh skïemtjegåetien voestes etasjesne, jih destie maahta healsoedåeriesmoerh sjïdtedh.

–Mijjieh libie birreme mij akt daejnie dorjesåvva gellie jaepieh, men mijjese bïeljelamme daate maahta vuertedh goske skïemtjegåetievæjranimmie aalka, Jørstad jeahta.

Lïegkedimmiedåvna  
  
Dïhte bælla healsoe- jïh hoksesuerkie akte «lïegkedimmiedåvna» sjïdteme politihkeridie. Healsoe- jïh hoksesuerkie Snåasesne gidtjh hijven gåvloem utnieh, jïh aktem faalenassem mij lea hijven viertiestamme jïjnjh jeatjah tjïeltigujmie, Jørstad jeahta. Dïhte læjhkan veanhta dïhte vihkielommes buerkiestimmie daase lea hijven jïh faagemaehteles barkijh, jïh ij naan vihties barkoe politihkeri bieleste.

–Guktie lea daelie, dle mijjen akte hijven faagebyjrese jïh tjiehpies almetjh mah leah vyljehke gaajh gåhkese syöjkedidh juktie hijven healsoefaalenassem sjugniedidh. Men healsoe jïh hokse eah maehtieh lïegkedimmiedåvnine politihkeridie sjïdtedh dan gaavhtan, Jørstad jeahta.

Tjuara vuertedh

Tjïelten åejvie Vigdis Hjulstad Belbo (Gk)(Sp)) ij sïjhth vaestiedidh guktie Gaskoekrirrien (Senterpartiet) mïele lea daan aamhtesen bïjre, åvtelen åvteprosjekte gaervies.

- Manne vienhtem mijjieh åadtjobe jienebeåtnoehaallem salkehtidh, jïh dan mænngan sjæjsjalidh dan bïjre gosse daejrebe mennie åesesne daate sjædta. Easkah gosse dam vuejnebe dle mijjieh daejrebe maam byörebe prijoriteradidh, Hjulstad Belbo jeahta, mij aalkoevisnie ij vienhth akte jienebeåtnoehaalle nuepiem skïemtjegåetievijriedæmman heerrede jallh båastode. Ij leah sïemes Jørstaden mïeline mij tuhtjie politihkerh haallem prijoriteradieh skïemtjegåetievijriedimmien åvtelen.

- Ijje. Daesnie pryövebe aktem guvviem maaksoste åadtjodh daan haallebigkemasse, Belbo jeahta, mij aaj jeahta satne ij leah naan bïevnesh åådtjeme ihke dah vierhtieh staateste maehtieh gaarvanidh dastegh skïemtjegåetievijriedimmie tïjjen åvtese bïejesåvva.

Barkoekrirrie lea dïhte krirrie mij raeriestimmiem akten jienebehaallen bijre böökti aalkoelisnie. Tone Våg (Bk) veanhta budsjedte sæjhta dan gåårtjehke sjïdtedh, guktie naan prosjekth tjuerieh unnebe prijoriteetem åadtjodh.

– Ibie vienhteme akte jienebeåtnoehaalle edtja healsoen åvtelen båetedh, jïh gegkestibie mijjieh slyöhpebe dan gåhkese båetedh guktie tjoerebe dej gaskem veeljedh. Mijjieh ojhte jeahteme akte jienebeåtnoehaalle tjuara bio-baahkedahken åvtelen båetedh.

- Juktie datne vienhth naakede tjuara hiejhtesovvedh jïh daate naakede lea bio-baahkedahke?

-Jaavoe, Våg jeahta, guhte ij sïjhth vielie daan aamhtesen bïjre jiehtedh.

Guvvieteekste:

TJOEPERDE: Tjirkije Mimi-Lise Jørstad ij lyjhkh healsoefokuse vååjnoe goh teehpeme dan ååsjaldahken vuestie akten jienebeåtnoehaallen bïjre – joekoen dan åvteste gellie jaepieh dle dïhte stoerre gæmhpoeaamhtese voenesne lea skuvle orreme.