Etterlyser helsefokus

Norsk Sykepleierforbund på Snåsa frykter at helse- og omsorgssektoren er blitt en hvilepute for politikerne.

Torun Støbakk

[torun@snasningen.no](mailto:torun@snasningen.no)

– Nå er det viktig for oss å få et svar. Når politikerne kommer i den situasjonen at de må prioritere ett prosjekt høyere enn et annet prosjekt, hva er det de da vil bruke penger på, spør tillitsvalgt Mimi-Lise Jørstad for sykepleierne i Snåsa, før hun fortsetter:

– Med igangsetting av forprosjekt til hall nå, tolker jeg det dit hen at de prioriterer hall foran sykeheimsutbygging.

I forrige utgave av Snåsningen gikk Sp-politiker Vigdis Bakken ut med bekymringen om at en ny flerbrukshall i Snåsa kan true den planlagte sykeheimsutbyggingen. Bakken (Sp) mener nemlig at kommunen neppe har råd til begge prosjekter, og fikk til dels støtte fra rådmann Truls Eggen i forrige utgave av Snåsningen. Jørstad er enig med Bakken – men mener dette dreier seg om mer enn den nye flerbrukshallen.

– Vi har i lang tid, også før utspillet til Vigdis, savnet et større fokus på helse fra politikernes side, sier Jørstad. Hun er spent på hva som vil skje når politikerne innser at de ikke har råd til alle tiltak de vil ha gjennomført – og frykter at økonomiplanen som ble lagt fram før jul er en "utopi". Etter økonomiplanen skal en eventuell flerbrukshall bygges i 2015 og 2016, mens sykeheimens byggetrinn 3 og 4 skal realiseres i samme periode. Til nå er det ikke påbegynt eller diskutert noe forprosjekt eller utredning for sykeheimsutbygging – mens politikerne under sist kommunestyremøte bestemte seg for å sette i gang forprosjekt for hallen.

Haster

Jørstad gir uttrykk for at det er viktig at politikerne prioriterer helse først – og at det haster med utbyggingen av sykeheimen. Som et ledd i sykeheimssatsingen til den rødgrønne regjeringen, har kommuner nemlig rett på å få finansiert 40 prosent av en slik utbygging av Husbanken. Det gjelder imidlertid bare dersom prosjektet er påbegynt innen utgangen av 2014, ifølge Jørstad.

– Det haster med å søke dersom vi skal få disse midlene. Samtidig vet vi lite om hva som vil skje med mulighetene til midler som dette dersom vi får regjeringsskifte etter høstens valg. Vi aner ingenting om hva en eventuell annen regjering vil spytte inn i prosjekter som dette, sier Jørstad.

En annen grunn til at utbyggingen haster, er at sykepleierne på sykeheimen i dag sliter med et HMS-problem. Sykepleierne må nemlig gå på betonggulv i nederste etasje av sykeheimen, og dette kan føre til helseplager.

– Vi har bedt om at noe blir gjort med dette i flere år, men fått beskjed om at det kan vente til sykeheimsutbyggingen, sier Jørstad.

Hvilepute

Hun frykter at helse- og omsorgssektoren har blitt en "hvilepute" for politikerne. Helse- og omsorgssektoren i Snåsa har nemlig et godt renommé, og et tilbud som utpeker seg som godt sammenlignet med mange andre kommuner, ifølge Jørstad. Hun mener imidlertid at hovedforklaringen på dette er dyktige og fagsterke ansatte, og ikke noen bevisst satsing fra politikernes side.

– Sånn som det er nå har vi et godt fagmiljø og dyktige folk som er villig til å strekke seg veldig langt for å skape et godt helsetilbud. Men helse og omsorg kan ikke bli en hvilepute for politikerne av den grunn, sier Jørstad.

Må vente

Ordfører Vigdis Hjulstad Belbo (Sp) vil ikke svare for hvordan Senterpartiet stiller seg til saken før forprosjektet er ferdig.

- Jeg mener at vi får utrede flerbrukshallen og så ta stilling til dette når prislappen er klar. Det er først når vi ser det at vi vet hva som bør prioriteres, sier Hjulstad Belbo, som i utgangspunktet ikke mener at flerbrukshall utelukker muligheten for sykeheimsutbygging eller motsatt. Hun er uenig i Jørstads tolkning av at politikerne prioriterer hallen før sykeheimsutbyggingen.

- Nei. Her prøver vi å få fram et kostnadsbilde i forhold til hallbygginga, sier Belbo, som også sier at hun ikke har fått noen signaler på at midlene fra staten kan utebli dersom sykeheimsutbyggingen skulle bli utsatt.

Arbeiderpartiet er partiet som sto bak forslaget om flerbrukshall til å begynne med. Tone Våg (Ap) tror budsjettet blir såpass stramt at noen prosjekter må nedprioriteres.

– Vi har ikke tenkt at flerbrukshall skal gå foran helse, og håper at vi slipper å komme i den situasjonen at vi må velge mellom de to. Det vi har sagt er at vi mener at flerbrukshall må komme foran biovarmeanlegg.

- Så du mener at noe må ut og dette "noe" er biovarmeanlegget?

- Ja, sier Våg, som ikke ønsker å kommentere saken ytterligere.

Bildetekst:

BEKYMRET: Tiilitsvalgt Mimi-Lise Jørstad misliker at fokuset på helse virker å ha tapt for tanken om flerbrukshall – spesielt siden den store kampsaken i bygda i flere år har vært skole.