Budsjedtetjåanghkoe Saemien Sijten bïjre

Saemien sijte: Jalhts akte madtjeles jïh hijven vijries konsekvenseanalyse SINTEF’ste Saemien Sijten bïjre, dle ij leah dïhte orre gåetie annje jaksoemieresne.

Terje Solberg

[firmapost@snasningen.no](mailto:firmapost@snasningen.no)

Dej hijven vijries konsekvensi gaskem, mejtie akte orre gåetie buakta, neebnesuvvieh vååjnehtimmie, nænnoestehteme jïh evtiedimmie åarjelsaemien gïeleste jïh kultuvreste, turisme jïh fealadasse, jieleme, akte sijjie ööhpehtæmman jïh bievnemasse, jienebh barkoesijjieh jïh lissiehtamme orrijimmie. Dïhte vijries konsekvenseanalyse maam SINTEF dorjeme akten stillemen mietie Saemien Sijteste, museumen direktööre Birgitta Fossum åehpiedehti Saemien Sijtesne aktene preessekonferansesne minngemes måantan.

Saemiedigkieraerie lij meatan

Dej gaskem mah lin desnie lij saemiedigkietjirkije Ellinor Jåma jïh stoerredigkietjirkije Arild Stokkan Grande.

Gellien aejkien preessekonferansesne dle krïevin – jallh gegkestin – daate gåetie tjuara meatan sjïdtedh minngeben jaepien staatebudsjedtesne. Vuesiehtin dah soejkesjh dan orre gåetien bïjre leah akte guhkies prosesse orreme, jïh gåetie sæjhta goh tjoevkesetåarnine sjïdtedh regijovnen turismese, viehkine dehtie gåetesne Horjems-njuanesne dle maahta dam åarjelsaemien aalkoealmetjem åehpiedehtedh abpe veartenasse, jïh gåetie sæjhta maahtoejarngine sjïdtedh abpe regijovnese.

Vihkeles fealadassese

SINTEF-reektehtse vihteste akte orre Saemien Sijte sæjhta vihkeles årrodh tröönderen jieliemasse. Saemien Sijte sæjhta attraksjovnine sjïdtedh daan gullieraajroen gaskoeh mij aalka Röörosesne, vijriebasse Tråantese, Stiklestadese, Norvegese Rørvikesne jallh Namsskogan Fuelhkieparhkese. Akte signaalegåetie Snåasesne sjïere arkitektovneles aarvoejgujmie aaj sijhtieh dovne tjïelten jïh regijovnen staatusem tsevtsedh, reektehtsisnie tjåådtje.

Tjarke

Stoerredigkietjirkije Arild Stokkan-Grande, guhte lea eadtjohke orreme daennie aamhtesisnie guhkiem, preessekonferansesne tjïertesti daelie tjuara tjarke barkedh ihke daate gåetie, man åasa lea medtie 120 millijovnh kråvnah, staatebudsjedten sïjse båata.

Stokkan-Grande jeehti visjovne daejnie gåetine lea åarjelsaemien kultuvre jïh gïele edtjieh rïesedh båetijen aejkien. Læjhkan tjoeri meatodh maahta geerve sjïdtedh ulmiem jaksedh.

Raastem jakseme

– Men maahta ekonomeles slæjhtoes sjïdtedh jïh tjuara tjarke gæmhpodh, jïh maahta guhkebem finkesidh goh vaajtelamme juktie daam gåetiem buektiehtidh. Men edtja dam buektiehtidh mejtie sjædta jaepien 2014 jallh 2016, Stokkan-Grande jeahta.

– Vissjelesvoeten raastem låångke jakseme. Manne edtjem dåajvoehtidh mijjieh edtjebe klahtjine datnesne årrodh ihke Saemien Sijte meatan sjædta budsjedtesne, saemiedigkieraerie Ellinor Jåma jeehti måantan.

Guvvieteeksth:

SJEAVOHTS TJOERMEHTASSE: Tjïelten åejvie Vigdis Hjulstad Belbo, museumen direktööre Birgitta Fossum jïh saemiedigkietjirkije Ellinor Jåma dovne gegkestieh jïh jaehkieh bigkeme aalka mubpien gïjren.

NAEMHTIE: Naemhtie daate soejkesjamme Saemien Sijte edjta vååjnedh jis Stoerredigkie nænnoste beetnegh dåarjodh prosjektese staatebudsjedtesne.

Faaktah  
Saemien Sijte  
-Åarjelsaemien museume jïh kultuvrejarnge  
-Åårganisasjovne Saemien Sijte tseegkesovvi jaepien 1964. Gåetie lij gaervies 1979.  
-Joe 1986 eelki aktem vijriedimmiem gåeteste soejkesjidh, dan åvteste lij daerpies jienebh barkijigujmie, stuerebe sijjine jïh sjïehteladteme tjiehtjeligujmie.  
-Mænngan dle soejkesjidie vijriedimmien bïjre hiejhtin, jïh daelie aktine orre gåetine barkeminie. Dah soejkesjh gaervies, men beetnehvierhtieh jïh bigkemeaalkoe eah leah öörnegisnie.

Gaaltije: