Barkoe juhtieminie

Krogsgården: Trøndelag Melkesentrals Stiftelse lea 100.000 kråvnah vadteme RAUS’ese, mejtie edtja bueriedæmman Bårstuggu’ste nåhtadidh. Jïh daelie barkoe juhtieminie.

Terje Solberg

[firmapost@snasningen.no](mailto:firmapost@snasningen.no)

Dæjman RAUS dåarjoen bïjre syöki juktie Bårrstuggum Krogsgårdenisnie sisnjeles bueriedidh. Jïh ohtseme dåarjoem åadtjoeji. Trøndelags Melkesentrals Stiftelse tseegkesovvi gosse Trøndelag Melkesentral orriji jaepien 1985. Dellie vierhtieh vadtasovvin juktie laanteburriem jïh laanteburrieårroji iedtjh Trööndelagesne dåarjodh jïh evtiedidh.

– Dan luste voeneevtiedimmine gïehtelidh gosse viehkiem jïh dåarjoem åådtje gosse daerpies. Luste gosse jienebh aaj jaehkieh disse mejnie mijjieh gïehtelibie. Daelie edtjebe göökte tjiehtjelh bueriedidh voestes etasjesne. Edtjebe orre guelpieh bïejedh jïh straejmiem jïh tjaetsiem gåatan foeresjish. Dam ålkolen bueriedimmiem dæjman darjoejimh, Liv Synnøve Gåsmo jeahta, guhte lea RAUS’en åvtehke.

Påaski mænngan kluhtierdæjjah edtjieh orre isoleradamme guelpiem bïejedh. Aarebistie libie gåetiem isoleradamme.

Dan mænngan edtjebe stuvam jïh tjöövkem gaervies darjodh.

– Evteben hïeljen guelpiem stuvesne jïh tjöövkesne rïjvestimh. Tsaetsieskaara lea dorjeme guktie råakneme. Tjoerimh gaajhkem rïjvestidh, Gåsmo jeahta.

Voenges beapmoekultuvrejarnge

RAUS Bårstuggum leejjie. Gåsmo jeahta daesnie edtja akte orre voenges beapmoekultuvrejarnge sjïdtedh gusnie voenges beapmoeh jaepieboelhki mietie edtjieh våaroeminie årrodh dejtie darjoemidie.

– Tjuara daajroeh voenges beapmoem jïh beapmoen aerpievuekiej bïjre utniehtidh. Mijjen ulmie lea dejnie viehkiehtidh aktene sosijaale heannadimmesne hijven beapmoedååjresigujmie.

Såmmårkauken edtja væjranidh sagki vielie beapmoejurjiehtimmine, RAUS’en åvtehke jeahta mij aaj gegkeste kuvsjh jïh prïhtjhgåetiebiejjieh hööltedh Bårstuggusne mænngan.

Byjresem sjugnede

Snåasen tjïelte lea vuerpieaajhtere Krogsgården’isnie, jïh dåarjoeji jaepien 2010, 300.00 kråvnah bueriedæmman.

– Joekoen hijven bueriedimmiebarkoe jåarhka. Krogsgården byjresem sjugnede jïh lea akte sosijaale gaavnedimmiesijjie, tjïelten åejvie Vigdis Hjulstad Belbo jeahta.

JUHTIEMINIE: Evteben hieljen RAUS-nyjsenæjjah eelkin guelpiem rïjvestidh Bårstuggusne Krogsgården’isnie. Guvvie: Kristin Østgård

------------------------------------------------------------------

Tjåenghkies tjoejkemebiejjie saemienmaanide

Onne jïh stoerre voenen saemien skuvlesne jïh maanagïertesne hïnnin darjoemidie ålkone darjodh påaski åvteli.

Torun Støbakk

[torun@snasningen.no](mailto:torun@snasningen.no)

Mejtie påasken vearolde idtji sjïdth naemhtie guktie gaajhkesh lin veanhtadamme – ij goh påaskevåhkoen aalkoelisnie gænnah. Såemies læjhkan hinni ålkone årrodh gosse biejjie raaktan goeki.

Duarstan gaajhkh maanah Åarjel-saemiej skuvlesne jïh Åarjel-saemiej maanagïertesne tjåenghkies ålkoebiejjiem utnin Bergsåsesne. Daan biejjien maanah dovne åadtjoejin biss’gietjesne bissedh, gïerestalledh, tjoejkedh jïh stååkedidh biejjh’guakesne. Jïh abpe biejjiem treavkine stååkedin.

Jïjtje veedtsin

Maanagïertebarkije Lisa Gælok dennie åarjelsaemien maanagïertesne soptseste gaajhkh maanah jïjtje veedtsin bæjjese Bergsåsen gåajkoe.

Men eah dah göökte unnemes maanah maanagïerteste. Dah åadtjoejin gieriehtsisnie tjahkasjidh maanagïerteste jïh dan sæjjan dah edtjin gaavnedidh.

Gælok joekoen madtjeles tjoejkemebiejjine jïh vearoldinie.

- Gaajh hijven

- Mijjeh lustestallimh gosse bæjjese Bergsåsen gåajkoe veedtsimh. Biejjie goeki jïh hijven daelhkie, jïh gaajhkesh dovnesh buerie bïevsterisnie, Gælok jeahta.

TJÅENGHKIES ÖÖRNEDIMMIE: Daesnie maanah Åarjel-saemiej maanagïertesne jïh Åarjel-saemiej skuvlesne tjåanghkanamme ålkoebeajjan Bergsåsesne.