Minngedsgeatjan gåatan påaskese

Bostad: Akten guhkies adopsjovneprosessen gaavhtan dle Karen Rohde (29) ij leah maahteme Snåasese vuelkedh golmine jaepine. Daan påasken meehti minngedsgeatjan bååstede båetedh – abpe sov orre fuelhkine ektine.

Torun Støbakk

[torun@snasningen.no](mailto:torun@snasningen.no)

Stein Rohde dïhte, guhte lea dan 29 jaepien båeries dakteren aehtjie, mij Snåsningem bieljeli dan «fuelhkiegaavnesjimmien» bïjre Bostadlandesne daan påasken. Daktere Karen lea gidtjh Michigan’esne USA’sne orreme dej uktsie minngemes jaepiej. Desnie skïemtjesåjhterinie barka- jïh lea tjidtjie aaj. Sov paarrebieline ektine, Patrick Eggers, dïhte njieljie adopteradamme nïejth åtna. Gaajhkh nieljie nïejth dåeriedin juktie påaskem Snåasesne heevehtidh daan jaepien.

Hijven gåetesne årrodh

Adopsjovneprosessen gaavhtan dle abpe golme jaepieh vaaseme mænngan dïhte 29 jaepien båeries daktere minngemes aejkien lij Snåasesne.

– Joekoen hijven gåetesne vihth årrodh, jïh mijjieh libie joekoen geerjene ihke lij lopme daesnie gosse böötimh, Karen jeahta.

Guktie påaskem USA’sne jïh Snåasesne heevehte lea gaajh joekehts. Påaskenjåamele lea ojhte gåabpaginie lehkesne – men lopme ij Michigan’esne gååvnesh daan tïjjen jaepeste. Gosse fuelhkie lij daesnie daan aejkien dle fuelhkie aktem eensi nöörjen påaskeheevehtimmiem åadtjoeji.

– Mijjieh jïjnjh kvikklunsjh jïh abpelsijnh byöpmedamme, Karen jeahta.

Dah göökte båarasommes adoptijvenïejth, Isabella (169 jïh Julia (14) aalkoelistie Guatemaleste båetieh, mearan dah göökte nööremes adoptijvenïejth – Amilia jïh Olivia – Etiopijeste båetieh.

Stovle gïetesteerijinie

Jalhts dah Snåasesne aarebi orreme, dle ij guhte dejstie pryöveme tjoejkedh aarrebi. Dam åadtjoejin pryövedh gosse Snåsningen fuelhkiem vaaksjoeji evteben våhkoen. Dah aaj båeries voelph jïh maadtoeladtjh gaavnesjamme, viskes påaskevöönhtsem lopmeste bigkeme, jïh voejhkelamme lopmeskovterem vuejedh. Isabela guhte lea luhkiegovhten jaepien båeries ojhte daajra maam satne tuhtji lij lustemes påaskine Snåasesne:

– Dïhte lustemes lij kanne gosse mijjieh dagkarinie stovline gïetesteerijinie gïerestallimh daan deavan våålese, amerijhkanen gïelesne jeahta, jïh vuesehte guktie iemielaakan lij sïjhteme sparkine vuejedh.

SNÅASENPÅASKE: Gårroehbieleste Isabela jïh aajjebe Stein Rohde, Patrick Eggers jïh Karen Rohde. Gïerestallemepreejresne duekesne onne Amilia (5) jïh duekesne åelkiesbielesne adoptijvenïejte Julia (14).

Gåatan: Karen Rohde (daelie Eggers) meehti saahtah gåatan Snåasesne mïnnedh sov amerijhkanen fuelhkine ektine daan påasken.