Endelig hjem til påske

Bostad: En langvarig adopsjonsprosess gjorde at Karen Rohde (29) ikke har kunnet reise til Snåsa på tre år. Denne påska kunne hun endelig vende tilbake - sammen med hele sin nye familie.

Torun Støbakk

[torun@snasningen.no](mailto:torun@snasningen.no)

Det var 29-åringens far, Stein Rohde, som tipset Snåsningen om "familiegjenforeningen" på Bostadlandet denne påsken. Datteren Karen har nemlig bodd i Michigan i USA de ni siste årene. Der arbeider hun som sykepleier – og er familiemor. Sammen med ektemannen Patrick Eggers har hun hele fire adoptivdøtre. Alle fire ble med for å feire påske på Snåsa dette året.

Godt å være hjemme

På grunn av adopsjonsprosessen har det gått hele tre år siden sist 29-åringen besøkte Snåsa.

– Det er veldig godt å være hjemme igjen, og vi er veldig glad for at det var snø her da vi kom, sier Karen.

Påskefeiringen i USA og påskefeiringen i Snåsa har nemlig lite til felles. Påskeharen finnes riktignok begge steder – men snø er det dårlig med iMichigan på denne tiden av året. I løpet av oppholdet fikk familien prøve seg på skikkelig norsk påskefeiring.

– Vi har spist masse kvikklunsj og appelsin, sier Karen.

De to eldste adoptivdøtrene, Isabella (16) og Julia (14) kommer opprinnelig fra Guatemala, mens de to yngste adoptivdøtrene – Amilia og Olivia – kommer fra Etiopia.

Stol med håndtak

Selv om de har vært på Snåsabesøk tidligere, hadde ingen av dem forsøkt å gå på ski tidligere. Det fikk de prøve da Snåsningen besøkte familien i forrige uke. De har også fått møte igjen gamle venner og slektninger, bygget en gul påskekylling av snø, og prøvekjørt snøscooter. Seksten år gamle Isabela vet imidlertid hva hun synes har vært artigst med Snåsa-påske:

– Det artigste var kanskje når vi kjørte med sånn stol med håndtak på nedover bakken her, sier hun på amerikansk og demonstrerer hvordan man normalt ville manøvrert en spark.

SNÅSAPÅSKE: F.v. Isabela og bestefar Stein Rohde sammen med Patrick Eggers og Karen Rohde. På akebrettet bak er lille Amilia (5), og bak til høyre er adoptivdatteren Julia (14).

Hjem: Karen Rohde (nå Eggers) kunne endelig reise hjem til Snåsa sammen med sin amerikanske familie denne påska.